
PROFIL 


Timpul a vrut ca posteritatea să ştie puţine 
lucruri — şi acelea destul de neclare — des- 
pre felul cum și-a început şi cum şi-a sfîrșit 
domnia Vlad Dracul. Acelaşi timp a fost aprca- 
pe la fel de neîndurător şi cu anii în care a 
stat Vlad în fruntea Ţării Românești. 

Portretul lui Vlad Dracul are doar cîteva li- 
nii sigure, ferme, pe deplin conturate : vitejie 
in luptă, capacitate de orientare în meandrele 
jocului diplomatic, activitate neobosită pusă în 
slujba menţinerii ființei de stat de-sine-stătă- 
tor a Ţării Româneşti. Sînt, credem, trăsături 
suficiente pentru a dezvălui urmaşilor una din 
puternicile personalităţi ale istoriei noastre me- 
dievale. 

Voievodul a apărut pe lume ca fecior nele- 
gitim al marelui Mircea. Ca să se suie pe scau- 
nul țării a trebuit să aștepte rînduiala vremii. 
Cînd șansa i-a suris şi a devenit domnul Ţării 
Românești, oamenii l-au comparat în tot ce 
a făptuit cu vrednicul său tată. Dacă n-ar fi 
avut un părinte atît de ilustru, Vlad ar fi fost 
comparat doar cu el. Curajul ostăşesc, abilita- 
tea politică, destoinicia gospodarului nu i-au 
lipsit, ci dimpotrivă. 

Din motive care n-au depins de el, a desfă- 
șurat o politică externă sinuoasă ce a părut 

unora prea flexibilă. Aceasta însă n-a fost re- 
zultanta slăbiciunii lui sau a statului său, ci 
a împrejurărilor foarte complicate din Europa 
acelor vremuri. 

În perioada respectivă Țara Românească a 
avut graniţă comună cu Imperiul otoman pe o 
lungime de sute de kilometri, iar pe teritoriul 
său erau puncte întărite turcești, adevărate 
sulițe înfipte în coaste. Ostașii acestui impe- 
riu — „cîtă frunză, cîtă iarbă“ — își juraseră 
să-și ducă pașii pînă în inima Italiei. Dar în 
ciuda acestui pericol imens nu undeva departe, 
ci la fruntarii, Vlad a reușit, cu mîna lui de 
viteji, să țină sus stindardul ţării, să-i păstreze 
autonomia. 

Gîndind la soarta ţării lui poate că Vlad a 
înțeles, înaintea cronicarului moldovean, că nu 
omul e deasupra vremii, ci vremea deasupra 
omului. Și deși a știut poate acest lucru, în 
ciuda a ceea ce unii au socotit a fi evidențe 
clare, Vlad a scos sabia din teacă o dată și încă 
o dată, și iar, minat la luptă de dramul de 
speranță pe care doar el l-a întrezărit, că va 
putea ţine piept vitregiei vremurilor. Au fost 
clipe, doar cîteva, cînd totul părea a-i suride 
în inegala lui luptă. Clipele celelalte, ale apro- 
piatei și sigurei înfrîngeri, au fost mai multe. 
Pe un altul l-ar fi descumpănit. Vlad, părînd 
a nu lua acele clipe în seamă, a continuat să 
se bată pentru țara sa, așezată în calea prea 
multor răutăţi. 


TARA 


În primii ani ai secolului al XV-lea, învin- 
gătorul de la Rovine se intitula „lo Mircea 
mare voievod și domn, cu mila lui Dumnezeu 
și cu darul lui Dumnezeu stăpinind și domnind 
toată ţara Ungrovlahiei şi părțile de peste 
munţi, încă și spre părțile tătărești și Amla- 
șului și Făgărașului herţeg și Banatului de Se- 
verin domn și de amindouă părțile de peste 
toată Dunărea şi pînă la Marea cea Mare şi 
cetății Diîrstorului stăpînitor“. Un deceniu şi 
ceva mai tirziu, în 1417, constrîns de împreju- 
rări, Mircea cel Bătrîn a pierdut în favoarea 
Porții o parte a teritoriului său: Dobrogea. 
Acest teritoriu, după cum ne arată documen- 
tele vremii, n-a intrat imediat în componenţa 
Imperiului otoman. În 1419, Mihail, asociatul 
şi mai apoi urmașul lui Mircea la tron, se in- 
titula la fel ca şi marele său părinte. Peste 
alți doi ani, în 1421, un alt fiu al lui Mircea, 
Radu al II-lea, denumit Prasnaglava, stăpinea 
aceleaşi întinsuri. Două decenii mai tîrziu, în 
1440, titulatura lui Vlad Dracul cuprindea, 
printre altele, şi teritoriul dintre Dunăre şi 
Mare. 

Din aceste mărturii ar.rezulta că Poarta n-a 
preluat de la început întreaga Dobroge, că ocu- 
parea teritoriului dintre Dunăre și Mare s-a 

făcut în etape și a devenit deplină abia la 
finele veacului al XV-lea. 

Pe la mijlocul secolului amintit, principalele 
resurse ale Țării Româneşti proveneau din 
cultivarea cerealelor, creşterea vitelor, albină- 
rit, pescuit, viticultură, din exploatarea pădu- 
rilor, din extragerea bogățiilor subsolului. 

Agricultura se făcea şi la șes, dar şi la deal 
şi chiar spre munte. Uneltele şi tehnicile agri- 
cole — ca în toată Europa dealtfel — nu în- 
găduiau decît randamente modeste. În anii de 
secetă sau de pustiiri provocate de războaie — 
şi ei au fost frecvenți — foametea, bolile se- 
cerau mii de vieți omenești. 

Cei care au străbătut Ţara Românească în 
veacul al XV-lea, ca şi mai tîrziu, au rămas 
impresionați de mulțimea și înfățișarea vite- 
lor, una din principalele avuţii ale statului. 
Privilegiile acordate unor negustori din Tran- 
silvania sau Polonia, alte acte oficiale men- 
ționează comerţul cu vite la loc de frunte. 

O altă ramură economică însemnată era viti- 
cultura. În veacurile XIV—XV, ea aducea po- 
sesorilor de vii şi domniei substanţiale veni- 
turi, fiind în același timp obiectul mai multor 
dări. Dintre acestea, cea în bani — perperul, 
după numele monedei bizantine  hiperpero- 
nul —, datează, foarte probabil, dinainte de 
întemeierea Ţării Românești. 

Albinăritul, pescuitul, vinatul, pădurea cu 
roadele ei au însemnat, in primul rînd, surse 
de hrană pentru populaţie. Aceste bogății au 
format totodată şi un însemnat capitol de 
export. 


Exploatarea subsolului a cuprins în special 
extragerea sării — la Ocnele Mari mai ales — 
şi a aramei. Cea mai importantă exploatare cu- 
priferă a constituit-o cea de la Bratilov, lingă 
Baia de Aramă. 

O altă activitate productivă cu care se înde- 
letniceau unii dintre locuitorii Țării Româneşti 
este cea meșteșugărească. În acele vremuri, 
meșteșugurile îndeplineau toate nevoile de 
unelte, îmbrăcăminte, construcții etc. ale vieţii 
cotidiene, precum și unele necesități legate de 
confecționarea anumitor tipuri de arme ușoare. 
Trebuie însă menţionat că, datorită dezvoltării 
economice diferenţiate, impusă de împrejură- 
rile istorice, o parte din meșteșugurile din 
Țara Românească nu ajunseseră la specializa- 
rea celor din Transilvanta. 

Comerţul intern, o altă activitate economică 
importantă, se desfăşura în tirguri săptămînale 
și în bilciuri și iarmaroace anuale. Multe din- 
tre tîrgurile aflate pe teritoriul Țării Româ- 
neşti au premers formarea statului feudal. 
Atestarea lor documentară nu poate fi consi- 
derată ca indicîndu-le vechimea, această ates- 
tare se datorează unor învoieli sau tratate de 
comerț, unor acordări de privilegii sau relată- 
rilor călătorilor străini. Putem admite că la în- 
temeierea statului feudal Ţara Românească, 
tirgurile mai importante funcționau deja, fie 
ca centre meșteșugărești și comerciale, fie ca 
reşedinţe ale dregătorilor administrativi şi une- 
ori ale autorităților eclesiastice. 

Foarte activ s-a vădit a fi comerţul, mai 
ales cu Transilvania, ale cărei orașe ca Braşo- 


9 


vul şi Sibiul, puternice centre urbane, erau 
doar la cîțiva paşi de hotarul nordic al Ţării 
Româneşti. 

Datorită poziţiei sale geografice, pe ruta ma- 
rilor drumuri comerciale, statul muntean a be- 
neficiat din plin de pe urma comerţului cu 
tranzit. Cel mai important drum comercial care 
străbătea Ţara Românească era cel care por- 
nea din Brăila mergînd spre Cîmpulung, Bran, 
Braşov, îndreptîndu-se de aici spre mari aşe- 
zări din Europa centrală. 

Privitor la rolul jucat de principalul port al 
Ţării Românești, Brăila, ar fi de amintit, în 
primul rînd, relatările făcute în această vreme 
de unii călători străini. În 1420, călătorul ger- 
man Hans Schiltberger, în trecere prin Brăila, 
a notat „că aici își au oprirea corăbiile şi ga- 
lioanele care aduc mărfuri din păgînătate“, 
adică din teritoriile aflate sub dominaţia Isla- 
mului. O altă informaţie, asemănătoare celei 
făcute de Schiltberger, o datorăm cavaleru- 
lui burgund Walerand de Wavrin. Ea datează 
din 1445, din anii domniei lui Vlad Dracul. 
Două decenii mai apoi, în 1462, după rela- 
tarea cronicarului Laonice Chalcocondil, „Brăi- 
la, oraş al dacilor“, adică românesc, face „un 
comerț mai mare decît [...] toate orașele ţării“. 

Negustorii din Levant aduceau în Țara Ro- 
mânească, cu corăbiile lor încărcate în Me- 
diterana orientală, mirodenii, coloniale, ţesă- 
turi scumpe, în timp ce neguţătorii din Europa 
centrală şi apuseană desfăceau în tîrgurile 
muntene postavuri fine, pinzeturi, arme, unelte 

agricole. La export, Ţara Românească oferea 
vite, piei de animale, grîne, ceară, peşte sărat 
etc. 

Acest comerț și cel de tranzit aduceau dom- 
niei, boierilor şi miînăstirilor însemnate veni- 
turi realizate prin percepere de vămi la graniţă 
sau în interiorul ţării. 

În Țara Românească, stat feudal, existau în 
veacul al XV-lea trei clase sociale: boierii, 
ţăranii şi tîrgoveţii. 

Stăpînirea boierească asupra pămîntului, cu- 
noscută sub numele de ocină sau baştină, a 
luat naştere înainte de apariţia statelor româ- 
neşti independente. Aceste pămînturi, mereu 
mai întinse prin danii domnești, prin acapa- 
rarea micilor proprietăţi ţărăneşti, erau lucrate 
de ţărani aserviţi sau liberi. 

O baştină sau ocină cuprindea loturile ţără- 
nești, așa-numitele delniţe, aflate în folosinţa 
ţăranilor în schimbul dijmei pe care o datorau 
feudalului și locurile comune — islazuri, pă- 
duri, eleştee. 

Veniturile boierimii proveneau din dijmele 
date de ţărani, din dreptul exclusiv de a ţine 
mori, teascuri, torcătorii, pive, din monopolul 
băuturilor și din vămile interne percepute pe 
cuprinsul domeniului feudal. 

Țăranii formau două categorii: ţăranii li- 
beri şi ţăranii dependenţi. Primii erau stăpîni 
pe pămînt şi astfel satele în care trăiau erau 
sate libere; conducerea satului se exercita 
de către „oameni buni şi bătrîni“. Ceilalţi țărani, 
dependenţi, aveau locuința pe domeniile feu- 

dale. Ei sînt cunoscuţi sub numele de „vecini“ 
sau „rumâni. 

Ţăranii dependenți aveau obligaţii către 
domnie şi către stăpînii de pămînt. Din prima 
categorie făceau parte slujbele (stringere de 
furaje pentru caii domnești, întreţinerea şi pa- 
za cetăților, cărături, facere de poteci) şi bi- 
rul ; din cea de-a doua dijmele, percepute, de 
obicei, din toate produsele gospodăriei țără- 
neşti precum şi o serie de prestații ca trans- 
porturi, lucru la mori şi poduri, cositul finu- 
lui. Țăranii liberi care trăiau în satele devăl- 
mașe aveau și ei îndatoriri, dar numai către 
domnie, constind din plata unor dări şi efec- 
tuarea de munci şi prestații. 

Statul feudal — asemuit deseori cu o pira- 
midă socială — avea în frunte domnul. El de- 
ținea toate atributele puterii. Era şeful sta- 
tului, prezida cea mai înaltă instanţă judecăto- 
rească, comanda armata, elabora legi, bătea 
monedă. Aceste atribute le exercita prin ma- 
rii dregători. 

Puterea domnului era sprijinită şi totodată 
controlată de către sfatul domnesc, alcătuit 
din mari boieri şi înalți prelați. La început, din 
sfat au făcut parte şi boieri fără anumite func- 
ţii. Treptat, treptat însă sfatul s-a transfor- 
mat într-un organ format numai din dregă- 
tori. 

În secolul al XV-lea cei mai însemnați dre- 
gători ai curţii domneşti erau : vornicul, logo- 
tătul, vistierul, spătarul, stolnicul, paharnicul, 
postelnicul ş.a. 

În cazuri excepţionale ca, spre exemplu, 
alegerea domnului sau ivirea unei mari pri- 
mejdii, era convocată o mare adunare com- 
pusă din reprezentanţi ai boierimii şi bisericii 
și, uneori, ai țărănimii. 

Succesiunea la tron era ereditară. Dar spre 
deosebire de ţările din Apusul Europei, unde 
la moartea suveranului era ridicat în tron fiul 
cel mai mare, în Țara Românească, ca şi în 
Moldova, titlul de domn putea fi revendicat de 
toți urmașii. 


Oastea. Armata Țării Românești era alcătuită 
din cetele domnești, din cetele sau steagurile 
marilor boieri, din ţărani şi tirgoveți. Cetele 
domnești şi steagurile marilor boieri alcătuiau 
oastea cea mică a ţării. În componenţa steagu- 
rilor marilor boieri intrau, pe lîngă oamenii de 
la curte, şi dregătorii teritoriali (vornicei, stol- 
nicei, birnicei, logofeţei etc.), care se adunau la 
război sub comanda marelui dregător din sfa- 
tul domnesc (marele vornic, marele stolnic, 
marele vistier, marele logofăt). După cum spu- 
ne și numele, ea nu era prea numeroasă. Gro- 
sul oştirii — oastea cea mare — avea în 
componenţă ţărani şi tirgoveţi. Elementele ţă- 
rănești ale oastei celei mari cuprindeau, în pri- 
mul rînd, pe micii stăpini de ocini, viitorii 
moșneni, obligați ca stăpîni de pămînt să răs- 
pundă oricărei chemări la arme a domnului; 
țăranilor stăpîni de ocini li se alăturau și ță- 
ranii dependenţi, obligaţi, de asemenea, să 
presteze serviciu militar la chemarea domniei. 

Prima informaţie despre oastea cea mare 
o găsim în Cronica pictată de la Viena. Ea 
atestă că la Posada, în 1330, Basarab I a în- 
îrînt trupele regelui ungur Carol Robert de 
Anjou cu o armată alcătuită în marea ei majo- 
ritate din ţărani. Referindu-se la acest episod, 
regele Ungariei, într-un document emis mai 
tîrziu, arăta că Basarab folosise în lupta amin- 
tită „tota sua potentia“, adică toată forța sa 
militară. 

Obligaţia țăranilor de a presta serviciul mi- 
litar este menţionată chiar din primele docu- 
mente emise de cancelaria Ţării Românești. 
Într-un act din 1374, Vlaicu-vodă a scutit un 
sat al mînăstirii Vodița, printre altele, „şi de 
oaste“, fapt care i-a făcut pe cercetători să con- 
chidă că participarea la oastea cea mare era 
o obligație principală a ţăranilor dependenţi. 
Satul menţionat fiind al mînăstirii Vodița, era 
un sat de oameni dependenţi, în ale căror în- 
datoriri se includea și cea militară. 

Termenul de „oastea cea mare“ a apărut în 
documentele Țării Româneşti la începutul vea- 
cului al XV-lea, în timpul lui Mircea cel Bă- 
trîn. Din actele semnate de marele domnitor 
român rezultă că participarea la această oaste 
privea pe toţi țăranii, deci și pe cei aserviți. 
Din această oştire făceau parte şi tirgoveţii. 
Scutirea de a nu fi prezent pe cîmpul de luptă 
era dată doar de domnitor printr-un act ofi- 
cial. 

Referitor la modul în care se înfățișa oș- 
tirea Ţării Româneşti, în epoca tratată, găsim 
unele elemente în miniaturile care se referă 

la Bătălia de la Posada din Cronica pictată de 
la Viena. Acele miniaturi prezintă pe ostaşii 
Jui Basarab I în haine ţărăneşti, cu căciuli 
înalte şi cu sarici miţoase lungi. Unii dintre 
aceşti soldaţi par a fi avut platoşe groase, din 
piele tăbăcită, pentru protejarea pieptului. A- 
ceeași cronică înfăţişează un luptător român 
purtînd un costum de zale. O altă imagine cu 
caracter militar o aflăm în biserica domnească 
de la Curtea de Argeş, pe unul din stîlpii des- 
părţitori dintre altar şi naos. Ea redă un ca- 
valer cu tunică de zale, cu pantaloni scurți, 
roşii, cu ciorapi lungi albaștri, avînd ca ar- 
mament spadă, scut, coif și suliță. Comandan- 
tul suprem al armatei, domnul Țării Româ- 
neşti, era echipat, după cum ne dezvăluie un 
dinar emis de Radu I, în armură de cavaler, 
cu cască de fier pe cap, cu bustul protejat de 
o cuirasă închisă, ținînd în mîna dreaptă o lan- 
ce, iar în stinga un scut. 

Oastea avea ca armament arcuri, securi, ar- 
balete, la care se adaugă, în vremea lui Vlad 
Dracul, bombarde şi puşti (tunuri ușoare). 

O parte a armamentului necesar înzestrării 
armatei se realiza în ţară, o altă parte a lui 
era adus din afara graniţelor, cel mai ade- 
sea de la Brașov. În Cronaca Cararense se afla 
însă şi ştirea că Radu I, nepotul lui Basarab 
Întemeietorul, a cumpărat din Veneţia 10 000 
de armuri complete. 

Ca valoare militară armamentul amintit mai 
sus era egal celui întîlnit în această vreme în 
țările din Europa centrală şi apuseană, adică 
în zonele în care, din acest punct de vedere, 

armatele dispuneau de o tehnică de luptă co- 
tată drept superioară. 

Fruntariile Țării Româneşti, ca şi principa- 
lele puncte pe căile de acces interior erau 
apărate de cetăţi. În aceste locuri fortificate 
staționau garnizoane bine înarmate. Pe malu- 
rile Dunării se înșirau cetăţile Severin, Turnu, 
Giurgiu, Brăila, Chilia-Veche. În Dobrogea stră- 
juiau cele de la. Dîrstor și Enisala. Hotarul 
nordic al. Ţării Româneşti era apărat de ce- 
tăţile de la Poienari, Burlăneşti (Dîmboviţa), 
Cetăţenii din Vale (Argeș), Podul Dimboviţei 
etc. Toate aceste puncte fortificate aveau zi- 
duri groase de piatră. Existau, de asemenea, și 
întărituri protejate de valuri de pămînt și pa- 
lisade de lemn, situate în interiorul ţării și 
constituind toate la un loc un sistem de apă- 
rare îndeajuns de eficace. Din rîndul acestora 
ar fi de amintit cele de la Frumoasa (Teleor- 
man), Teleajen (Prahova), Frăţești (în apro- 
piere de Giurgiu), Crăciuna (la hotarul cu Mol- 
dova). Și curţile boierești întărite, după cum 
atestă izvoarele vremii, se pot încadra între 
fortificațiile ţării. 

Oastea Ţării Românești a dus, aproape întot- 
deauna o luptă de apărare, iar acţiunile pur- 
tate dincolo de granițele statului au fost ex- 
trem de rare și numai pentru preîntimpinarea 
unor invazii asupra fruntariilor. În faţa in- 
vadatorilor, luptătorii români, prin distruge- 
rea recoltelor şi a locuinţelor, prin otrăvirea 
fîntînilor, creau un adevărat spaţiu pustiu, 
fără viaţă. În asemenea momente — şi ele au 
fost extrem de numeroase — cei ce nu puteau 

ţine în mînă o armă se retrăgeau în codrii se- 
culari, care se întindeau pînă în cimpie, la 
Dunăre, adăpostind acolo bruma de agoniseală. 
În acest timp, luptătorii, exploatînd la maxi- 
mum terenul şi condiţiile atmosferice, uzau, 
prin desele lor atacuri, pe invadatori. Bătălia 
decisivă avea loc, mai totdeauna, în locuri 
dinainte alese de români : terenuri mlăștinoase, 
trecători înguste sau în apropierea codrilor. 
Atragerea atacatorilor pe asemenea teatre de 
luptă — teatre ce compensau inferioritatea nu- 
merică a românilor în faţa adversarilor lor — 
a fost rodul unei experiențe seculare trans- 
mise din generație în generație. 


O EPOCĂ FRĂMINTATĂ 


După moartea lui Mircea cel Bătrîn, Țara 
Românească a traversat o perioadă tulbure. 
Vreme de ani buni s-au înfruntat pentru dom- 
nie Drăculeştii — după numele fiului lui Mir- 
cea, Vlad Dracul — cu Dăneștii — urmaşii lui 
Dan I, fratele lui Mircea. La această luptă 
pentru tron s-a adăugat ameninţarea otomană, 
mereu mai puternică. 

Presimțind parcă vîrtejul care avea să vie, 
Mircea cel Bătrîn a asociat la domnie, în 1408, 
pe singurul său fiu legitim, Mihail. Curînd după 
înscăunare, tronul i-a fost contestat de vărul 
său, Dan al II-lea, fiul iui Dan I. 

Dan al II-lea a cucerit tronul cu ajutorul 
Porții. În ciuda acestui fapt, raporturile sale 
cu Imperiul otoman au devenit curînd foarte 
rele, din cauza alianţei cu Sigismund al Un- 
gariei, ceea ce a displăcut sultanului. Acesta 
a hotărit înlocuirea lui Dan al II-lea cu vărul 
său Radu Prasnaglava. În prima înfruntare 
dintre cei doi veri, Dan a ieșit biruitor. A ur- 
mat o a doua luptă. De data asta norocul i-a 
suris lui Radu. Înfringerea lui Dan l-a deter- 
minat pe regele Ungariei să încheie o alianță 
cu cel învins. Motivul? Regele Sigismund, 
prin alianţa semnată, a făcut din Ţara Romå- 
nească un stat tampon între regatul său și Im- 

periul otoman. După semnarea alianţei, Sigis- 
mund a trecut Carpaţii şi l-a învins pe Radu 
Prasnaglava, permiţindu-i astfel lui Dan al 
II-lea să-şi reocupe tronul. Tot acum cetăţile 
Giurgiu şi Turnu au reintrat în stăpînirea sta- 
tului muntean. 

În 1428, domnul Țării Românești, ca aliat 
al regelui Sigismund, a luat parte la marea bă- 
tălie de la Golubac (Serbia), unde victoria a 
revenit turcilor. În același an, Dan al II-lea 
a semnat un tratat cu Poarta prin care s-a 
obligat să plătească „tributul întreg“. Un an 
mai tîrziu, 1429, domnul muntean a încercat, 
fără succes, să reintre în stăpînirea cetății Chi- 
lia. Asediul Chiliei a fost reluat de Dan al 
II-lea în anul următor, dar cu acelaşi rezultat 
nesatisfăcător. În 1431, Dan al II-lea moare 
într-o luptă cu turcii. 

A urmat la tron Alexandru Aldea, un alt fiu 
al lui Mircea cel Bătrîn. El şi-a cucerit dom- 
nia cu sprijin primit de la voievodul moldo- 
vean Alexandru cel Bun, în dauna altui pre- 
tendent, Vlad Dracul, susținut de regele Si- 
gismund, care dealtfel îl și investise ca domn 
al Țării Româneşti în oraşul Nürnberg. 

Urcarea pe tron a lui Alexandru Aldea a 
constituit în acel timp o excepţie, în sensul eă 
Poarta n-a jucat nici un rol în numirea sa. 
Faptul în sine, foarte semnificativ, l-a împins 
pe sultanul Murad al II-lea la organizarea unei 
expediții împotriva Ţării Româneşti (1431). 
Alexandru Aldea, intuind pericolul, a adre- 
sat negustorilor braşoveni o serie de scrisori 
prin care cerea ajutor neîntîrziat. Într-una din 

ele găsim următorul pasaj: „Așa să știți că 
turcii au năpădit la Dunăre prin toate vadu- 
rile și vin împotriva țării mele să prade şi să 
jefuiască ; şi grăbiți-vă cît mai iute, ziua și 
noaptea, să-mi veniţi în ajutor; căci dacă 
nouă ne va fi rău, vouă are să vă fie și mai 
rău“. 

Brașovenii, înţelegind că ocuparea Ţării Ro- 
mânești ar aduce pericolul otoman la Carpaţi, 
au trimis în ajutorul lui Alexandru Aldea un 
corp de oaste: La acesta s-au adăugat 4 stea- 
guri de moldoveni puse la dispoziţie de către 
Alexandru cel Bun. 

În ciocnirea cu turcii, cu tot sprijinul pri- 
mit, Alexandru Aldea n-a putut să-i scoată 
pe duşmani din ţară şi nici să-i împiedice să 
jefuiască. Mai mult decît atit, domnul a fost 
nevoit să recunoască suzeranitatea sultanului, 
să plătească tribut şi să dea — pentru prima 
oară în istoria Țării Românești — 20 de fii de 
boieri ca ostateci! În schimbul acestor grele 
obligații a obţinut însă eliberarea a 3000 de 
captivi luaţi de către otomani. 

În anul următor, Alexandru Aldea, obligat 
de împrejurări, luptă alături de turci împotriva 
regatului maghiar. Rămiînind însă cu inima 
alături de creștini, domnul Ţării Românești a 
făcut tot ce i-a stat în puteri pentru a împie- 
dica victoria Semilunei : i-a prevenit pe co- 
mandanţii unguri de iminența atacului oto- 
man, le-a dat știri despre mărimea şi forța 
armatei inamice. În ciuda gestului său, ce 
putea să-i fie fatal, oştile otomane au biruit. 

Pină la. sfîrşitul vieţii, care a survenit la 
finele anului 1436, Alexandru Aldea a mai tras 
sabia din teacă o singură dată, în ultimul an 
al domniei, atunci cînd Vlad Dracul, fratele 
său, i-a ameninţat tronul. În lupta care a avut 
loc cu acel prilej, Vlad Dracul, avînd de partea 
sa o oaste pusă la dispoziţie de regele Sigis- 
mund și beneficiind şi de sprijinul unei părți a 
boierimii, a ieșit biruitor, biruinţă care i-a 
netezit drumul spre coroana Țării Româneşti. 


Un titlu de neinvidiat. Cronicile noastre au 
lăsat, în general, o informaţie redusă asupra 
biografiei primilor domni. Din această cauză, 
adeseori, nu ştim cînd și unde s-au născut 
vlăstarele domnești, ce anume au întreprins 
pînă la ocuparea tronului etc. Atunci cînd dom- 
nitorii au ocupat scaunul ţării în mai multe 
"rînduri, perioada dintre domnii conţine, nu ra- 
'reori, adevărate pete albe. 

Despre Vlad Dracul ştim că era fiul nele- 
gitim, al lui Mircea cel Bătrîn. A văzut lumina 
zilei, foarte probabil, înaintea anului 1400. 
Nu ştim dacă şi-a petrecut copilăria la curtea 
părintelui său sau nu; nu știm ce educație a 
primit în anii copilăriei. Dacă n-a făcut ex- 
cepţie de la regula vremii, a învăţat să scrie 
şi să citească, a deprins de timpuriu meşte- 
șugul armelor, la fel ca toţi fiii clasei do- 
minante. 

Primele informaţii mai ample despre Vlad 
Dracul le avem din preajma anului 1423. La 
acea dată prințul Vlad se afla la curtea lui Si- 
gismund de Luxemburg, împărat al Germaniei 

și rege al Ungariei. Dintr-un document emis la 
curtea lui Sigismund aflăm că acesta a răsplă- 
tit pe conții de Ujvar, Martin şi George Thurzo 
pentru faptul de a-l fi prins pe Vlad, în mo- 
mentul în care încerca, împreună cu suita sa, 
să fugă în Polonia. Această fugă, au afirmat 
istoricii, ar fi fost determinată de refuzul lui 
Sigismund de a-i acorda lui Vlad sprijinul 
necesar pentru obținerea tronului Ţării Ro- 
mânești. Prins de Sigismund, pretendentul la 
domnie a fost adus înapoi la curtea imperială. 

În 1424, viitorul împărat bizantin Ioan Pa- 
leologul este semnalat la Buda, ca oaspete al 
suveranului Sigismund. De aici el a trecut prin 
Țara Românească întorcîndu-se la Chilia pen- 
tru a se ambarca pe o corabie cu destinaţia 
Constantinopol. În legătură cu această călătorie 
a lui loan Paleologul s-a acreditat ideea că 
prinţul Vlad, cu aprobarea lui Sigismund, l-ar 
fi însoțit pe viitorul împărat bizantin de-a 
lungul întregii rute. În sprijinul afirmației a 
fost menționată relatarea cronicarului Ducas, 
care a rezervat prezenţei lui Vlad la Constan- 
tinopol cîteva rînduri. Se pare însă că datarea 
făcută de Ducas n-a fost cea corectă. Și iată 
de ce. În perioada 1423 şi 8 februarie 1431, 
potrivit datelor documentare, Vlad a stat la 
Niirnberg, la curtea lui Sigismund. 

Mircea cel Bătrîn s-a săvîrşit din viață la 
începutul anului 1418 (31 ianuarie). La acea 
dată se afla în ţară un singur copil legitim al 
celui dispărut — Mihail. În asemenea condiţii, 
preluarea tronului nu i-a ridicat acestuia pro- 
bleme. Ele au apărut însă imediat după în- 


22 


scăunare. În anul morții lui Mircea-Voievod, 
unul dintre pretendenţii la tron, Dan, nepo- 
tul marelui domn a fugit în Imperiul otoman. 
Scurt timp mai apoi Dan a cerut ajutor mili- 
tar sultanului, cu scopul de a-l alunga pe Mi- 
hail din scaun. Padișahul, neavînd ce-i reproşa 
lui Mihail, a declinat cererea lui Dan. Acesta 
din urmă, nemulțumit, a plecat la Constanti- 
nopol. Aici el s-a adresat împăratului bizantin 
cu rugămintea de a fi sprijinit în tentativa 
cuceririi tronului Țării Româneşti. Împăratul, 
cunoscind faptul că Mihail gravita în jurul 
Porții, i-a dat lui Dan o corabie, bani şi arme. 
Ambarcîndu-se pe corabie, Dan a plecat fără 
zăbavă spre Țara Românească. Pe plaiurile 
sale natale pretendentul a fost salutat cu sim- 
patie de o parte a boierimii. Mihail, simţin- 
du-se în mare pericol, a cerut ajutor lui Sigis- 
mund de Luxemburg. Ștefan de Losoncz, la 
porunca împăratului, s-a alăturat domnului 
muntean. Apelînd la Sigismund, domnul Ţării 
Româneșii „s-a pus rău cu turcii“. În aceste 
împrejurări, sultanul s--a decis să-i dea totuşi 
sprijin militar lui Dan. Cu ajutorul primit de 
la sud de Dunăre, pretendentul Dan îl învinge 
pe voievodul Mihail, vărul său. În toiul acele- 
iaşi lupte moare și Ştefan de Losoncz. După 
bătălie turcii au trecut Carpaţii meridionali, 
prădînd Braşovul şi împrejurimile. 

Cucerind tronul cu ajutorul Semilunii, Dan 
al II-lea, după cum era și firesc, a avut cu 
Poarta relaţii foarte bune. Totuși prădăciunile 
făcute de oștile otomane în Muntenia, după re- 
tragerea lor din Transilvania, purtarea insolen- 


23 


tă a căpeteniilor lor, toate la un loc, au avut 
darul să înăsprească raporturile bune dintre 
cele două state. Şi cum Ţara Românească, cu 
forţele de care dispunea, nu putea ține piept 
singură puhoiului inamic, Dan al II-lea și-a 
îndreptat privirile spre Sigismund. În 1424, 
deci după tentativa lui Vlad de a fugi în Polo- 
nia, Dan al II-lea, într-un privilegiu acordat 
neguţătorilor brașoveni, menționează excelen- 
tele relaţii dintre el şi împăratul Sigismund. La 
rîndul lui, împăratul, într-un document din 
anul 1425, îl numeşte pe Dan al II-lea „cre- 
dinciosul nostru“. Asemenea raporturi, cunos- 
cute de Vlad Dracul, nu-i puteau fi bineînțeles 
pe plac. 

Apropierea Țării Românești de Ungaria a 
displăcut sultanului. Și pentru că padișahul 
nu era dispus să tolereze o asemenea situaţie 
a hotărît scoaterea lui Dan al II-lea din dom- 
nie şi înlocuirea lui cu fratele său, Radu, de- 
numit Prasnaglava. Într-o primă ciocnire dom- 
nul muntean a ieşit biruitor. În următoarea 
confruntare militară care a avut loc între ei, Dan 
al Il-lea pierde bătălia fiind, la un moment 
dat, la un pas de moarte. După lupta victo- 
rioasă, pretendentul Radu Prasnaglava s-a în- 
coronat domn al Ţării Românești. Această dom- 
nie a lui — cea de-a treia — a durat aproape 
doi ani, din decembrie 1424 pînă în mai 1426. 

Doi ani după pierderea tronului, Dan a în- 
cheiat o alianţă cu Sigismund. Ea prevedea o 
expediţie comună împotriva lui Radu Prasnag- 
lava. Desfăşurată în 1426, campania s-a sol- 
dat cu victoria aliaţilor. Reintrat în posesia tro- 

nului, Dan al II-lea — primul domnitor din fa- 
milia Dăneștilor care a adăugat numelui său 
de botez pe cel de Basarab, după cum a notat 
Chalcocondil — a rămas în fruntea Ţării Ro- 
mânești pînă în martie 1431. Locul lui a fost 
luat de un alt fiu al lui Mircea cel Bătriîn, 
Alexandru Aldea. 

În același an, la 8 februarie, în orașul die- 
telor medievale imperiale — Nürnberg —, 
Vlad Dracul a trăit clipa mult așteptată: în- 
vestirea sa ca domn al Ţării Românești de că- 
tre Sigismund de Luxemburg. La această în- 
vestire a participat întregul burg. În cadrul ei, 
după cum pretinde biograful împăratului, o de- 
legaţie de boieri români a adus din ţară sceptrul 
domnesc pentru a fi remis lui Vlad de către 
Sigismund în persoană. Cu ocazia ceremoniei 
a fost semnat un act, tipic feudal, ce preve- 
dea obligaţii reciproce: Sigismund să acorde 
protecţie şi sprijin lui Vlad, iar domnul Țării 
Românești să fie credincios împăratului. Și cum 
titulatura de domn trebuia plătită într-un fel, 
Vlad, într-un act ce începea cu cuvintele „Vlad 
[...] domn al Ţării Româneşti şi duce al ţărilor 
Amlașşului și Făgărașului“, acorda călugărilor 
catolici aparţinînd ordinului minoriţilor liber- 
tatea de a răspîndi catolicismul în Țar Româ- 
nească. Acordind privilegiul amintit minorită- 
ților, el a urmărit să facă din ei aliaţi, intere- 
saţi în aceeaşi măsură ca şi el, pribeagul Vlad, 
să ajungă domn. Prin aceasta va pierde însă din 
popularitate pe plan intern. 

După ceremonia învestirii ca voievod al 'Ţă- 
vii Românești, a urmat o altă festivitate, aceea 

a primirii lui Vlad în Ordinul balaurului. Em- 
blema ordinului era un balaur încolăcit în for- 
mă de cerc, cu coada în jurul capului, cu spi- 
narea sfișiată în lung de la cap la coadă, avind 
deasupra o cruce, ca semn al victoriei şi min- 
tuirii. De la emblema ordinului, lui Vlad i s-a 
spus mai apoi Dracul, balaurul fiind considerat 
pe atunci ca întruchipînd forţele răului, poreclă 
care a creat în mintea unor literați și istorici 
multă confuzie. 

Membrii ordinului, conform unor stipulaţii, 
aveau o sumă de obligaţii : să se ajute între ei, 
să ajute material rudele membrilor morţi, să 
poarte întotdeauna insigna ordinului etc. 

Este de precizat că acest ordin nu era deschis 
oricui, că din el au făcut parte de-a lungul 
anilor un număr restrîns de oameni. Acest fapt 
a conferit membrilor ordinului o mare faimă. 

După ceremonia de la Niirnberg, ne-am fi 
așteptat ca Sigismund să-l înscăuneze pe Vlad 
ca domn al Țării Românești în timpul cel mai 
scurt. Sigismund nu numai că nu l-a scos din 
scaun pe Alexandru Aldea, dar — stupoare 
pentru Vlad — l-a decretat pe domnitorul 
muntean „fiu de suflet“. Atitudinea lui Sigis- 
mund, ilogică la prima vedere, îşi are expli- 
cația sa. Alexandru Aldea se bucura de sim- 
patia boierimii. Dacă l-ar fi scos din scaun 
pentru a-l înlocui cu Vlad Dracul, ar fi îm- 
pins feudalitatea munteană de partea turcilor. 
Şi cum Aldea era ostil Porții, Sigismund nu 
numai că n-a ridicat armele împotriva dom- 
nului Țării Românești, ci a intervenit pe lîngă 

Alexandru cel Bun, domnul Moldovei, să-i tri- 
mită voievodului de peste Milcov 4 steaguri 
de oșteni cu care acestea din urmă să-şi întă- 
rească rîndurile în lupta împotriva Imperiului 
otoman. 

După anul 1431 Europa a fost martora unei 
susținute ofensive turceşti. În vara anului 1432 
oști otomane au invadat Transilvania, asediind 
oraşele Braşov şi Sibiu. În aceeaşi vară, trupe 
inamice au încercat să pătrundă în Moldova. 
Învinse la Bresevo ele au fost nevoite să re- 
nunţe la planul inițial. 

Împăcat, oarecum, cu ideea ocupării tronu- 
lui muntean într-un viitor pe care-l dorea cît 
mai apropiat, Vlad a părăsit orașul unde își 
făurise marea iluzie, Niirnberg, stabilindu-se 
la Sighişoara. De aici, cu puţin înaintea inva- 
ziei otomane din anul 1432, a trimis braşove- 
nilor o scrisoare ce cuprindea, printre altele, 
următoarele : „Ştiţi bine voi înşivă că domnul 
chesarul m-a însărcinat pe mine să păzesc 
această margine şi fără voia mea să nu aveţi 
pace cu Ţara Românească“. Din această misivă 
se desprind două lucruri : că primise ca misi- 
une de la Sigismund să apere Transilvania de 
sud și că numai el decidea dacă unele oraşe, 
ca Braşovul, puteau să aibă relaţii sau nu cu 
statul de dincolo de Carpaţi. 

Un an mai tîrziu, în aprilie 1433, a expediat 
din noul lui oraş de reşedinţă, Sighişoara, o 
scrisoare către brașoveni. În ea scria : „Astfel 
vă grăesc : ce fel de om aş fi eu dacă, după 
ce m-am înţeles cu voi şi m-am jurat, m-aş 
răzgîndi să vă prăd?* Şi mai departe: „Ci 


27 


umblaţi-mi cu voie bună şi nici o grijă să nu 
aveţi, căci ne place să fiţi fraţii noştri cum 
aţi fost şi înainte“. 

Concomitent cu acțiunea de apropiere față 
de puternicul oraș transilvan — Brașovul —, 
Vlad a pus la cale înlăturarea lui Alexandru 
„Aldea şi a influentului boier Albul, principalul 
reazăm al domnului. Înlăturarea lui Aldea 
cerea, mai întîi, serioase resurse financiare. Şi 
cum Vlad nu dispunea de asemenea resurse, 
i-a cerut lui Sigismund dreptul de a avea o 
monețărie. Obţinînd încuviințare, el a deschis 
o monetărie la Sighişoara. Monedele bătute în 
acest oraş aveau putere de circulaţie atit în 
Ungaria, cît şi în Ţara Românească. La acest 
venit el şi-a adăugat curînd pe cel al schim- 
bării monedelor vechi cu cele emise de el, 
operaţiune pe care s-a străduit s-o generalizeze 
chiar cu mijloace aspre, așa după cum rezultă 
dintr-o scrisoare a sa către aceeaşi braşoveni : 
„lată vă dă de ştire domnia mea că sibienii 
au lepădat ducaţii cei vechi; deci și voi să 
nu mai umblaţi cu ei, căci de voi afla pe ci- 
neva că umblă cu ducați vechi am să-i fac rău“. 

Cu banii realizaţi din baterea monedelor, cu 
cei obţinuţi din preschimbarea ducaţilor vechi 
cu cei noi, Vlad și-a făcut o anumită situaţie 
materială, ceea ce i-a permis să aibă o curte 
a sa, să ţină slugi, fapt atestat documentar. 

Vestea consolidării materiale a pretenden- 
tului s-a „lăţit“ repede şi dincolo de munți. 
Luînd act de ea, unii boieri l-au părăsit pe 
Aldea, stabilindu-se la Sighişoara, la curtea 
lui Vlad. Printre cei care au trecut de partea 

sa s-a numărat și Voicu, un personaj foarte 
influent în timpul lui Dan al II-lea. 

Toamna anului 1434 i-a părut lui Vlad fa- 
vorabilă. Sigismund, părăsind acţiunile politice 
legate de Europa centrală, a revenit în Ungaria 
cu intenţia de a se ocupa de luarea unor mă- 
suri menite să ducă la izgonirea otomanilor 
din sud-estul continentului european. Vlad, 
aflînd de acest lucru, a trimis deîndată la Si- 
gismund o solie condusă de logofătul Ştefan. 
Scopul soliei era acela de a obţine de la îm- 
părat ajutorul promis, în vederea ocupării tro- 
nului Țării Românești. Între timp, Alexandru 
Aldea trecuse de partea Porții, trecere pe care 
voievodul muntean a motivat-o astfel: „Eu 
m-am dus la turci, dar nu de voia mea şi am 
făcut liniște ţării...“. La acestea s-ar mai putea 
adăuga faptul că teutonii, meniți a apăra gra- 
niţa de sud a Transilvaniei, şi în care Sigis- 
mund își pusese mari nădejdi, s-au dovedit a 
nu avea forţele militare reclamate de o ase- 
menea misiune. 

Vlad, presimţind că momentul înscăunării 
sale este aproape, a început să dea semne de 
nerăbdare. În 1435 le scria brașovenilor : „Ştiţi 
bine că Aldea s-a dus la turci, nu doar pentru 
binele vostru, ci pentru răul vostru, ca să 
aducă oaslea turcească să vă prade, cum v-a 
prădat și mai înainte. Deci, vă rog ca pe nişte 
frați ai mei, gătiţi-mi o sută de puști, cu toate 
cele de trebuinţă, şi arcuri cu săgeți, şi scu- 
turi, cît veţi putea mai multe, cît puteţi, căci 
vreau să merg, dacă îmi va ajuta Dumnezeu, 

să-l alung din ţară, ca să petreceți şi voi în 
pace şi să se odihnească şi ceilalți creștini“. 

În ciuda scrisorii primite, Braşovul nu s-a 
grăbit să-i livreze lui Vlad armamentul și echi- 
pamentul comandat. Mai receptive s-au arătat 
a fi oraşele Sibiu și Sighișoara. Într-o misivă 
scrisă în această perioadă, Alexandru Aldea s-a 
plins că „pe cînd el cu greu păstrează ce i-a 
mai rămas din ţară, sibienii îl bănuiau că 
vrea să prade cu turcii țara domnului și cra- 
iului lui“. Acest fapt pare să arate că Vlad 
îşi întărise poziţiile în vederea atacului de- 
cisiv, acţiune de care Aldea era temător. 

În starea în care se afla Alexandru Aldea 
în 1435 — foarte grav bolnav —, în condiţiile 
în care Moldova; unde se dădeau lupte pentru 
tron, nu putea da domnului Ţării Românești 
nici un sprijin, partizanii voievodului muri- 
bund n-aveau nici o șansă să învingă. Unii 
dintre ei au înțeles acest lucru. Și pentru că 
aceștia doreau să-și păstreze nealterate pozi- 
țiile, au trecut de partea pretendentului. Din 
rîndul lor două nume de mari boieri: Radu 
Borcea și Nanu Pascal. Cei doi, aşa cum apare 
într-un hrisov domnesc din iunie 1434, şi-au 
pus semnătura alături de cea a lui Vlad Dra- 
cul. Într-un act din iulie 1435, dat de Vlad la 
Tîrgovişte, Radu Burcea şi Nanu Pascal fac 
parte din rîndurile martorilor pretendentului. 

În iulie 1435, brașovenii au scris comitelui 
secuiesc Mihai lakch că Alexandru Aldea mu- 
rise şi că Țara Românească are un nou dom- 
nitor —, e vorba de Vlad Dracul —, ştire 
inexactă la acea dată: Alexandru Aldea era 

doar foarte grav bolnav, iar Vlad în continuare 
pretendent. 

Momentul luării domniei, în asemenea îm- 
prejurări, era favorabil. De acest moment Vlad, 
după cum era şi normal, a încercat să profite. 


În legătură cu tentativa lui de a lua domnia 
există două versiuni. Una susține că Vlad a por- 
nit din Transilvania peste munţi, că l-a întîlnit 
pe Alexandru Aldea într-o luptă, că l-a răpus 
cu acest prilej, după care s-a înscăunat ca domn. 
După altă versiune, cea a cronicarului Ducas, 
rezultă că Vlad Dracul ar fi primit din partea 
împăratului Bizanțului o mare corabie la bordul 
căreia s-a ambarcat îndreptindu-se spre Țara 
Românească. La Cetatea Albă ar fi fost întîmpi- 
nat de o delegaţie de mari boieri care l-ar fi 
recunoscut ca voievod. După care ar fi pătruns 
în țară, omorîndu-l pe Dan al II-lea. 

Care versiune este cea reală ? După toate pro- 
babilitățile prima versiune. Și iată de ce. În 
preajma anului 1435, Vlad deţinea în Transilva- 
nia o poziţie fermă, avea venituri deloc neglija- 
bile, avea o curte a sa, se bucura de sprijinul 
unor orașe puternice. Din Transilvania putea 
urmări mai ușor evenimentele din Ţara Româ- 
nească decît din Bizanţ, era mai aproape de 
ele. De aici putea pătrunde mai repede şi cu 
mai multe trupe în Țara Românească. În afară 
de aceasta, interesele Ungariei reclamau un 
domn muntean independent față de Poartă, 
pentru a face din Ţara Românească un stat 
tampon între ea și Imperiul otoman, element 
extrem de important sesizat, dealtfel, şi de 
Laonic Chalcocondil. 

Tentativa cuceririi tronului de către Vlad 
în prima parte a anului 1435 a reuşit pentru 
moment. În toamna aceluiași an, oști otomane 
au pătruns în Țara Românească pentru a îns- 
căuna ca domn pe un fiu al fostului voievod 
Dan al II-lea, de partea căruia trecuseră unii 
sfetnici ai lui Alexandru Aldea. Vlad, văzîn- 
du-și domnia ameninţată, a cerut sprijinul 
Transilvaniei. La 16 iulie 1436, emisari ai lui 
Vlad au semnat o înțelegere cu brașovenii. 
Satisfăcut de modul în care a fost realizat şi 
de clauzele acordului, Vlad a făgăduit orașului 
Braşov „frăție neuitată și amiciţie cît va trăi“. 
În septembrie același an a avut loc într-o lo- 
calitate de lingă Braşov, o întîlnire a apropia- 
ţilor lui Vlad, în care s-au elaborat planurile 
unei expediții în Țara Românească. Expediția 
desfășurată în toamnă a fost urmată imediat 
de o ripostă hotărîtă a otomanilor, care după 
ce au pustiit Ţara Românească au trecut în 
Serbia, unde au ocupat două cetăţi. În ciuda 
acestei acţiuni de pedepsire, Vlad n-a putut 
fi alungat din ţară, reușind să păstreze scep- 
trul pentru care luptase atit. 


LA CÎRMA ȚĂRII 


Vlad-vodă şi-a început domnia cu unele acte 
generoase : a răsplătit pe cei apropiaţi, a în- 
tins braţele celor nehotărîți sau potrivnici. 
Făgărășenilor, celor ce fuseseră alături de el 
în clipele de cumpănă, le-a dat privilegii. La 
8 aprilie 1437 a reînnoit în Tîrgovişte negus- 
torilor braşoveni — care în ciuda înţelegerii 
nu i-au dat nici o mînă de ajutor — avanta- 
jele comerciale obţinute de la predecesorii săi. 

Și pentru că dorea să se ştie că s-a aşezat 
temeinic în scaun, l-a trimis pe spătarul Dra- 
gotă la Braşov să preia de acolo suma de 
20 000 de aspri pe care boierul Neagoe, rebel 
față de domn, o depusese în contul locuitorilor 
din Rîşnov ca să găsească la ei sprijin. În caz 
de refuz, a spus Dragotă brașovenilor, Vlad- 
vodă îşi va arăta mînia. 

Vlad avea în minte planuri măreţe. El țintea 
să pornească impotriva Porții pentru a reda 
Ţării Româneşti deplina neatîrnare. Dar pen- 
tru a reuşi avea nevoie și de împrejurări in- 
ternaţionale favorabile. 

În acel timp, în Ungaria au fost date unele 
legiuiri cu caracter militar care creau un cadru 
prielnic luptei antiotomane. Împăratul Bizan- 
tului, avîndu-i pe turci în coastă, depunea efor- 

turi stăruitoare pentru încropirea unei alianțe 
antiotomane. 

Franța şi Anglia se găseau încleștate într-un 
conflict denumit de istorici Războiul de 100 de 
ani. Datorită lui, privirile celor două ţări nu 
erau îndreptate spre expansiunea otomană în 
Europa. 

Un reazem ar fi putut avea Vlad în statul 
condus de Sigismund, protectorul său. În acel 
timp însă Ungaria şi Transilvania treceau prin 
momente dificile. Încă mai persistau urmele in- 
cursiunilor otomane în regatul ungar şi Transil- 
vania devenise — datorită exploatării nemiloase 
a ţărănimii de către nobilimea nesătulă — tea- 
trul marii răscoale de la Bobilna. În aceste îm- 
prejurări, Ungaria nu-și putea permite să scoată 
dinlăuntrul ţării forțe armate pentru a le tri- 
mite împotriva Porții. 

Mai răminea Serbia. Copleșit de forţa oto- 
mană, despotul sîrb George Brancovici a fost 
silit să cedeze sultanului unele teritorii. 

Deci împrejurările nu îi erau favorabile. La 
ele se mai adăuga un fapt. Vlad cucerise tro- 
nul cu ajutorul lui Sigismund. Acesta din 
urmă era, pe faţă, duşmanul sultanului. Ca să 
nu piardă coroana voievodală, Vlad avea o 
singură soluţie : să treacă de partea Porții. și 
deși un asemenea gest amina pentru mai tîr- 
ziu momentul cuceririi deplinei libertăţi ex- 
terne, Vlad l-a făcut. E adevărat, cu inima în- 
doită. 

În 1437, după cum relatează Ducas, Vlad a 
plecat în Imperiul otoman însoţit de o suită 
numeroasă pentru a-l întîlni pe sultan. În acel 

timp, Murad al II-lea se găsea la Brussa, în 
Asia Mică. Primit de padișah, Vlad i-a jurat 
credinţă. În cadrul convorbirii avute cu sulta- 
nul, pentru a-i „cîştiga“ bunăvoința, Vlad a 
declarat că va permite Porții să folosească te- 
ritoriul Țării Românești ca loc de trecere spre 
Transilvania. 

Vorbele lui Vlad, angajamentele luate de el 
l-au bucurat foarte mult pe Murad al II-lea. 
Îmbrăţişîndu-l cu căldură, sultanul l-a rugat 
pe Vlad să ia masa împreună. Vlad a acceptat. 
După aceea Murad al II-lea l-a încărcat pe 
Vlad şi pe cei 300 de curteni din suita dom- 
nului muntean cu daruri de valoare. Nu după 
mult timp, vestea și fastul întrevederii de la 
Brussa au ajuns exagerate în Europa, după 
cum lasă să se deslușească o scrisoare a ragu- 
zanilor din 3 iulie 1437. 

Înainte de a se îndrepta spre Brussa, Vlad 
s-a gindit, fără îndoială, la toate consecinţele 
gestului său. Ştia că unii îl vor înțelege. Ştia, 
de asemenea, că alții nu vor fi de acord cu 
închinarea sa față de Poartă. Printre aceştia 
din urmă s-au numărat brașovenii. Pentru a 
le desluși gestul său, Vlad le-a trimis carte, 
scriindu-le : „Și vă rog să mă înţelegeţi cum 
mi-am lăsat eu copilașii, ca să fie măcelăriți 
[...] pentru pacea creştinilor...“ Vorbele lui Vlad 
erau clare. Orice om cu minte le putea înţe- 
lege... 


Într-o direcţie nedorită. Către sfîrşitul anu- 


lui 1437, la 9 decembrie, Sigismund a încetat 
din viaţă în localitatea Znaim. În aceste îm- 

prejurări, tronul a fost încredinţat lui Albrecht 
de Habsburg, ginerele celui decedat. 

La moartea lui Sigismund, mişcarea husită 
aparținea trecutului. Probleme de prim-ordin 
pentru Ungaria erau în acel timp marea răs- 
coală ţărănească din Transilvania și pericolul 
otoman. La acestea se adăuga ostilitatea făţișă 
dintre noul rege și nobilimea maghiară. 

O altă preocupare pentru Albrecht era Vlad, 
de curînd trecut de partea turcilor, fapt care 
adusese, practic, pericolul otoman la poalele 
Carpaţilor. În mod normal, Albrecht ar fi tre- 
buit să intervină imediat pentru „a-l cuminţi“ 
pe Vlad. Dar forțele sale militare erau slabe. 
În plus, nobilimea — după cum presupunea 
noul monarh — ar fi făcut totul pentru a-l îm- 
piedica să biruie, deoarece o victorie i-ar fi 
întărit poziţiile. În aceste împrejurări, pentru 
a-şi pune la adăpost frontiera sudică, Albrecht 
i-a încredinţat „credinciosului nostru ilustru 
Vlad, voievod al părţilor de peste munţi“ (după 
cum scria el brașovenilor, la 4 februarie 1438), 
paza lanţului carpatic. 

Atitudinea lui Albrecht faţă de Vlad n-a fost 
determinată numai de animozităţile dintre el 
şi propria-i nobilime. Albrecht aflase din sur- 
să sigură că turcii pregăteau invadarea rega- 
tului maghiar. Dacă Albrecht l-ar fi decretat 
pe Vlad inamic, domnul Ţării Românești ar 
fi stat alături de otomani. Apropiindu-l, regeie 
Ungariei făcea din Ţara Românească un stat 
tampon, ceea ce, evident, era de preferat unei 
alte situaţii. 

Dificultăţile prin care trecea Ungaria în 
1438 l-au determinat pe Murad al II-lea să 
profite de situaţie și să intensifice pregătirile 
de război. Preluînd comanda supremă a oş- 
tirii, sultanul a trecut Dunărea pe la Nicopole, 
intrînd în Țara Românească. Vlad, informat 
despre raportul de forţe dintre armatele oto- 
mane şi cele maghiare, a trecut de partea lui 
Murad. Această alăturare a sa — a lăsat el 
să se înţeleagă — era o consecinţă logică a 
convorbirilor de la Brussa. 

Oştile reunite au pătruns în Transilvania 
pe la Porţile de Fier. Aici a încercat să le 
oprească înaintarea, fără succes pînă la urmă, 
cneazul român Cândea, din Haţeg. De la Por- 
țile de Fier, Murad s-a îndreptat spre Sibiu 
pustiind totul în cale, pustiire care s-a adăugat 
puternicei foamete ce bîntuia întreaga Transil- 
vanie. Ajunşi la Sebeş-Alba, turcii au luat cu 
asalt orașul. Înconjurat de ziduri groase şi apă- 
rat cu îndiîrjire de cei din cetate, orașul tran- 
silvan a reuşit să reziste un timp. Înfuriaţi 
de riposta primită, turcii au decis să distrugă 
aşezarea şi să pedepsească amarnic pe apără- 
tori. Printre ei se aflau şi un număr de tineri 
studenţi, Sebeş-Alba avînd o şcoală ce se bu- 
cura de un binemeritat prestigiu. Într-un mc- 
ment de răgaz, cel dinaintea asaltului ce se 
anunţa decisiv, Vlad s-a apropiat de zidurile 
oraşului  adresîndu-se bravilor apărători cu 
sfatul că cel mai înţelept lucru ar fi să se 
predea, pentru a putea să-şi salveze bunurile 
și viața. Vlad le-a mai spus că „Cetăţenii frun- 
taşi“, după dorința turcilor, „vor fi duși în 

Țara Românească, de unde el îi va lăsa să se 
întoarcă acasă“. În ceea ce priveşte pe tîrgo- 
veţii de rînd şi pe ţăranii adăpostiţi în spatele 
zidurilor, ei ar urma, după aceeași dorinţă a 
otomanilor, să fie duși în Turcia, „dar el va 
face ca să revină de acolo“. Ascultindu-l pe 
Vlad, pe care locuitorii îl cunoșteau dealt- 
fel, apărătorii cetăţii, cu excepţia unui singur 
grup care lupta într-un turn, s-au predat. Tur- 
nul a fost cucerit de turci abia atunci cînd 
flăcările au început să-l mistuie. Printre cei 
care l-au apărat cu atîta îndirjire s-a numărat 
și un tînăr de la Şcoala din Sebeş-Alba. În 
amintirea acestui erou anonim, turnul, refăcut 
după plecarea turcilor, a fost denumit „Turnul 
studentului“. 

După acest episod, otomanii au trecut prin 
foc şi sabie localităţile Cîlnic, Mediaş, Sighi- 
șoara. Apoi au încercat să ia cu asalt Sibiul 
și Cetatea de Baltă, tentativă rămasă fără re- 
zultat. De aici s-au îndreptat spre Braşov. 
Ajunşi sub zidurile orașului, turcii au început 
să-l asedieze. Neizbutind în încercarea lor, s-au 
mulțumit doar cu prădarea cartierelor măr- 
ginașe, aflate în afara zidurilor cetăţii, după 
care, încărcați de pradă, au părăsit Transil- 
vania prin pasul Branului. 

Deși turcii n-au întîmpinat în calea lor o 
ripostă hotărită din partea armatei lui Al- 
brecht, ei au părăsit Transilvania, după cum 
am arătat, extrem de repede. Graba lui Mu- 
rad al II-lea şi-a avut totuși justificarea ei. 
Cronicarul Ducas a notat că sultanul s-a temut 
în vara anului 1438 că Vlad, de conivenţă cu 

ungurii, ar fi putut ataca spatele armatei oto- 
mane şi liniile ei de aprovizionare. O afirma- 
ție asemănătoare o găsim și la Phadulach, se- 
cretarul sultanului. Un alt cronicar turc, Nesri, 
a menţionat faptul că un comandant otoman, 
este vorba de Isac-beg, i-a raportat lui Murad 
al II-lea că Vlad dă semne de nestatornicie şi 
că, deci, nu se poate conta ferm pe el. Ţinînd 
seama de veştile primite, biruitorul Murad al 
II-lea a dat ordin de părăsire grabnică a Tran- 
silvaniei. Şi pentru a-și ascunde adevăratele 
sentimente faţă de Vlad-vodă, sultanul, la des- 
părțirea sa de domnul Țării Româneşti, l-a co- 
pleșit cu daruri. Ajuns însă la Giurgiu, padi- 
şahul a poruncit fortificarea cetăţii și întări- 
rea garnizoanei, fapte care n-au trecut neob- 
servate de Vlad. 


A mai căzut o redută. După incursiunea din 
Transilvania, Murad al II-lea a înţeles că ata- 
carea regatului maghiar prin Serbia era o, ac- 
țiune militară mult mai uşoară. Și iată de ce. 
Pentru a putea îngenunchea Ungaria, sultanul 
ar fi trebuit să aibă graniță comună cu regatul 
lui Albrecht, ca să nu fie nevoit să străbată un 
teritoriu nesigur, cum putea fi oricînd, Țara 
Românească. Serbia prezenta avantajul, în com- 
paraţie cu Țara Românească, că dispunea de 
forțe militare slabe. În afară de aceasta, în Ser- 
bia, la data respectivă, anarhia feudală slăbise 
mult puterea statală. 

În 1439, Murad, după pregătirile de rigoare, 
a pornit la atac. Acţiunea a debutat cu devas- 
tarea părţii de apus a Serbiei. Episodul a fost 

urmat de luarea cu asalt a cetății Smederevo, 
reședință a statului feudal sîrb. În fruntea os- 
tirii asediatoare se afla însuși sultanul. La 18 
august 1439, ultima reşedinţă a despotului sirb 
a căzut în mîna turcilor. 

Asediaţii ar fi putut rezista probabil cu oare- 
care succes, dacă ar fi primit din partea lui 
Albrecht un ajutor prompt şi masiv. Dar Dieta 
de la Buda, exprimînd punctul de vedere al 
marii nobilimi, a declarat că regele este obligat 
să apere, în primul rînd, ţara cu forțe proprii. 
Dacă acest lucru n-ar fi posibil, abia într-o ase- 
menea împrejurare trebuia să recurgă la spriji- 
nul militar al cetelor nobiliare. Obstrucţionat 
de Dietă, Albrecht a reușit să strîngă o armată 
cifrată la aproximativ 20 000 de luptători, cer- 
taţi întru totul cu disciplina, cu care a pornit în 
ajutorul celor asediați. La inconvenientul arătat 
s-a adăugat curînd şi dizenteria, care a făcut 
adevărate ravagii în rîndurile oștirii. 

Actele de indisciplină se țineau lanţ. Ostașii 
şi nobilii-comandanți refuzau să execute ordi- 
nele date de Albrecht. Dezertările, izolate la 
început, luară treptat proporţii, fapt care a fă- 
cut ca oștirea să scadă văzînd cu ochii. Rămi- 
nînd doar cu o mînă de oameni — printre ei 
se afla și banul de Severin, de curînd instalat 
în funcție, Iancu de Hunedoara —, regele a 
ordonat oprirea înaintării. După care, nereușind 
să restabilească ordinea şi disciplina, Albrecht 
a hotărît retragerea. În timpul retragerii, ostașii 
lui Albrecht, răspîndiţi în cete, s-au dedat la o 
serie de prădăciuni. Iancu, revenit la Severin, 
cu puţina oaste pe care o avea, a respins unele 

atacuri otomane, după care a trecut Dunărea și 
a atacat gruparea turcească din zona Vidinului 
obţinînd cîteva succese. 

Regele, bolnav, s-a înapoiat în Ungaria. La 
27 octombrie 1439, într-o localitate de lingă 
Strigoniu, Albrecht a murit în floarea vîrstei, 
fără a mai apuca nașterea fiului său, cunoscut 
sub numele de Ladislau Postumul. 

După moartea regelui Albrecht, nobilimea 
maghiară s-a împărţit în două tabere. Unii mag- 
naţi, avînd în frunte pe Cilli, Garai, Ujlaki şi 
Szecsi, erau de partea reginei-văduve Elisabeta. 
Sprijinind-o pe regină, ei urmăreau să pro- 
clame ca suveran pe copilul așteptat de Eli- 
sabeta, pentru a face din el un simplu figu- 
rant, conducerea statului rămînîndu-le în între- 
gime. 

Cea de a doua tabără, tot atît de influentă, 
dorea în fruntea statului un rege adevărat, pu- 
ternic, capabil să le apere proprietăţile feudale. 

Într-o atmosferă de mare tensiune, Dieta şi-a 
început lucrările la Buda, în ziua de 1 ianua- 
rie 1440. Luînd cuvîntul în cadrul ei, Elisabeta 
a cerut celor prezenţi să-i acorde tot sprijinul 
pentru a putea conduce regatul pînă la naşte- 
rea moștenitorului regal, idee care a fost îm- 
brăţișată de majoritatea membrilor. După cu- 
vîntarea reginei a vorbit Iancu de Hunedoara. 
El a arătat că pericolul otoman, ce ajunsese la 
granițele Ungariei, reclama înscăunarea ime- 
diată a unui rege și că el nu putea fi altul de- 
cît Vladislav al III-lea Jagello, suveranul Polo- 
niei. Vladislav, a adăugat Iancu de Hunedoara, 

odată cu tronul va deveni şi soțul Elisabetei. 
După moartea lui Vladislav, coroana va fi atri- 
buită copilului așteptat de regină. Considerată 
ca înțeleaptă, propunerea lui Iancu de Hune- 
doara fu votată de Dietă. Ea prinse viaţă în 
vara aceluiași an, cînd Vladislav, la 17 iulie 
1440, a primit din mîna arhiepiscopului de Stri- 
goniu coroana regală. 

“Prezenţa lui Vlad alături de Murad a fost 
privită de transilvăneni cu ostilitate. Din aceas- 
tă cauză raporturile dintre Țara Românească şi 
Transilvania au devenit tot mai încordate. Ele 
au cunoscut un moment critic atunci cînd gar- 
nizoana cetății Bran a prins, ucis şi jefuit pe 
un oarecare Zanvel, neguţător din Tîrgovişte. 
După lista bunurilor prădate de cei din gar- 
nizoană — 250 de florini, 500 de perperi, 3 000 
de aspri, un inel de aur, haine de postav de 
Ypres — s-a dedus, întemeiat dealtfel, că Zan- 
vel era un negustor cu stare, deci negoţul 
atinsese în Țara Românească un nivel destul 
de ridicat. 

După cum era și firesc, Vlad a scris braşo- 
venilor cerînd restituirea celor furate. În aceeași 
scrisoare el a menţionat, pe bună dreptate, ur- 
mătoarele : „...îmi pun capul să-mi dau averea 
bucuros să nu vi se întimple vouă vreun rău. 
Şi pe lîngă asta mă silesc și mă gîndesc să fie 
tot așa şi de aici înainte... Dar voi vă purtaţi 
cu gînd rău asupra mea“. 

Într-o altă epistolă, referindu-se la același 
incident, el a dat întregii întîmplări o colo- 
ratură politică. Iată pasajul din scrisoare: 
„m-am lipit de voi, ca să aibă săracii mei 

bine de la voi şi să se hrănească slobozi și ai 
voştri şi ai noştri, şi aici şi acolo. Acum însă 
văd că săracii mei nu pot să se hrănească slo- 
bozi, din pricina pîrcălabilor de la cetate, cari 
îi pradă şi-i jupuiesc fără lege. Spuneti-mi, 
pentru ce fel de vină se prăpădesc săracii mei ? 
Nu sînt şi eu în stare să pot face dreptate să- 
racilor mei ? Vă rog, dar, ca pe nişte prieteni, 
spuneţi pîrcălabilor acelora că, dacă-mi sînt 
prieteni, să-i povăţuiască Dumnezeu să nu mă 
despartă de stăpînul meu craiul și de sfînta 
coroană, căci asta n-ar fi dorința mea“. 


O SABIE VITEAZA 


Vlad dovedise pînă atunci o supleţe politică 
deosebită. Neavantajat geograficeşte, el trebuia 
să adopte o atitudine conformă cu situaţiile re- 
ale, lucru pe care și l-au propus mulţi suve- 
rani, dar pe care l-au reproșat doar unii din- 
tre ei. Avînd un imperiu puternic în sud, un 
stat la nord ce trecea prin momente critice, 
Vlad nu putea fi decît alături de Poartă, pen- 
tru a păstra ţării sale neatîrnarea. 

Din fericire în Ungaria apăruse pe firmament 
un nume nou, lancu de Hunedoara. Tatăl lui 
Iancu, român de origine, a făcut parte din 
garda regală. Pentru merite deosebite el a pri- 
mit din partea coroanei domeniul cu castelul 
Hunedoara. Iancu, în tinereţe, a servit sub co- 
manda despotului sirb Stefan Lazarevici, iar 
mai apoi, sub cea a episcopului de Zagreb, a 
comandat un mic detașament de cavalerie, în 
fruntea căruia a repurtat primele sale succese 
militare. În vara sau toamna anului 1430 Ian- 
cu a intrat, ca şi tatăl său cu ani în urmă, în 
serviciul direct al regelui Sigismund. În această 
vreme, după mărturii contemporane, Iancu era 
un bărbat de statură mijlocie, bine legat, cu 
grumaz puternic, cu păr castaniu, cu ochii mari, 
fața rumenă. Un an mai tîrziu, în toamna lui 
1431, Iancu l-a însoţit pe Sigismund în Italia. 

Aici el a intrat în slujba ducelui Milanului, în 
serviciul căruia a stat cîțiva ani. În 1434 îl gă- 
sim pe Iancu la Basel, în Elveţia, unde îl înto- 
vărășea pe regele său Sigismund. În anii 1436— 
1437, în aceeaşi calitate de soldat al regelui, 
Iancu a participat la campania dusă de Sigis- 
mund în Cehia, împotriva husiţilor. De la cei 
pe care i-a învins cu dificultate a deprins folo- 
sirea pe scară largă a infanteriei, a tunurilor 
ușoare, întrebuinţarea carelor ca mijloc de apă- 
rare prin aşezarea lor în cerc, legate cu lan- 
turi. 

În anul 1438, Iancu se găsea tot în Cehia. 
Către sfîrşitul aceluiaşi an, el a fost numit ban 
de Severin. În această calitate avea de apărat 
de atacurile turcilor cetățile Severin, Gureni, 
Orşova şi Mehadia. Un an mai tîrziu, după cum 
am văzut, Iancu a participat la campania con- 
dusă de Albrecht pentru despresurarea cetății 
sirbești Smeredevo. Acum Iancu avea în jur 
de 30 de ani. Vădea la această vîrstă încă tî- 
nără o serioasă pregătire militară, dar şi ta- 
lente politice, așa cum au arătat-o elocvent lu- 
crările Dietei din 1440. Pentru titlul de rege al 
Ungariei candidau despotul sîrb Gheorghe 
Brancovici — pe atunci pribeag — și Ladislau 
Postumul, fiul lui Albrecht. Venirea lui Bran- 
covici sau a lui Ladislau în fruntea Ungariei, 
prin lipsa lor de autoritate, ar fi dat naştere, 
fără îndoială, la serioase tulburări, ceea ce ar 
fi putut grăbi procesul de eroziune a statului, 
proces care a luat sfîrşit un secol mai tîrziu, 
în mlaștinile de la Mohács. 

Propunerea foarte înţeleaptă făcută Dietei 
de Iancu, după cum s-a mai arătat, a fost vo- 
tată. Pentru aducerea lui Vladislav în fruntea 
ţării, care era şi rege al Poloniei, unii nobili îi 
vor purta pică lui Iancu pînă la moarte. Dacă 
propunerea făcută a nemulțumit pe unii repre- 
zentanţi ai marii feudalități, în schimb ea a 
avut darul să lege o strînsă amiciţie între noul 
rege şi Iancu. Ca răsplată a celor făcute pentru 
el, dar și ca o recunoaştere a realelor calităţi 
ale banului de Severin, Vladislav l-a numit pe 
Iancu într-una din cele mai înalte demnități ale 
regatului, cea de voievod al Transilvaniei şi 
comite al Timişoarei, păstrind în acelaşi timp 
şi vechea calitate, cea de ban al Severinului. 


Neutralitate. Ungaria avea, aşadar, un rege 
nou. Vîrsta lui : 20 de ani. Necunoscînd realită- 
tile noii sale ţări, obstrucţionat de o parte a 
marii feudalităţi, el a fost de la început un su- 
veran fără personalitate. 

Cunoscător al realităţii din regatul maghiar, 
ca şi al celei otomane, Vlad a adoptat faţă de 
ambele state o atitudine neutră. În unele mo- 
mente, ca în 1439, spre exemplu, profitînd de 
un context favorabil, a luat cu asalt și a cuce- 
rit Chilia. 

Această politică de-sine-stătătoare a fost rău 
privită şi de Ungaria şi de Imperiul otoman. 
Iancu de Hunedoara, care plănuia un atac an- 
tiotoman, ar fi vrut ca în fruntea Ţării Româă- 
neşti să se afle un voievod care să-i fie de- 
votat, un domn ostil Porții. Vlad, însă, era de- 
parte de a fi un astfel de suveran. Turcii, la rîn- 

dul lor, au intuit că Vlad „mima“ neutralita- 
tea, că în sinea lui era un inamic al Porții și că 
mai devreme sau mai tîrziu, la momentul opor- 
tun, el va scoate sabia împotriva sultanului. 

Şi cum turcii erau foarte aproape de declan- 
șarea unei campanii militare împotriva Unga- 
riei, nevrînd să se complice cu urmărirea atentă 
a poziției lui Vlad, au decis să treacă la măsuri 
de mînă forte. Aceste măsuri au însemnat, în 
final, scoaterea lui Vlad din domnie și întem- 
nițarea lui pe teritoriul otoman. 

Data exactă cînd s-a întîmplat acest lucru nu 
este cunoscută. Istoricii au plasat-o în perioada 
octombrie 1441—septembrie 1442. Scoaterea din 
domnie, întemnițarea au fost prezentate de 
cronicari în diverse chipuri. Cronicarul Nesri a 
susținut că, după asediul nereușit al Belgradu- 
lui, Isac-beg i-a atras atenţia sultanului că pe 
Vlad nu se poate conta nici în prezent şi cu 
atît mai puţin în viitor și că deci cea mai bună 
măsură ar fi îndepărtarea lui. În aceeași ordine 
de idei, Isac-beg i-a sugerat sultanului să-l 
scoată din domnie și pe Gheorghe Brancovici. 
Receptiv la cele spuse de Isac-beg, continuă 
cronicarul turc, Murad al II-lea i-a chemat pe 
ambii principi la Poartă. Brancovici, lemător, 
n-a dat curs chemării. Vlad, încrezător în 
„steaua“ sa, a plecat spre capitala Imperiului 
otoman, împreună cu cei doi fii: Vlad şi Radu. 
Ajuns la Poartă, Vlad Dracul a fost închis în 
închisoarea din localitatea Gallipoli. 

După Ducas, domnul muntean ar fi fost tri- 
mis legat la Gallipoli, iar cei doi fii ai lui Vlad, 

aduşi mai tîrziu în imperiu, au fost internaţi la 
Nymphaion, în Asia Mică. 

La rîndul lui, Chalcocondil a acreditat ideea 
că Vlad s-ar fi refugiat în Turcia după luna 
septembrie 1442, ca urmare a adversităţii ma- 
nifestate faţă de el de Iancu de Hunedoara, 
afirmaţie care, se pare, n-ar corespunde rea- 
lității. 

După scoaterea din domnie a lui Vlad, turcii 
au instalat în fruntea Ţării Românești pe Mir- 
cea, un al treilea fiu al celui mazilit. În timpul 
scurtei sale domnii, adevărații stăpîni ai ţării 
au fost comandanții otomani. 


Bătălia de pe Ialomița. Pentru Ungaria, Țara 
Românească reprezenta „cheia“ apărării sale în 
fața pericolului otoman. Dacă voievodul Țării 
Româneşti era un aliat al Ungariei, coroana 
maghiară putea fi mult mai liniștită în ceea 
ce privește securitatea teritoriului său. Dacă, în 
schimb, domnul român gravita în jurul Porții, 
atunci oştile otomane puteau începe atacarea 
Transilvaniei și Ungariei de pe înălțimile Car- 
paţilor. Într-o asemenea împrejurare, apărarea 
transilvaniei devenea o operaţie mai mult de- 
cît dificilă. | 

În momentul în care Vlad a fost înlăturat de 
la domnie — oscilant pînă atunci în raporturile 
cu țările vecine, deci nesigur pentru coroana 
maghiară — Ungaria a respirat ușurată. Adu- 
cerea imediat în fruntea statului muntean a 
unui domnitor plecat turcilor, dar mai ales ocu- 
parea Țării Româneşti de către detașamente 

otomane l-au făcut pe Vladislav — fără îndo- 
ială — să-l regrete pe Vlad. 

În toamna anului 1441 otomanii au început 
pregătiri febrile în vederea invadării Ungariei. 
Despre aceste preparative Vladislav a luat cu- 
noştință relativ repede, printr-o scrisoare pri- 
mită din Raguza. După terminarea pregătirilor, 
în primăvara anului următor turcii au început 
înaintarea. Ea a avut ca punct de plecare Țara 
Românească. Avînd de străbătut pînă la granița 
cu Transilvania un drum scurt, otomanii au 
reuşit să-l surprindă pe voievodul transilvan. 

Turcii au intrat în Transilvania pe la Turnu 
Roșu. De aici ei s-au îndreptat spre Sibiu, oraș 
pe care l-au asediat. Apărat cu strășnicie, 
Sibiul a rezistat. 

Stopaţi în tentativa lor, otomanii s-au în- 
dreptat atunci spre Alba Iulia, unde au ajuns 
înainte ca Iancu să aibă răgazul să adune o 
armată prea numeroasă. Lupta dintre cele două 
oști s-a dat în condiţiile unui dezechilibru de 
forţe, la Sîntimbru, pe malul Mureșului, la 18 
martie 1442. În toiul crîncenei încleștări — care 
s-a încheiat cu victoria turcilor — a fost ucis 
episcopul de Alba Iulia, Gheorghe Lepeş, cel 
care, prin măsurile excepţionale de înăsprire a 
exploatării feudale, i-a împins pe ţăranii tran- 
silvăneni la răscoala din 1437, numită de la 
Bobiîlna. 

După luptă, Iancu, cu bruma sa de oştire, s-a 
închis în cetatea Alba Iulia. Turcii, în loc să 
ia cu asalt cetatea, s-au răspîndit prin împre- 
jurimi după pradă, ceea ce i-a oferit voievodu- 

lui transilvan răgazul necesar regrupării for- 
telor sale. 

Între timp, Iancu, dînd dovadă de mare cu- 
raj, la numai cinci ani de la răscoala de la Bo- 
bilna, a proclamat ridicarea generală la oaste. 
Cu forţe mult sporite, voievodul Transilvaniei 
a părăsit cetatea, pornind în urmărirea invada- 
torilor. Mezid-bei, comandantul oștirii otomane, 
văzîndu-se urmărit, a ordonat regruparea și 
dispunerea armatei în linie de bătaie. Înainte 
de începerea luptei, Mezid-bei a poruncit os- 
taşilor săi să-și îndrepte atacurile, în primul 
rînd, împotriva lui Iancu pentru a-l ucide. Des- 
pre acest ordin s-a aflat repede în tabăra tran- 
silvană. Pentru a dejuca planul lui Mezid-bei, 
un mic nobil transilvan s-a oferit să schimbe 
cu Iancu de Hunedoara armura şi armele. 

Lupta — nelocalizată cu precizie nici pînă 
astăzi — a început în ziua de 22 martie. De 
data asta Iancu a comandat o oştire mult mai 
numeroasă decît în ciocnirea anterioară cu tur- 
cii. Ostaşii lui Mezid-bei, ascultînd cu sfinţenie 
ordinul de a-l ucide pe Iancu, şi-au concen- 
trat toate eforturile în direcţia în care se ză- 
reau platoșa şi sabia voievodului transilvan. 
La un moment dat, ostaşii Semilunei au în- 
ceput să-și manifeste zgomotos bucuria : că- 
zuse cel pe care ei îl luaseră drept Iancu. 
Rămas fără supraveghere din partea dușma- 
nului, voievodul Iancu şi-a condus ostaşii calm, 
meticulos, la victorie. Daţi peste cap de asaltu- 
rile creștinilor, otomanii au prins a bate în re- 
tragere. Cînd moartea l-a răpus pe Mezid-bei 
şi pe fiul său, retragerea s-a transformat într-o 

fugă generală. Profitînd de situație, cei luați 
prizonieri de către turci s-au răsculat. 

După alungarea otomanilor peste Carpați, 
trupele lui Iancu au pătruns în Ţara Româ- 
nească. Vestea victoriei lui Iancu de Hune- 
doara s-a răspîndit în întreaga Europă, spre 
bucuria întregii creştinătăţi. Sultanul, la rîn- 
dul lui, după aflarea celor petrecute pe cîm- 
pul de bătălie, a ținut repede sfat. La capătul 
consfătuirii el a hotărît trimiterea unei solii 
de pace la Buda, capitala Ungariei. Solia a 
cerut lui Vladislav cedarea Belgradului sau 
plata unui tribut anual, cerere respinsă de su- 
veranul maghiar. 

Refuzul lui Vladislav l-a determinat pe Mu- 
rad al II-lea să înceapă o nouă campanie îm- 
potriva Ungariei. Comanda oastei otomane — 
cifrată de unii cronicari la 80 000 de oameni 
— a fost încredinţată beglerbeiului Rumeliei, 
Şehabeddin. Acesta, avînd în subordine șase 
mari bei şi sangiaci, primise din partea sulta- 
nului următoarea misiune : să-l alunge și să-l 
ucidă pe Basarab, domnul Ţării Românești, să 
ocupe teritoriul muntean şi să-l transforme în 
pașalic, după care să pătrundă în Transilva- 
nia pentru a o trece prin foc și sabie. 

În august 1442, marea oaste condusă de 
Şehabeddin a trecut Dunărea pe la Nicopole. 
Proaspătul domn al Ţării Românești, neputînd 
stăvili puhoiul, s-a retras în zona subcarpa- 
tică așteptind ajutor de la Iancu. Neîntimpi- 
nînd nici o rezistenţă serioasă, turcii au înain- 
tat nestingheriți în interiorul Țării Românești. 
La finele lunii august, ei au ocupat fără lupte 

Tîrgovişte. După acest episod, considerîndu-se 
prea devreme victorioși, soldații inamici s-au 
împrăştiat după pradă. Apoi ei și-au conti- 
nuat înaintarea pe valea Ialomiţei cu intenţia 
de a pătrunde în Transilvania. În acest mo- 
ment, la 2 septembrie 1442, într-o zonă mun- 
toasă, strimtă, Iancu, în fruntea oştilor reunite, 
i-a atacat pe turci. Lupta, extrem de crîncenă, 
a durat de dimineaţă şi pînă tîrziu după apu- 
sul soarelui. În timpul încleștării au căzut un 
sangiac şi patru bei. Izbiţi cu furie, adversarii 
au dat bir cu fugiţii. Iancu, urmărindu-i în- 
deaproape, a smuls turcilor o splendidă victorie 
militară. Aruncînd tot ce aveau asupra lor, os- 
tașii otomani, cîți mai rămăseseră în viaţă, s-au 
îndreptat spre Dunăre. În mîna învingătorilor 
a căzut o pradă imensă : haine de mătase, pos- 
tavuri, podoabe, 5 000 de cămile, un mare nu- 
măr de cai, steaguri, tunuri, corturi etc. Această 
captură a fost atît de mare, încît — după cum 
spune o mărturie contemporană — mulţi din- 
tre locuitorii Țării Româneşti s-au îmbogăţit 
de pe urma ei. 

Dezastrul de pe Ialomița l-a afectat adînc 
pe sultan. Profund îndurerat, îmbrăcat în ne- 
gru, el s-a închis în palat refuzînd să vadă pe 
cineva şi chiar să mănînce. Murad al II-lea, 
socotindu-l vinovat de dezastru pe Şehabeddin, 
l-a înlocuit din înalta funcţie militară cu beiul 
Hassan. 

Vestea luptei de pe Ialomiţa a făcut repede 
înconjurul Europei. Aceeaşi veste a avut darul 
să-l determine pe Vlad Dracul să-și schimbe 

atitudinea faţă de Ungaria, deocamdată gînd 
ascuns. 

În ultimele luni ale anului 1442, Iancu, în 
fruntea armatei sale victorioase, a trecut Du- 
nărea împrăștiind oștile otomane. După aceea 
el a încercat să cucerească Vidinul, dar fără 
succes, reîntorcîndu-se apoi la el în ţară. 


DIN NOU DOMNITOR 


Basarab, după ce l-a ucis pe Mircea, fiul lui 
Vlad Dracul, a ocupat tronul Ţării Româneşti 
în decembrie 1442, cu ajutorul armat al lui 
Iancu de Hunedoara. Boierimea munteană l-a 
acceptat pe Basarab ca domnitor, dar de ne- 
voie. În ochii ei — şi nu numai ai feudalilor 
— Basarab a fost impus la domnie, n-a fost 
ales, aşa cum cereau legile nescrise ale ţării. 
Apoi, fiind protejatul lui Iancu, Basarab nu 
putea duce o politică de-sine-stătătoare; el 
trebuia în permanenţă să-și conjuge acțiunile 
sale cu cele ale Ungariei. Acest lucru, mai 
ales, a displăcut cel mai mult ţării. Pînă la el 
mai toți voievozii au încercat — şi de multe 
ori au reuşit — să ţină sus steagul libertăţii 
de acţiune. Cel mai aproape exemplu l-au avut 
în persoana lui Vlad Dracul. Acesta, în ciuda 
unei conjuncturi total potrivnice, izbutise să 
navigheze între cele două state rivale — Un- 
garia și Imperiul otoman — fără să se plece 
prea mult în fața uneia sau alteia. 

Din adversitatea ţării, Basarab al II-lea a 
dedus cu ușurință că va rămîne domn atîta 
timp cît va avea în spate pe Iancu, cu trupele 
lui. Concluzia aceasta l-a împins şi mai mult 
în braţele protectorului său, fapt care a dus 

inevitabil la înrăutățirea raporturilor sale cu 
boierimea. 

Țara Românească, prin poziţia sa geografică, 
interesa în cel mai înalt grad şi coroana ma- 
ghiară şi Poarta. De aceea Ungaria a căutat 
să folosească această situaţie în sensul că răz- 
boaiele ei cu turcii să se desfăşoare pe largul 
spaţiu carpato-danubian și nu pe teritoriul 
Transilvaniei sau al Ungariei. Pentru realiza- 
rea acestui obiectiv, Ungaria și-a propus su- 
bordonarea Țării Românești. Sprijinirea înscă- 
unării lui Basarab al II-lea însemna, în fapt, 
un pas important în realizarea obiectivului 
enunțat mai sus. 

Imperiul otoman avea în planurile sale, ca 
primă etapă, cucerirea întregii Peninsule Bal- 
canice. În prima jumătate a secolului al XV-lea, 
acest plan era în mare parte realizat. La acea 
dată se găseau în afara Imperiului otoman nu- 
mai țările române și cîteva teritorii balcanice. 
De-a lungul anilor, Poarta a încercat în mai 
multe rînduri să cucerească Ţara Românească. 
Tentativele sale au eșuat însă de fiecare dată. 
Tristele experienţe, ca cea de la Rovine, i-au 
făcut pe sultani să priceapă că subordonarea 
politică a ţărilor româneşti era de preferat 
ocupaţiei. 

Pentru Poartă, țările române — prin poziția 
lor geografică, ca şi prin resursele lor — înde- 
plineau condiţiile ideale ale unei baze de atac. 
Ca să le poată folosi în acest scop, avînd în 
vedere că ele n-au putut fi cucerite, cel mai 
mulțumitor pentru Imperiul otoman ar fi fost 
ca aceste state să aibă în fruntea lor domni 

credincioşi Semilunei. Vlad Dracul, prin cali- 
tăţile sale, era net superior lui Basarab al 
II-lea. Punctul nevralgic al lui Vlad, privit 
prin prisma intereselor Porții, era lealitatea sa. 
Oricum, cu toate tendinţele sale de neatirnare, 
Vlad prezenta mai multe garanţii pentru Poartă 
decît Basarab al II-lea, acesta din urmă aliat 
declarat al Ungariei, deci adversarul deschis 
al Imperiului otoman. Şi pentru că balanţa 
atîrna evident de partea lui Vlad, sultanul a 
decis scoaterea fostului domn din închisoare 
şi instalarea lui în fruntea Ţării Româneşti. 

Înainte de a pleca spre ţară, Vlad a fost obli- 
gat să jure că nu va ridica pe viitor niciodată 
armele împotriva Porții, ceea ce el, evident, 
a făcut. 

Data revenirii exacte pe tron nu este cu- 
noscută. Ea s-a petrecut în primăvara anului 
1443. În drum spre ţară, el a fost întovărășit 
de un singur fiu, Vlad, cel de-al doilea, Radu, 
rămînînd mai departe ostatec. 

Reîntoarcerea sa pe tron a fost salutată cu 
bucurie — toţi îl preferau lui Basarab. 

Vestea biruinței de pe Ialomiţa ajunsese și 
la urechile lui Vlad. Din informaţiile pe care 
le strînsese cu privire la Iancu de Hunedoara, 
domnul Țării Româneşti a înţeles că dincolo 
de munţi se afla, în sfîrşit, o sabie vitează. 
Astfel, Vlad, trecînd peste prudenţa de care 
ar fi trebuit să dea dovadă, s-a alăturat forțe- 
lor antiotomane. Pasul său în acest sens a fost 
determinat, printre altele, de următoarele două 
motive: Țara Românească stăpinea efectiv 
peste munţi Țara Amlașului și Ţara Făgăra- 

şului. Dacă ar fi intrat în conflict cu Iancu, 
disputa militară pentru cele două teritorii ar 
fi devenit iminentă. Al doilea motiv privea 
raporturile cu Poarta. Desele războaie de co- 
tropire duse de oștile otomane contra Țării 
Românești au arătat cu claritate intenţiile po- 
litice ale otomanilor. La aceste intenţii trebuie 
adăugate purtarea ostilă a sultanilor față de 
domnii români, ca şi intenția Imperiului oto- 
man de a șubrezi permanent prestigiul voievo- 
zilor români, în vederea totalei lor subordonări. 


Preparative. Victoria de pe Ialomiţa a reac- 
tualizat papalității ideea unei cruciade anti- 
otomane. Apelul semnat de papă a declanşat 
în întreaga lume catolică o vie activitate di- 
plomatică. Burgundia, acceptînd ideea crucia- 
dei, s-a angajat să ia parte la expediţie cu 
9-10 galere pentru blocarea strîmtorii Bosfor 
și Dardanele. Decizia ducelui Burgundiei, Filip 
cel Bun — care stăpînea și Flandra — a fost 
determinată de interesul manifestat de negus- 
torii flamanzi pentru această zonă geografică, 
avînd în vedere că ei exportau însemnate can- 
tități de postav în Europa răsăriteană. Veneţia, 
la rîndul ei, cu interese comerciale, pe coasta 
grecească, a promis că va lua parte la cruciadă 
cu 10 galere, a căror echipare urma să fie 
făcută de statul papal. La această condiţie Ve- 
neţia a mai adăugat una: împăcarea Sfîntului 
Scaun cu ducatul Milanului. Un alt viitor par- 
ticipant la cruciadă s-a declarat Alfons, regele 
Aragonului. El a promis că va participa la 
proiectata acțiune militară cu 6 corăbii. 

Cruciada, în concepţia iniţiatorilor, trebuia să 
salveze Constantinopolul din pericolul în care 
se afla de cîtva timp. În 1442, spre exemplu, 
capitala Bizanțului a fost supusă unui puter- 
nic asediu din partea turcilor. Preţul ajuto- 
rului apusean fusese plătit de Bizanţ, în 1439, 
la Conciliul de la Florenţa. Cu acel prilej s-a 
semnat actul unirii celor două biserici, al că- 
rui şef suprem — acesta era preţul de care 
aminteam — fusese declarat papa. Printre re- 
prezentanţii ortodocși care au semnat unirea 
s-au numărat şi cei ai Moldovei: mitropolitul 
Damian, boierul Neagoe şi protopopul Constan- 
tin. După cum au consemnat documentele vre- 
mii, purtătorii de cuvînt ai bisericii ortodoxe 
moldovene şi-au pus semnătura pe istoricul 
act doar sub presiunea împăratului bizantin 
Ioan Paleologul, nu înainte de a declara că 
mitropolia Moldovei va continua să depindă 
din punct de vedere religios de patriarhia de 
Constantinopol. 

În faţa primejdiei otomane, Bizanțul a oferit 
un foarte prost exemplu. Unii dintre principii 
casei imperiale bizantine, pretendenți la tron, 
au părăsit tabăra creştină trecînd de partea 
turcilor. Mai mult decît atît, chiar unul dintre 
aceşti pretendenți a participat, în anul 1442, 
alături de armatele otomane, la asediul Con- 
stantinopolului. 

În această vreme în Ungaria — ţară direct 
interesată în izgonirea turcilor din Europa — 
aveau loc confruntări între Vladislav şi Elisa- 
beta, văduva lui Sigismund. Pentru a pune 

capăt acestei. stări de lucruri, papa a trimis 
în Ungaria, ca legat papal, pe cardinalul Giu- 
liano Cesarini. După lungi parlamentări, cei 
doi adversari, Vladislav şi Elisabeta, au căzut 
de acord să aibă o întrevedere. Ea a avut loc 
în oraşul Györ, la 23 noiembrie 1442. Curînd 
după întrevederea amintită — al cărui con- 
ținut n-a răzbătut peste ani —, Elisabeta a 
murit pe neașteptate — 19 decembrie 1442. 
Prin dispariția ei, Vladislav a rămas singurul 
stăpin al Ungariei. 

În scurtă vreme, din zelul şi aprinderea vii- 
torilor cruciați n-a mai rămas mare lucru. Sta- 
tele apusene, care se angajaseră să pornească 
la luptă, amînau mereu ziua plecării. În faţa 
acestei situaţii, împăratul Bizanțului s-a îm- 
păcat cu otomanii. Gestul său a avut şi o altă 
cauză decît nerespectarea angajamentului luat 
de Apus. La întoarcerea sa de la conciliu, ma- 
sele populare din Constantinopole l-au primit 
cu huiduieli. Apoi a acţionat Sinodul din Con- 
stantinopol, care a anatemizat unirea celor 
două biserici. O atitudine ostilă faţă de deci- 
viile Conciliului de la Florenţa a manifestat 
şi marele duce al Kievului, care l-a revocat 
pe propriul său mitropolit. 

La începutul anului 1443, Vladislav a ordo- 
nat pregătiri militare. Scopul lor : participarea 
la cruciadă. În același timp, depăşind faza ela- 
borării de proiecte, Iancu a început să pună pe 
picioare o armată redutabilă. O mare parte a 
ei a fost alcătuită din ţărani, chiar din iobagi. 

În vara anului 1443 a circulat zvonul în- 
frîngerii turcilor în Asia Mică. Vladislav, so- 
contind că acum este momentul cel mai favo- 
rabil începerii campaniei, a accelerat pregă- 
tirile. La 22 iulie, Vladislav a părăsit Buda 
însoțit de oștirea sa. Puțin timp mai apoi, 
oastea lui Vladislav a făcut joncţiunea cu sol- 
daţii lui Iancu şi cu cei — puţini la număr —: 
ai despotului Gheorghe Brancovici. 

În condiţiile unei iminente ciocniri între 
creştini şi otomani, importanţa lui Vlad Dra- 
cul a sporit considerabil, fiecare tabără dorind 
să-l aibă de partea sa. În această vreme, emi- 
sari burgunzi atrăgeau atenţia ducelui lor că 
Vlad are o oaste foarte bună, care ar trebui 
atrasă de partea creștinilor. O atenţie deose- 
bită a manifestat acum față de domnul mun- 
tean şi sultanul Murad al II-lea. După cum 
au consemnat o serie de cronicari ai timpului 
(Callimachus, Chalcocondil, Ducas şi alții), Mu- 
rad al Il-lea i-a trimis vorbă lui Vlad-vodă 
că îi va restitui fiul ţinut ostatec în caz că 
ar trece de partea Porții. 

Înainte de începerea campaniei, regele Vla- 
dislav a ţinut o constătuire cu magnații un- 
guri şi poloni şi cu boieri din Ţara Româ- 
nească. Cu această consfătuire preparativele 
erau pe deplin încheiate. 


Campania cea lungă. După joncţiunea ar- 
matelor aliate, în apropiere de Belgrad, către 
sfîrşitul lunii septembrie, oastea reunită și-a 
început înaintarea. Atunci, şi mai tirziu, por- 
nirea expediției la începutul toamnei a fost 

considerată de unii drept o greşeală, deoarece, 
inevitabil, anotimpul friguros — care era aproa- 
pe — ar fi îngreuiat desfășurarea operațiilor 
militare. Data pornirii în acţiune n-a fost în- 
timplătoare, ci aleasă cu bună-știinţă. Turcii, 
lucru binecunoscut de toţi, purtau războaie în 
perioada cuprinsă între 23 aprilie (Rouz î Hazr) 
și 26 octombrie (Rouz î Kîsm), adică din pri- 
măvară, pînă la sfîrşitul toamnei. Explicaţia 
alegerii acestei perioade trebuie căutată în fap- 
tul că oastea otomană, foarte numeroasă, se 
putea deplasa doar atunci cînd pămîntul era 
zvîntat sau marea liniștită. Cunoscînd acest 
lucru, Iancu a ales premeditat finele lui sep- 
tembrie ca dată pentru începerea campaniei, 
în scopul de a surprinde nepregătită oastea 
otomană. 

În privinţa traseului armatei creștine, au 
existat două propuneri. Legatul papal Giuliano 
Cesarini a pledat pentru atacarea Imperiului 
otoman de pe teritoriul Ţării Românești. Pen- 
tru trecerea mai uşoară a Dunării s-a plănuit 
ca o flotă creştină venind din Marea Neagră 
să sprijine cu focul artileriei trecerea fluviului. 
Dintr-o serie de motive, flota nu şi-a putut în- 
deplini misiunea. Din această cauză a fost ac- 
ceptată cea de-a doua propunere. Această pro- 
punere prevedea parcurgerea rutei din dreapta 
Dunării. După trecerea marelui fluviu, oastea 
creștină, avînd în avangardă pe Iancu, a îna- 
intat pe direcția sud-est. La trecerea rîului 
Morava trupe turceşti comandate de Isac-bei 
— cel înfrînt de Iancu în 1441 — au încercat 
să oprească înaintarea creștinilor, tentativă sol- 

dată cu eşec. După ce a învins aceste trupe 
otomane, lancu a accelerat înaintarea cu du- 
blu scop : să lichideze resturile oștirii lui Isac- 
bei şi să împiedice o grupare a trupelor turceşti 
în regiunile Vidin-Niș. În apropiere de Niș, 
voievodul transilvan a întîlnit un puternic corp 
de cavalerie otoman comandat de Zywan-beg. 
Acest corp avea ca misiune principală oprirea 
înaintării detașamentului creștin. Atacînd cu 
vigoare cavaleria otomană, lancu a pus-o pe 
fugă, după care a intrat în Niș. În lupta cu 
spahiii s-a remarcat cneazul român Ion Ongor 
din Băești. După acest episod, Iancu a pornit 
cu trupele sale spre Sofia. În drumul parcurs 
acum a învins detașamentele turceşti conduse 
de Hassan-beg şi Turakhan-beg. 

În timp ce Iancu înainta irezistibil spre ini- 
ma fostului țarat bulgar, numeroase trupe tur- 
ceşti s-au concentrat la nord-est de Niş, ame- 
nințind grav tabăra regală aflată la circa 2-3 
zile de marş de avangarda creştină. Aflind de 
concentrarea trupelor adverse, ce aveau în 
frunte chiar pe Murad al II-lea, Iancu face 
cale întoarsă îndreptîndu-se rapid spre Mo- 
rava. La 3 noiembrie 1443 a avut loc, pe cim- 
pia din apropierea localităţii Niș, o luptă în- 
verşunată, care a ţinut pînă noaptea tirziu. 
În această încleştare Iancu a ieșit biruitor, lu- 
înd un mare număr de prizonieri şi capturind 
o foarte bogată pradă, așa după cum rezultă 
dintr-o scrisoare trimisă de Iancu unui magnat 
maghiar, la 8 noiembrie 1443. Această victorie 
a făcut o puternică impresie în lumea creștină. 
Marele umanist italian Enea Silvio Piccolomini, 

aflat în corespondenţă cu legatul papal, cardi- 
nalul Cesarini, a afirmat că o a doua biruință 
de talia celei din 3 noiembrie ar alunga defi- 
nitiv turcii din Europa. 

Victoria repurtată de Iancu, în ciuda păre- 
rilor emise atunci, n-a fost hotărîtoare. Cei 
care au cotat-o drept decisivă au scăpat din 
vedere faptul că grosul armatei otomane, con- 
dusă de sultan, nu intrase în luptă. Această 
armată se rezumase pînă atunci la acţiuni de 
hărțuială. Expectativa în care se afla sultanul 
își avea rațiunea sa. Iarna era pe aproape. 
Odată cu sosirea ei, Balcanii deveneau de ne- 
trecut. 

În această vreme oastea creştină s-a îngro- 
şat prin alăturarea unor detașamente sîrbești 
recrutate din regiunile ocupate de turci și a 
unui detașament muntean cifrat la vreo 7 000 
de oameni şi condus probabil de un fiu al 
domnului român. 

Prezența românească în tabăra cruciată îşi 
are explicația sa. Iată cum a prezentat-o Cal- 
limachus : „Principe al unui popor nu prea 
numeros şi neajutat de nici un sprijin din 
afară, prin bărbăţia sa şi prin virtutea alor 
săi a susținut războiul greu pentru toți creş- 
tinii laolaltă, mai mult timp decit se putea 
spera de la forţe așa de neegale“. Așadar, ceea 
ce-l făcuse pe Vlad să stea neutru în acel timp, 
să nu ia parte la război din prima zi au fost 
lipsa de sprijin din afară, ca și pierderile su- 
ferite în lupta inegală dusă împotriva Porții. 
Aceeași argumentare o găsim şi la Bonfinius. 

Trei zile după ciocnirea de lîngă Niș a avut 
loc o nouă confruntare între cele două oști. De 
data aceasta în apropiere de Sofia. Aici creş- 
tinii au reuşit să învingă un corp de oaste 
otoman cifrat la circa 40 000. După victorie 
cruciații au ocupat relativ ușor Sofia. 

Drumul spre Adrianopole părea acum liber. 
După calculele creștinilor, în 6-8 zile ei ur- 
mau să ajungă sub zidurile capitalei Imperiu- 
lui otoman. În calea lor cruciații aveau un 
singur obstacol de trecut: defileul Zlatiţa. 
Creștinii erau încredinţaţi că vor reuși să treacă 
prin defileu. Încrederea în forţele lor era ali- 
mentată și de veșştile sosite în tabără şi care 
prevesteau o iminentă prăbușire a Imperiului 
otoman. Bulgari, bosnieci, sîrbi, albanezi în- 
groșau în fiecare zi rîndurile armatei lui Vla- 
dislav. În Albania, şefi locali atacaseră pe 
turci. Sîrbii din ţinutul minier Novobrdo se 
răsculaseră. În sudul Greciei despotul Dragases, 
viitorul împărat al Bizanțului, Constantin al 
XII-lea Dragases, trecea în revistă trupele îna- 
intea atacării Porții. 

Sosise însă iarna. Din cauza ei drumurile 
deveniseră anevoioase. Aprovizionarea se făcea 
acum mult mai greu. Ca și înaintarea. 

Pentru a ajunge sub zidurile cetăţii de scaun 
a sultanului, Iancu putea înainta prin valea 
Mariţei — drum drept — sau prin trecătorile 
Balcanilor, adică prin pasul Zlatiţa. Iancu a 
ales cel de-al doilea drum, plecînd de la pre- 
misa că sultanul îşi va masa trupele pe ruta 
Filipopol-Adrianopole, rută mai scurtă şi mai 
ușoară. Însă raționamentul pe care l-a făcut 

Iancu — dealtfel foarte bun din punct de 
vedere al artei militare —, a fost intuit de 
sultan. În consecință, Murad al II-lea a luat 
măsuri pentru închiderea trecătorilor. 

Înaintea luptei, sultanul a ţinut sfat de răz- 
boi pentru stabilirea tacticii celei mai adecvate. 
Murad a propus angajarea unei bătălii hotărî- 
toare, punct de vedere sprijinit de Kasîm-pașa, 
beglerbeiul Rumeliei. Beiul Tesaliei, Turakhan, 
a fost de părere ca oastea otomană să se re- 
tragă distrugînd totul în cale şi așteptînd ca 
frigul şi lipsurile să-i oblige pe creştini să 
facă cale întoarsă, pentru ca abia în acel mo- 
ment să-i atace decisiv pe cruciați. Un al trei- 
lea punct de vedere — cel care dealtfel a şi 
fost aprobat de sfat — era pentru o rezistență 
în acel loc, adică în defileul Zlatiţa. 

În dimineața zilei de 12 decembrie 1443, 
oastea lui Iancu se afla lîngă rîul și defileul 
Zlatița. Aici creştinii au dat peste o serie de 
întărituri făcute de turci : palisade, copaci răs- 
turnaţi. Otomanii, văzînd că au în fața lor o 
armată nu prea numeroasă, au dat uitării de- 
cizia sfatului trecînd la atac. 

Înainte ca cele două oști să se înfrunte, Ian- 
cu, după cum a notat un cronicar, s-a adresat 
astfel soldaţilor săi: „Fiţi tari! Mai degrabă 
să ne pierdem viața, decît bătălia! Vă temeţi 
cumva de mulțimea dușmanului ? I-aţi încer- 
cat de multe ori tăria de suflet: pe acela care 
de atita ori a fugit din fața noastră [...] îl 
putem şi acum alunga !“ 

Îmbărbătaţi de cuvintele lui Iancu, ostașii 
creştini au început asaltul. Cu tot eroismul de 

care au dat dovadă, defileul n-a putut fi însă 
străpuns. Acest fapt l-a făcut pe Vladislav să 
ordone retragerea, cu toată opoziţia făcută de 
Brancovici, care cerea continuarea efortului în 
vederea atacării cetăţii-capitală Adrianopole. 

Către sfîrşitul lunii decembrie, oastea creș- 
tină a început retragerea spre locuri de ier- 
nat. La 24 decembrie 1443, o oaste turcească 
avînd în frunte pe sultan a atacat ariergarda 
cruciată. Lupta a avut loc în apropiere de 
Melstiţa. În această ciocnire oastea otomană a 
fost respinsă cu pierderi grele pentru ea. 

Insuccesul de la Melstiţa a fost pus de sul- 
tan pe seama lui Turakham-bei. Scos din func- 
ție, el a fost ferecat în lanţuri și dus în Asia 
Mică, unde a fost întemnițat. 

Retragerea oastei creştine a fost un adevărat 
calvar. Gerul aspru, oboseala, foamea secerau 
zilnic zeci de vieţi. La acestea se adăugau hăr- 
țuielile armatei otomane. Între Bela Palanka 
şi Niş, lîngă Kunoviţa, oastea despotului Bran- 
covici, surprinsă de un atac inamic, a fost 
împrăștiată. Iancu a pornit atunci în ajutorul 
sîrbilor. În ciocnirea cu trupele comandate de 
Kasîm, oștenii lui Iancu au ieșit biruitori. Era 
în 2 ianuarie 1444. În această luptă se pare 
că a căzut prizonier Mahmud Celebi, fratele 
marelui vizir Halil şi cumnat al sultanului. În- 
duplecat de lacrimile sorei sale — după cum 
au notat cronicile —, Murad al II-lea a accep- 
tat să trateze cu Vladislav. Solii săi l-au ajuns 
pe regele ungar în apropiere de Niș. Propune- 
rile pe care le-au făcut ei în numele sultanu- 
lui erau foarte avantajoase pentru creștini: 


66 


încetarea ostilităţilor pe 20-30 de ani, retroce- 
darea Serbiei, eliberarea celor doi fii orbiţi ai 
lui Brancovici etc. 

Pentru a slăbi tabăra creștină, sultanul a în- 
cercat să trateze separat cu Brancovici şi cu 
Vlad Dracul. 

Încercările sale au eşuat pe toată linia. Pa- 
cea n-a putut fi semnată. Războiul fusese în- 
locuit cu un armistițiu. 

Operațiunile militare din anul 1443 au durat 
mai bine de şase luni. Într-o vreme în care 
războaiele duse de feudali durau o lună-două, 
acțiunea din 1443 a fost denumită, încă de 
atunci, „campania cea lungă“. Deşi ea nu s-a 
încheiat cu alungarea otomanilor din Europa, 
campania a însemnat un succes pentru creş- 
tini. Ca urmare a ei Brancovici și-a refăcut 
despotatul. Folosind aceste împrejurări, Țara 
Românească avea o poziţie politică mai bună. 
Vlad-vodă scăpase de suzeranitatea turcească. 
Îl pîndea în schimb cea maghiară. 


Varna.  Victorioasa campanie din 1443 a 
declanșat în Europa apuseană o adevărată eu- 
forie. Apusul, exagerînd consecinţele campa- 
niei, considera că o singură expediţie de talia 
celei din 1443 ar duce la alungarea definitivă 
a otomanilor de pe continentul european. În- 
sufleţite de victorie, o serie de state creştine 
au şi început să se agite în vederea organi- 
zării unei noi expediţii. Și cum elaborarea 
planurilor e mai la îndemiînă decît punerea pe 
picioare a unei armate, s-a început cu aşa ceva. 

S-a propus acum ca o flotă cuprinzind nave 
papale venețiene, genoveze şi florentine să se 
instaleze în strîmtori pentru a nu permite tur- 
cilor să treacă din teritoriile asiatice în cele 
europene şi invers, fapt care ar fi împărțit 
oastea otomană în două, fără posibilitate de a 
face joncţiunea în caz de nevoie. Privitor la 
numărul corăbiilor care să realizeze izolarea 
otomanilor, Bizanțul a conchis că 10 galere ar 
fi mai mult decît suficiente pentru o asemenea 
operaţie. 

După ce a fost depășit acest stadiu, a în- 
ceput apoi lungul și anevoiosul drum al adu- 
nării flotei şi armatei de uscat. 

Papa a cerut sprijinul ducelui Burgundiei. 
Ducele, cîştigat de ideea unei cruciade, a tri- 
mis un sol la Roma pentru a discuta amănun- 
tele expediției. Tot acum, un emisar al Bizan- 
tului l-a abordat pe cavalerul Walerand de 
Wavrin, unul din principalii sfetnici ai duce- 
lui burgund. Conversaţia dintre cei doi a avut 
loc la Chalon-sur-Saône, locul în care se des- 
făşurau în acel timp fastuoase serbări cavale- 
reşti. 

După Burgundia — care promisese 3 coră- 
bii —, un alt stat care s-a angajat să participe 
la cruciadă a fost Veneţia. Cetatea lagunelor a 
promis că va participa la luptă cu 10 galere. 
După luarea deciziei de participare, la 6 mar- 
tie 1444, senatul venețian a scris ducelui Bur- 
gundiei că republica se pregăteşte de război şi 
că ea va porni în vara aceluiași an sub con- 
ducerea regelui Vladislav, comanda efectivă a 

trupelor revenind lui Iancu de Hunedoara. În 
fruntea flotei au fost numiţi cardinalul Fran- 
cesco Condolmieri, legat papal, venețian de 
origine, şi Aloisio Loredano. 

Drept preţ al participării i s-au promis Ve- 
neţiei cetăţile Gallipoli şi Salonic. Încurajat 
de exemplul Veneţiei, regele Alfons al V-lea 
de Aragon a cerut, în schimbul participării, 
ducatele Athena şi Patras. Raguza, la rîndul 
ei, a revendicat în acelaşi scop cetăţile Avlona 
şi Chanina. Aceste pretenţii i-au făcut pe 
bizantini să se gîndească cu teamă la Cruciada 
a patra, cea care le-a adus atîtea neplăceri. 

La 22 iunie 1444, Condolmieri şi Loredano 
au părăsit Veneţia. În aceeaşi lună a plecat 
spre bazinul estic al Mediteranei cavalerul Wa- 
vrin cu galerele sale. Cele două flote aveau 
misiunea să pătrundă din Marea Neagră pe 
Dunăre, pentru a permite armatei de uscat să 
treacă marele fluviu fără pierderi prea mari. 

În privinţa planului general de luptă, nimic 
nu fusese clarificat. Nu se ştia cu exactitate 
ce drum va urma armata de uscat, prin Belgrad 
ori prin Ţara Românească. Stabilirea acestui 
amănunt era foarte important, de el fiind le- 
gat punctul pînă unde trebuia să înainteze flo- 
ta pe Dunăre. 

La începutul lunii martie a anului 1444, sul- 
tanul a reluat ofertele sale de pace avansate 
lui Vladislav în ianuarie. Insistenţa lui Mu- 
rad al II-lea se datora puternicii ridicări ar- 
mate albaneze conduse de Scanderbeg, acțiune 
care reprezenta pentru Imperiul otoman o se- 
rioasă ameninţare. 

În aprilie 1444, Dieta maghiară a înscris pe 
ordinea de zi participarea Ungariei la cru- 
ciadă. Hotărirea ei a provocat nemulțumirea 
panilor polonezi, deoarece, după părerea lor, 
Vladislav, rege al Poloniei și al Ungariei, prin 
campania din 1443 şi prin cea proiectată pen- 
tru anul 1444, se preocupa cu precădere de 
problemele statului maghiar, neglijindu-le pe 
cele ale Poloniei. 

La mijlocul aceleiaşi luni, Vladislav a jurat 
în faţa reprezentantului papal, cardinalul Ce- 
sarini, că va porni în timpul cel mai scurt 
împotriva turcilor. În acest moment a intrat 
în scenă Brancovici. La presiunile exercitate 
de sultan, care i-a promis că îi va restitui 
toate teritoriile, despotul a acţionat stăruitor 
pe lingă Vladislav în vederea ducerii de tra- 
tative cu otomanii. Vladislav, din motive nu 
prea bine cunoscute, a acceptat ideea tratati- 
velor. La finele lunii aprilie, nehotăritul rege 
a trimis în mare secret la Poartă doi soli. 
Aceştia au ajuns la Adrianopole în primele 
zile ale lunii iunie. La 12 iunie, reprezentan- 
tul regelui Vladislav a semnat cu Murad al 
Il-lea un tratat de pace pe zece ani. Tratatul 
a inclus în prevederile sale şi Serbia şi Țara 
Românească, în sensul ca nici aceste ţări să 
nu ia parte la cruciadă. 

Presat însă de cercurile nobiliare care do- 
reau războiul cu Poarta, ca şi de Vatican, Vla- 
dislav a decis să ia parte totuşi la cruciadă, 
ceea ce înseamnă că Ungaria, Serbia şi Ţara 
Românească vor fi prezente la campania ini- 
țiată de papalitate. 

Care era poziţia lui Vlad Dracul față de 
proiectata cruciadă ? Dorinţa sa cea mai arză- 
toare, dorința Țării Româneşti era cucerirea 
deplinei independenţe față de Poartă. Acest 
deziderat putea fi realizat doar în condiţiile 


alungării turcilor din Europa — operaţie la 
care, Ţara Românească trebuia, evident să ia 
parte. 


Campania ridica totuşi pentru Vlad unele 
semne de întrebare. În 1443, contrar celor 
spuse de mulţi, oastea otomană n-a fost dis- 
trusă, ea continua să constituie o puternică 
forță militară. Sultanul, deși învins în 1443, 
trăsese concluziile cele mai realiste reorgani- 
zîndu-șşi și întărindu-și armata. Un alt fapt ca- 
re-l frămînta pe Vlad era ce forță va avea 
oastea creștină. Informaţiile care-i parveniseră 
descriau armata cruciată ca foarte numeroasă 
și foarte puternică. Dar această armată era la 
ora aceea doar în stadiu de proiect. 

O altă problemă, nu prea luată în seamă 
de creştini, era cea a traseului, a bazelor de 
aprovizionare, a liniilor de comunicaţie. Vii- 
torii cruciați, prinși de entuziasmul aventurii 
cavalerești, tratau extrem de superficial toate 
acestea. Se mai adăuga apoi un alt amănunt. 
Cît de adînc vor pătrunde creștinii în Imperiul 
otoman ? O înaintare prea accentuată ar fi dus 
trupele cruciate în teritorii, în cea mai mare 
parte, necunoscute. 

Să revenim însă la pregătirile cruciadei. La 
2 mai 1444, regele Vladislav l-a înștiințat în 
scris pe marele magistru al ordinului teutonic 
că flota creştină, conform promisiunilor, va 

număra 38 de galere papale, 12 venețiene, 10 
aragoneze, 6 burgunde, 6 milaneze și 2 ale or- 
dinului ioaniţilor din insula Rhodos, aşadar 
74 de corăbii de război. Dar zilele treceau şi 
flota nu se înjgheba. Exasperat de încetineala 
cu care statele traduceau în viaţă promisiunile 
făcute, Vladislav şi Cesarini au început să des- 
făşoare o susţinută corespondenţă diplomatică, 
cerînd urgentarea şi mărirea angajamentelor 
luate. La scrisorile celor doi, Veneţia a răs- 
puns că-şi va respecta obligaţiile asumate cu 
condiția ca Ungaria să înainteze spre Constan- 
tinopole cu o puternică armată de uscat. 

La începutul luni iulie 1444, Vladislav le-a 
expediat florentinilor din Buda o epistolă în 
care declara că trupele sale vor fi concentrate 
la Oradea, de unde vor pleca imediat şi pe 
drumul cel mai scurt spre Nicopole. În aceeaşi 
scrisoare regele menționa că o parte a flotei 
creştine se găsea în acel moment în drum spre 
strîmtori. 

La finele lunii iulie, Vladislav a părăsit ca- 
pitala Ungariei, îndreptindu-se spre Seghedin. 
El avea sub comandă trupele sale şi cîteva 
banderii episcopale. La oastea regelui urmau 
să se alăture detașamentele lui Iancu alcătuite, 
în special, din oşteni români. 

În timp ce oastea regală înainta agale, la 
Gallipoli cavalerul Wavrin a fost întimpinat 
de un emisar al sultanului care i-a comunicat 
că Ungaria și Imperiul otoman au semnat pace. 
Emisarul, văzînd că Wavrin nu vrea să dea cre- 
zare spuselor sale, i-a arătat documentul sem- 
nat în iunie la Adrianopole de reprezentanții 

celor două state. În același timp, Poarta i-a 
adus la cunoștință legatului papal, cardinalul 
Condolmieri, că Ungaria şi Imperiul otoman au 
încheiat pace pe 10 ani. Aceste veşti, lesne de 
înțeles, au stupefiat pe cavaler şi pe cardinal. 

La sfîrşitul lui iulie, Vladislav, nemulţumit 
de încetineala cu care se mișcau ţările din Apus, 
a primit la Seghedin o solie otomană care i-a 
prezentat clauzele definitive ale ofertei de pace 
făcute anterior. Clauzele fiind ispititoare, Vla- 
dislav le-a acceptat, semnînd tratatul. Cîteva 
zile mai apoi, Cesarini a primit vestea, pe care 
o aştepta de multă vreme, că flota pornise spre 
strîmtori. Imediat l-a abordat pe Vladislav, ce- 
rîndu-i să nu respecte tratatul proaspăt semnat 
şi să pornească la luptă împotriva sultanului. 
Pentru a-l face pe rege să nu stea în cumpănă 
Cesarini i-a spus că Murad al II-lea a plecat în 
Asia Mică pentru a înăbuși o răscoală izbucnită 
în acea parte a Imperiului otoman şi că în 
această situaţie, cînd flota creștină era prezen- 
tă şi stăpînă în strîmtori, Murad al II-lea va fi 
reținut pe coasta asiatică ; i-a mai spus că dru- 
mul lui Vladislav în interiorul stăpînit de turci 
nu va însemna mai mult decît o plimbare şi 
nu o campanie ca cea din 1443. Vladislav, stînd 
în cumpănă, i-a cerut sfatul lui Iancu, marele 
comandant de oști răspunzîndu-i următoarele : 
„Eu ascult de domn, nu domnesc“. 

Gestul „decis“ al regelui a avut loc într-un 
moment foarte neinspirat ales. Marea majoritate 
a populaţiei Ungariei şi Transilvaniei nu mani- 
festa faţă de cruciadă nici un fel de entuziasm. 
Față de acea acțiune nu arăta un prea mare 

interes nici Iancu de Hunedoara. Voievodul ro- 
mân ştia mai bine ca mulţi alţii greutăţile pe 
care le comportă o campanie militară desfăşșu- 
rată la mare distanță de ţară, în condiţiile în 
care armata, aşa cum se profila, lăsa foarte 
mult de dorit. Iancu știa, după cum arătaseră 
evenimentele de pînă atunci, că pe plan militar 
nu putea conta decit pe cnezii români cu cetele 
lor. 

La această stare de apatie s-a adăugat pără- 
sirea de către Brancovici a taberei creștine. La 
15 august, despotul sîrb — socru al sultanului 
in această vreme —, a încheiat o pace separată 
cu turcii. După semnarea tratatului, el repri- 
mește cetatea Smederovo. Prin luarea în po- 
sesie a acestei cetăţi, Brancovici stăpînea o bu- 
nă parte a teritoriului sîrb. Semnînd pace cu 
turcii, despotul sîrb a vizat să smulgă cu spri- 
jinul lor, de la unguri, Belgradul şi fortăreața 
Golubac, iar de la venețieni, un teritoriu situat 
pe țărmul Mării Adriatice. 

Lipsa de coeziune a creştinilor, încetineala cu 
care ei puneau pe picioare armata de uscat şi 
flota au convenit de minune sultanului. El a 
căpătat din partea lor un răgaz, de care a pro- 
fitat din plin ocupîndu-se de potolirea răscoa- 
lei emirului de Caramania. A urmat apoi înche- 
ierea păcii între Murad al II-lea şi Vladislav, 
care a constituit o mare surpriză pentru întrea- 
ga Europă și un însemnat succes diplomatic al 
Porții. 

Pacea semnată la Adrianopole a nemulțumit 
pe mulţi, printre aceştia numărîndu-se şi Vlad 
Dracul. Domnul român trecuse pe față de par- 

tea cruciaților. Cînd a luat această decizie s-a 
bazat în calculele sale pe faptul că în caz de 
pericol avea de partea sa toate statele creștin: 
din jur. Acum, prin ieşirea din coaliţie a Ser- 
biei şi a Ungariei, Ţara Românească rămăsese 
singură în fața Imperiului otoman. 

Semnarea tratatului l-a nemulţumit și pe Ce- 
sarini, deoarece prin părăsirea taberei creștine 
de către Ungaria — statul care trebuia să con- 
stituie principala forță militară de uscat — 
șansele de a mai porni cruciada, dar mai ales 
de a o încheia în chip victorios, se reduseseră 
considerabil. Iată de ce legatul papal, în ca- 
drul unor prelungite convorbiri, a încercat să-l 
determine pe Vladislav să considere tratatul de 
pace ca nul. Vladislav a obiectat că își dăduse 
cuvîntul față de sultan. Cesarini i-a explicat 
atunci că un jurămînt prestat față de Poartă 
n-are nici o valoare, că el poate fi călcat fără 
nici o teamă. Convins de cardinal, Vladislav a 
prestat față de acesta, la 4 august 1444, un 
nou jurămiînt, prin care s-a obligat să porneas- 
că imediat împotriva necredincioșilor. 

Luînd cunoştinţă de noua decizie, Iancu a re- 
luat pregătirile militare întrerupte odată cu 
semnarea tratatului ungaro-turc. 

Armata regală a părăsit Oradea după data 
de 28 august. La 9 septembrie ea ajunsese la 
Orşova, de unde Vladislav a trimis scrisori şi 
emisari în Italia, pentru a obţine sprijinul pro- 
mis. Trei săptămîni mai tirziu, oastea regală a 
trecut Dunărea pe la Orşova. Pătrunzind pe 
teritoriul Imperiului otoman, Vladislav a sem- 
nat o declaraţie în care a arătat că a rupt tra- 

tatul de la Adrianopole şi s-a ridicat la luptă 
împotriva Imperiului otoman, deoarece Poarta 
n-a restituit cetăţile prevăzute şi n-a pus în 
libertate pe cei doi fii ai despotului sîrb, ţinuţi 
ostateci. 

Prima localitate cucerită de soldaţii lui 
Vladislav a fost Cladova. După acest succes, 
armata regală s-a îndreptat spre Vidin, o pu- 
ternică fortăreață turcească apărată de beiul 
Sinan, un nume binecunoscut şi temut. După 
spusele cronicarului Beheim, aici, sub zidurile 
Vidinului, s-a alăturat creştinilor Vlad Dracul 
cu cei aproximativ 7 000 de ostaşi ai săi. După 
același cronicar trupele reunite — alcătuite din 
12 banderii — au luat imediat poziţie de luptă. 
Văzînd Vlad Dracul puţinătatea oastei cruciate 
a încercat să-l înduplece pe Vladislav să se în- 
toarcă, argumentindu-i că „turcul şi numai la 
vînătoare îşi ia cu sine mai mulţi ostaşi decit 
cei adunaţi în oastea creştină“. Vladislav, încre- 
zător în forţele sale, n-a dat ascultare celor 
spuse de Vlad şi a continuat înaintarea. 

După ocuparea Vidinului, următorul asediu a 
fost cel al cetății Nicopole, cetate pînă la urmă 
cucerită şi jefuită de creştini. De aici creştinii, 
părăsind malul drept al Dunării, s-au îndreptat 
spre ţărmul Mării Negre. În drum spre Varna 
ei au asediat şi cucerit cetăţile Rahova, Șumla, 
Matrovaţ, Petreţ. La asediul cetăţii Petreţ s-au 
remarcat Vlad Dracul şi oştenii săi. Pentru a 
pătrunde în cetate, Vlad a ordonat punerea de 
scări la ziduri. În cursul acestei acţiuni au că- 
zut vreo 30 de români. Lipirea scărilor de 
ziduri a fost urmată apoi de spargerea unui zid 

prin care românii au reușit să pătrundă în in- 
cinta întăriturii. Turcii, dîndu-şi seama că le 
sînt numărate clipele, au încercat să fugă din 
cetate printr-un tunel. Aflînd despre acest 
tunel, Vlad i-a așteptat la capătul drumului 
subteran, unde i-a ucis pe toți aceia care în- 
cercaseră să fugă. Ceilalţi luptători din cetate, 
înțelegînd că nu mai au nici o şansă să ajungă 
dincolo de zidurile ei, au capitulat. 

De aici, de la Petreţ, creştinii s-au îndreptat 
spre cetatea Mihelici, considerată de unii isto- 
rici drept Caliacra. Prin cucerirea ei, drumul 
spre Varna era liber. Astfel că la începutul lu- 
nii noiembrie 1444 oastea cruciată se afla sub 
zidurile cetății de pe malul Mării Negre. 

Victoria cruciaților depindea într-o însemnată 
măsură de ferma stăpînire a strîmtorilor, pen- 
tru a nu permite armatei otomane din teri- 
toriile asiatice să se alăture celor de dincolo de 
Bosfor şi Dardanele, adică de pe coasta euro- 
peană. Pentru a le stăpîni ferm, creștinii trebu- 
iau să aibă o evidentă superioritate. 

În acel timp legatul papal Condolmieri a 
plecat spre Gallipoli cu 8 galere. Veneţia a 
pus la dispoziţia cruciaților cam tot atîtea co- 
răbii de război, la care s-au alăturat 2 galere 
burgunde. Cu această flotă insuficientă creş- 
linii nu puteau, bineînţeles, să închidă Helles- 
pontul. La numărul mic al navelor de luptă 
s-a mai adăugat un fapt negativ: atitudinea 
Genovei. Neguţătorii genovezi, mari adversari 
ai venețienilor în comerţul din Mediterana 
orientală şi Marea Neagră, l-au informat în 

permanenţă pe Murad al II-lea de cele ce se 
petreceau în tabăra creştină. Mai mult chiar, 
genovezii au pus la dispoziţia sultanului un 
număr considerabil de ambarcaţii pentru tre- 
cerea oastei otomane de pe un țărm pe altul. 

Misiunea flotei creștine, după cum a sesi- 
zat Wavrin, era extrem de dificilă şi datorită 
îngustimii Bosforului. De pe malul asiatic, cu 
tunurile lor cu ţeavă lungă, turcii erau stă- 
piînii strîmtorii. 

Cu toate acestea creştinii au avut un mo- 
ment în care ar fi putut forţa victoria : atunci 
cînd Murad al II-lea, sosit pe malul asiatic al 
Bosforului, a încercat trecerea strimtorii. În 
tentativa sa, sultanul s-a bizuit pe sprijinul 
marelui vizir Chalil-paşa, comandant al unei 
armate din părțile europene ale imperiului. 
Chalil, conform ordinului primit de la sultan, 
trebuia să ţină în șah armata bizantină — dacă 
ar fi intervenit — şi flota creştină, pentru a-i 
permite lui Murad al II-lea să treacă nestin- 
gherit Bosforul. 

Wavrin, înţelegînd că succesul cruciat era 
determinat de imobilizarea lui Chalil-paşa, a 
cerut Bizanțului să trimită trupe împotriva 
comandantului turc. Împăratul Ioan al VIII-lea, 
posesor al unui teritoriu extrem de restriîns, 
cu forțe puţine, n-a putut să-și slăbească și 
aşa nu prea puternica sa armată. Iată de ce n-a 
dat curs cererii cruciate. În schimbul trupelor 
de uscat el a trimis în sprijinul creştinilor 
două corăbii. 

La 15 octombrie 1444, marele vizir, nestin- 
gherit de nimeni, a făcut un cap de pod pe 

malul european al Bosforului. A început apoi 
bombardarea flotei creștine de către turcii de 
pe ambele ţărmuri ale strimtorii. În seara 
zilei de 26 octombrie, o furtună violentă a agi- 
tat cumplit apele Bosforului împrăștiind flota 
cruciată. Profitind de dispersarea flotei creş- 
tine în numai două zile — 27 şi 28 octom- 
brie — otomanii ambarcațţi în bărci au trecut 
în masă de pe malul asiatic pe cel european. 
S-a spus atunci că acţiunea victorioasă a tur- 
cilor s-ar fi datorat, printre altele, negustori- 
lor genovezi care l-ar fi informat pe sultan în 
permanenţă despre mișcările flotei creștine, ca 
și comandanților acestei flote care s-ar fi lăsat 
corupți de către Murad al II-lea. 

De pe ţărmul european al Bosforului trupele 
otomane s-au îndreptat spre Adrianopole. După 
o foarte scurtă ședere la Adrianopole, ele au 
început să mărșăluiască spre Varna, unde au 
ajuns în numai 6 zile. În noaptea de 9 spre 
10 noiembrie 1444, soldaţii lui Vladislav au 
văzut înroşindu-se zarea de focurile taberei 
adverse. 

Vladislav, descumpănit de mulţimea dușma- 
nilor din fața armatei sale, a convocat imediat 
sfat de război. Trupele lui se cifrau la 15-16 000 
de ostaşi, în timp ce sultanul dispunea de o 
oaste mult mai numeroasă. Situaţia era gravă 
pentru creştini, așa după cum prevăzuse Vlad 
Dracul. La sfatul prezidat de Vladislav, cardi- 
nalul Cesarini a propus ca tabăra creștină să fie 
înconjurată de care, pentru a putea rezista 
atacurilor turceşti. Apărarea, după părerea car- 
dinalului, ar fi trebuit să dureze doar cîteva zile. 

Între timp flota creştină, care nu mai avea nici 
o rațiune să staţioneze în strimtori, va sosi în 
apele Varnei, va debarca ostaşii pe uscat şi va 
ataca din spate armata otomană. Prinsă între 
două focuri, oastea lui Murad al II-lea va fi, 
indiscutabil, învinsă. Acest plan a fost susținut 
de episcopul de Eger şi de comandantul cu 
vechi state de serviciu în slujba regatului Un- 
gariei, Franko de Talovac. 

A vorbit apoi Iancu de Hunedoara. El a ară- 
tat că planul lui Cesarini n-are sorţi de izbîndă 
În primul rînd ideea unei întărituri alcătuite 
din care era şubredă. O asemenea întăritură se 
ridică pe o înălțime, nu pe loc plat. Apoi, oto- 
manii, cu numărul lor, ar fi înconjurat pe creş- 
tini din toate părțile. Fără alimente suficiente, 
fără mari rezerve de apă, inferiori net nume- 
riceşte, creştinii puteau rezista doar cîteva zile. 
Sosirea flotei în apele Varnei, ţinînd seama că 
ea n-a excelat, ca viteză de acţiune, nici în 
strîmtori, putea să survină atunci cînd lupta 
de la Varna ar fi fost de domeniul trecutului. 
Și chiar dacă ea ar veni la timp, cîți soldaţi se 
găseau pe galere şi ce pregătire aveau ei pen- 
tru lupta de uscat? Drept concluzie Iancu a 
spus : nu defensivă, ci ofensivă. Şi pentru ca 
otomanii să nu-și dea seama de superioritatea 
numerică a oastei lor în raport cu cea adversă, 
creştinii trebuie să pornească fără întirziere la 
atac. Numai adoptind o asemenea tactică, lup- 
tînd cu înverşunare, cruciații aveau unele șanse 
să învingă. Apărîndu-se, ei erau sortiţi la pieire 
sigură. 


80 


În noaptea dinaintea luptei Iancu şi Vlad, 
călărind alături, urmaţi de un mic detașament, 
s-au apropiat de tabăra turcească în speranța 
că vor descoperi o fisură a ei, pentru a profita 
de ea în dimineaţa următoare. Ei au ajuns atit 
de aproape de bivuacurile otomane, încît au 
auzit răpăit de tobe și chiar zvon de voci. După 
această sumară cercetare, Iancu s-a întors în- 
gîndurat la comandamentul creștin. Vlad Dra- 
cul a rămas toată noaptea, cu o mînă de oa- 
meni, mult în fața armatei creștine, pentru a 
desluși cu o clipă mai devreme intenţiile sul- 
tanului. În zori, el a galopat spre tabăra re- 
gală pentru a-l înştiinţa pe Vladislav că oto- 
manii sînt gata de atac. Era în dimineaţa zilei 
de 10 noiembrie 1444. 

Oastea creștină, gata de luptă, avea în stinga 
lacul Devna iar în dreapta un șir de dealuri. 
Aripa stîngă, comandată de Mihail Szilâgyi, cu- 
prindea cinci „steaguri“, adică circa 5 000 de 
ostaşi. În centru se aflau trupele regale, două 
banderii nobiliare şi cîteva detașamente de 
mercenari și soldaţi poloni. În dreapta fluturau 
flamurile banului Sloveniei şi ale prelaţilor ca- 
tolici în frunte cu cardinalul Cesarini. În spa- 
tele liniilor creştine, în centru, se găsea Vlad 
Dracul cu oştenii săi. Tot aici, se pare, s-a 
aflat şi Iancu. 

Armaţa otomană — numărînd după cronicari 
la 80 000-120 000 de oameni — cifră fără în- 
doială exagerată — era şi ea împărțită în trei 
grupuri. În flancul drept se aflau spahii din 
Rumelia, în centru ienicerii avînd drept coman- 
dant direct pe Murad al II-lea, iar la flancul 

stîng, spahii din Anatolia. În fața acestor trupe 
se găseau cîteva şiruri de soldați călare pe 
cămile. 

Cu puţin înaintea începerii bătăliei, un vînt 
puternic, venit dinspre apus, mătură cîmpul de 
luptă, ridicînd nori de praf. Cînd el încetă cu 
totul, o oră după răsăritul soarelui, turcii au 
pornit la atac. Ei au asaltat cu înverșunare 
flancul drept creştin, infiltrîndu-se printre dea- 
luri. Copleşite de numărul atacatorilor, trupele 
din acest flanc au fost date peste cap. În to- 
iul încleștării, episcopii de Bosnia și de Eger au 
fost uciși. Pentru a restabili situaţia, Cesarini 
şi Franko de Talovac au acţionat energic. În 
acest timp, pentru a da flancului drept răgazul 
să-şi refacă rîndurile, Iancu a dezlănţuit un 
atac, cu aripa stîngă a liniei creştine, în apro- 
pierea lacului Devna. Cu încercaţii săi soldaţi 
Iancu a spart frontul otoman, înaintînd circa 
4 000 de paşi în dispozitivul inamicului. For- 
tuna părea să zîmbească creștinilor. Dar creş- 
tinii, în loc să lărgească breşa făcută, pierdură 
timp preţios cu strîngerea monedelor tur- 
ceşti căzute pe jos din săculeţii plasați pe spi- 
nările cămilelor. Pentru a da întregul front ina- 
mic peste cap, lancu declanşă un contraatac 
energic şi la flancul drept. Datorită încetinirii 
cu care acționau cei din aripa stingă, preocupaţi 
mai mult de strîngerea sclipitoarelor. monede 
decît de urmărirea turcilor, Iancu, ca să nu 
fragmenteze linia creștină, a fost obligat să 
avanseze lent. Cu ocazia acestui contraatac a 
pierit în luptă Karadja, beglerbeiul Anatoliei. 
Cu acţiunea amintită, prima parte a luptei a 

luat sfîrșit. În acest moment nu se putea vorbi 
de un învingător sau de un învins. Turcii, deși 
nu bănuiseră, continuau să domine situația. 

În asemenea condiţii pentru creştini cel mai 
înţelept lucru ar fi fost să dea dovadă de calm, 
de prudență, să-şi regrupeze rîndurile în vede- 
rea etapei a doua a luptei, cea decisivă, sfat 
pe care lancu i l-a dat regelui său. Vladislav, 
neținînd seama de cele spuse de Iancu, a por- 
nit în fruntea banderiilor regale la atac. Ținta 
propusă : centrul armatei turcești. Pînă în acel 
moment centrul frontului otoman, alcătuit din 
trupe de elită, participase la ciocniri lipsite de 
importanţă. Aceste trupe erau deci proaspete și 
intacte, în timp ce banderiile regale, măcinate 
de ciocnirile cu inamicul, se prezentau cu rîndu- 
rile rărite şi cu forțele sleite. Ordinul de atac 
dat de rege, total ilogic, ar putea avea o sin- 
gură explicație — pripeala vîrstei de 20 de ani 
a suveranului. 

Trupele regale pornite la atac s-au izbit de 
centrul armatei otomane ca de un zid. În scurta 
ciocnire care a avut loc, Vladislav a căzut de 
pe cal. Un ienicer turc de prin părţile Moreii, 
recunoscînd în cel căzut pe regele Ungariei, i-a 
retezat capul dintr-o singură lovitură de sabie. 
El a ridicat apoi capul monarhului în virful 
unei lănci pentru a-l arăta creştinilor. Aceştia, 
înspăimîntîndu-se, au început să fugă. Curînd 
panica şi debandada au devenit generale. Pen- 
tru a pune capăt acestei stări de lucruri, Iancu, 
galopînd cînd într-un flanc cînd în altul, le 
striga soldaţilor fugari : „noi n-am venit aici 


pentru rege, ci pentru credință“. Aceste cuvinte 

s-au risipit în cele patru zări. Dindu-şi seama 
că totul e pierdut, Iancu a părăsit și el teatrul 
de luptă. 

În bătălia de la Varna, detașamentul lui 
Vlad Dracul a făcut parte din centrul liniei 
creştine. În prima parte a luptei românii au 
alergat în dreapta frontului pentru a respinge 
atacul otoman dat printre dealuri. Apoi ei au 
înaintat în faţa banderiilor regale cu scopul 
de a bara înaintarea turcească pe direcţia locu- 
lui unde se afla Vladislav. După aceea, îm- 
preună cu soldaţii comandaţi de Iancu, ei au 
acționat pe flancul stîng, ce amenința să se 
frîngă sub presiunea armatei otomane. Împin- 
gîndu-i pe turci pe linia de plecare, românii au 
alergat în ajutorul aripei drepte, din nou ame- 
nințată de trupele sultanului. Bătîndu-se cu vi- 
tejie, românii, după cum scrie cronicarul Palla- 
tio, au avansat mult dincolo de primele şiruri 
turceşti, pină la locul unde se aflau cămilele 
cu poveri. Reveniţi din această incursiune, os- 
taşii lui Vlad Dracul şi cu ai lui Iancu s-au în- 
dreptat spre flancul stîng ce abia mai putea 
rezista atacurilor inamice. În momentul în care 
Iancu și Vlad se găseau în flancul stîng, regele, 
îndemnat de cei din anturajul său să forţeze 
victoria, a pornit la atacul care i-a fost fatal. 
Cînd vestea morţii lui Vladislav s-a răspîndit, 
Tancu a pornit în galop spre centrul liniei creș- 
tine. Turcii, îmbărbătaţi de scoaterea din luptă 
a regelui Vladislav, au declanșat pe flancul 
drept creștin un puternic atac. Creștinii, cople- 
şiți de superioritatea dușmanilor, demoralizaţi 
de moartea căpeteniei lor, au întors spatele 

inamicului. În aceste împrejurări, cînd centrul 
şi flancul drept creştin practic nu mai existau 
ca front de luptă, Iancu și Vlad, profitind de 
noaptea adîncă care cuprinsese cîmpul de luptă, 
au părăsit locul bătăliei. 

Românii au jucat un rol important şi în re- 
plierea oastei lor. Buni cunoscători ai locurilor, 
ei au condus resturile armatei creştine spre 
Ţara Românească. Creștinii au trecut marele 
fluviu pe la Cetatea de Floci. Cîteva zile mai 
tirziu, la 20 noiembrie 1444, Iancu a ajuns la 
Orşova, iar de aici s-a îndreptat spre Buda. 

În bătălia de la Varna au pierit un mare nu- 
măr de ostaşi, cei mai mulţi, desigur, creştini. 
Printre ei s-a numărat şi cardinalul Cesarini, 
dispărut în condiţii rămase nedesluşite pînă 
astăzi. 

Ecoul dezastrului de la Varna a răzbătut 
greu în Apus. La 1 ianuarie 1445 papa Eugeniu 
al IV-lea afirma că flota creştină îl imobilizase 
pe sultan în Asia. Citeva săptămîni mai tîrziu 
s-a aflat că oastea otomană a trecut totuşi în 
Europa. Chiar şi în luna mai conducătorii Flo- 
renței i-au scris lui Vladislav întrebiîndu-l ce 
era şi ce nu era adevărat în legătură cu o pre- 
tinsă înfrîngere a creştinilor. Ceva mai tirziu, 
dureroasa veste s-a răspîndit în toată Europa. 
Şi în timp ce lumea creştină plingea înfringerea 
de la Varna, sultanul şi-a sărbătorit cu mare 
fast victoria în întregul său imperiu. 


După înfringere. La plecarea lui Vladislav în 


cruciadă conducerea Ungariei a fost încredin- 
țată unei locotenenţe formate din patru per- 

soane. Cînd vestea morţii lui Vladislav le-a 
parvenit, „cei patru“, ahtiaţi de putere, au as- 
cuns știrea față de țară. Dacă ar fi făcut-o pu- 
blică ei ar fi trebuit să convoace imediat Dieta, 
forul menit prin lege să hotărască succesiunea. 
În acest caz, atribuţiile lor ar fi încetat chiar în 
ziua convocării Dietei. Pentru a rămîne în frun- 
tea ţării cît mai mult timp posibil, ei au plăs- 
muit o scrisoare a lui Iancu de Hunedoara din 
care rezulta, chipurile, că regele trăieşte şi că 
operaţiile militare continuă. 

Adevărul în legătură cu Vladislav nu era 
cunoscut doar de cei patru ; îl mai știau și alți 
nobili. Aceștia, în cea mai mare parte, consi- 
derau că ţara poate fi condusă şi fără rege. În 
intenţia lor, în Ungaria s-ar fi putut instaura o 
republică nobiliară, direcţie spre care înainta 
în acel timp Polonia. Partizanii republicii no- 
biliare aveau un adversar de temut în per- 
soana acelora care fuseseră de partea reginei 
Elisabeta şi a fiului ei Ladislau Postumul. Con- 
form actului votat, tronul Ungariei, la moartea 
lui Vladislav, urma să revină fiului Elisabetei. 
Vladislav murise, deci rege al Ungariei era, 
de drept, Ladislau. Pentru a fi siguri că îl vor 
putea impune pe Ladislau ca suveran, nobilii 
care urmăreau acest lucru au intrat în contact 
cu Friedrich al III-lea de Habsburg, tutorele 
micului rege, ceriîndu-i sprijin armat. Tutorele 
erijîndu-se în arbitru al situaţiei din Ungaria 
începu să emită acte, să dea dispoziţii. 

Alţi nobili, ademeniţi de haosul care domnea 
în ţară, au plănuit să aducă pe tronul vacant 
un rege străin. 

Într-o atmosferă atît de încărcată s-a întors 
din campanie Iancu de Hunedoara. El a căutat 
în primul rînd să se ocupe de atribuţiile sale, 
de reorganizarea armatei. Și pentru că era o 
personalitate de mare autoritate, mulţi i-au 
cerut părerea. Tuturor el le-a răspuns: să fie 
stăvilită influenţa străină care putea duce 
statul la pieire ; să ia sfîrşit lupta pentru pu- 
tere ; toate forţele să fie mobilizate în vederea 
reluării ostilităţilor cu Imperiul otoman. Sfatu- 
rile lui Iancu au fost împărtăşite imediat de 
mica feudalitate, iar mai apoi şi de o parte 
din marea nobilime. 

într-o atmosferă de reintrare parţială în nor- 
mal, în aprilie 1445 şi-a început Dieta lucrările. 
Şedinţele Dietei au fost dominate de partizanii 
ordinei, în frunte cu Iancu. Aceştia au reuşit 
să impună înaltului for votarea unor acte de 
mare însemnătate. Nobilii, a decis Dieta, tre- 
buiau să restituie celor păgubiți moșiile luate. 
Toate întăriturile, toate cetăţile ridicate de no- 
bili pe moşiile lor urmau să fie dărîmate, cu 
excepția acelora menite să servească drept apă- 
rare împotriva turcilor. Nimeni nu avea voie 
să se atingă de moşiile regale. Veniturile aces- 
tora trebuiau întrebuințate în scopul apărării 
Ungariei și plății mercenarilor. O altă decizie 
a Dietei a obligat pe toți locuitorii statului ma- 
ghiar să participe la oaste în caz de nevoie. În 
privința succesiunii la tron, după ce se ajunse 
la deplina convingere că Vladislav nu mai era 
în viaţă, o solie fu trimisă la Viena pentru a-l 
aduce în țară pe Ladislau Postumul. La Viena, 

solii maghiari fură prost primiţi de către Frie- 
drich de Habsburg. Acest fapt a determinat pe 
unii nobili să se gîndească cu toată seriozitatea 
la alegerea altui suveran. 

În afara grijilor interne — multe şi destul 
de complicate — mai exista una, cea externă. 
Poarta biruise la Varna. În mod logic ea va în- 
cerca să speculeze deruta statelor creştine, or- 
ganizind o campanie militară care, în condițiile 
unei noi biruinţe, ar fi putut să însemne creş- 
terea teritorială a Imperiului otoman în Europa. 
Primele teritorii vizate de sultan nu puteau fi 
altele decît Țara Românească şi Ungaria. În 
timp ce Ungaria era avantajată de poziţia ei 
geografică, Ţara Românească, prin granița lun- 
gă pe care o avea cu Poarta, se găsea în mare 
primejdie. Vlad, fără îndoială, regreta în acele 
clipe partiparea la cruciadă. Atunci, de ce a 
participat la ea ? În 1444 Vlad s-a găsit într-o 
mare dilemă. Inima îl îndemna să lupte îm- 
potriva sultanului. Rațiunea l-a avertizat că 
proiectata campanie va fi sortită eşecului. Dacă 
n-ar fi participat la cruciadă, exista primejdia 
ca oștile lui Vladislav să-i calce țara şi să i-o 
ocupe, deoarece orice armată care înaintează 
se îngrijește să aibă spatele asigurat. Creştinii, 
deşi aveau șanse reduse, ar fi putut totuşi să 
repurteze victoria. Într-o asemenea împrejurare 
ar fi fost nepotrivit ca el să lipsească de la 
campanie. Acum, după pierderea bătăliei de că- 
tre creştini, era de prevăzut o campanie oto- 
mană de pedepsire. În faţa ei, Vlad știa acest 
lucru, va fi singur. Și cu toate acestea se va 
bate, fiindcă singura alternativă, în situaţia 

existentă, era rezistența armată, aşa cum făcu- 
seră şi alţi înaintași, în primul rînd părintele 
său, Mircea, supranumit „cel Viteaz“. 

După Varna s-au petrecut însă citeva lucruri 
neprevăzute. Sultanului Murad al II-lea i-a 
murit fiul preferat, Aladin. Afectat de moartea 
fiului său, sultanul a renunţat la tron retrăgîn- 
du-se într-o localitate din Asia Mică pentru 
a-l putea plinge în linişte pe cel dispărut. În 
aceste condiţii, tronul a revenit altui fecior, 
lui Mohamed, cel care va intra mai tirziu în 
istorie sub denumirea de Cuceritorul. Extrem 
de tînăr la această dată, firav, cu trăsături 
fine, nestatornic, ușuratic, cu treceri rapide de 
la accese de furie la hohote de ris, Mohamed a 
afişat din prima clipă a domniei un dispreţ 
total față de problemele militare şi politice ale 
imperiului. Ienicerii, profund nemulţumiţi de 
comportarea noului sultan, s-au răsculat, l-au 
detronat pe Mohamed, readucîndu-l pe tron pe 
Murad al II-lea. Aceste cîteva luni de frămîn- 
tări interne din Imperiul otoman au fost de-a 
dreptul salvatoare pentru creştini. Iancu a avut 
răgazul necesar să-şi refacă armata; Vlad a 
luat toate măsurile cuvenite pentru respinge- 
rea unei eventuale invazii. În acelaşi timp, inac- 
tiva flotă creştină de pînă atunci s-a decis să 
lupte cu adevărat. 


CORESPONDENȚĂ DE RĂZBOI 


Expediția dunăreană din anul 1445 a ajuns 
cunoscută posterităţii, în toate amănuntele, da- 
torită relatărilor făcute de Walerand de Wavrin, 
unul dintre participanţii la ea. Fără relatările 
cavalerului burgund — adevărată coresponden- 
tă de război — faptele de arme din acel an, 
toate îndrăzneţe, s-ar fi putut pierde ca fumul 
răvășit de vînt. Datorită lui însă ele au de- 
venit pagină de cronică. 

După tentativa nereușită a cruciaților de a-l 
împiedica pe Murad al II-lea să treacă pe ma- 
lul european al Bosforului, flota creştină s-a 
înapoiat la Constantinopol. Acolo a rămas pînă 
în primăvara următoare. Pe la începutul lunii 
aprilie a anului 1445, Walerand de Wavrin și 
Pedro Vázquez de Saavedra, nobil castilian, 
șambelan al ducelui de Burgundia, îmbarcaţi 
fiecare pe cîte o galeră, au părăsit Pera în- 
dreptîndu-se spre Marea Neagră. Prima escală 
au făcut-o în portul Mesembria unde au anco- 
rat pentru a-şi completa proviziile de hrană şi 
de apă. Căpitanul acestei cetăţi, înștiințat din 
ttmp de împăratul Bizanțului de sosirea celor 
doi cruciați, le-a dat toate cele necesare. La 
despărţire, căpitanul l-a rugat pe Wavrin să ia 
cu el pe un ungur fugit din captivitatea turcilor 
și care se refugiase la Mesembria, pentru ca 

nu cumva auzind otomanii de adăpostirea ce- 
lui fugit să-i pedepsească pe locuitorii cetăţii. 

Pe cele două galere se găseau şi cîțiva 
unguri. Cînd au auzit ei că unul de al lor a 
reuşit să scape din captivitatea otomană, au 
crezut că cel fugit ar putea fi chiar Vladislav, 
dispărut fără urme în toiul bătăliei. Bucuria 
ungurilor a fost însă foarte scurtă, fostul captiv 
fiind un nobil oarecare. Următoarea escală a 
creştinilor a fost portul Mangalia, apărat de un 
dig puternic ce înainta în mare. De aici cele 
două galere, după o călătorie îndelungată, plină 
de peripeții, au ajuns la gurile Dunării. Intrînd 
pe unul din braţele fluviului, cruciații au ajuns 
la cetatea Chilia. Aici ei au cerut informaţii ro- 
mânilor despre bătălia de la Varna, despre 
soarta regelui Vladislav. Necăpătînd vești prea 
sigure, Wavrin a decis să-l debarce pe Pedro 
Vâzquez cu întregul său echipaj şi pe ungurii 
aflaţi cu ei pentru a-i trimite în Ungaria, la 
lancu de Hunedoara, cu rugămintea ca voie- 
vodul transilvan să reia lupta împotriva turci- 
lor, urmînd ca oastea de uscat a lui Iancu şi 
galerele creştine să colaboreze îndeaproape pen- 
tru obţinerea unei victorii decisive împotriva 
Porții. Wavrin, luîndu-și rămas bun de la Pedro 
Vâzquez, a căzut de acord să se reîntilnească 
peste exact o lună în portul Brăila. În acest răs- 
timp de o lună, Wavrin şi-a propus să se în- 
toarcă în Marea Neagră cu scopul de a încon- 
jura coasta cuprinsă între vărsarea Dunării şi 
cetatea Caffa. După cîteva zile de navigație, 
Wavrin a ajuns la Cetatea Albă. Pornind mai 
departe a întîlnit în drumul său trei corăbii 

turceşti încărcate cu grîu, pe care le-a capturat 
ducîndu-le în portul Caffa. Aici Wavrin s-a 
întilnit cu două dintre corăbiile participante la 
acţiunea din strimtoarea Bosforului, comandate 
de Regnault de Comfide şi Geoffroy de Thoisy. 
Apropiindu-se data fixată pentru întîlnire, Wa- 
vrin a părăsit Caffa cu destinaţia Brăila. După 
o aşteptare de trei zile, a sosit în marele port 
muntean şi Pedro Vázquez. Solul cruciat a ve- 
nit cu veşti bune. Iancu de Hunedoara a pro- 
mis că va veni la Nicopole cu 8 000—10 000 de 
ostaşi, pentru a se uni cu flota burgundă. Solia 
a fost solicitată de voievodul transilvan să se 
oprească un timp la curtea lui Vlad Dracul 
pentru a-l ruga să vină şi el la locul fixat — e 
vorba de Nicopole — cu o armată puternică. 
lancu de Hunedoara i-a mai cerut lui Pedro 
Vâzquez să meargă la Constantinopole pentru 
a-l invita la proiectata expediţie de Daud Ce- 
lebi, un pretendent la tronul otoman. 

Vlad Dracul, în principiu, a îmbrăţişat ideea 
unei noi acţiuni împotriva Porții. Înainte de 
a da însă curs invitaţiei, el şi-a manifestat do- 
rința de a sta de vorbă cu Wavrin. Și pentru 
că în acel moment nu putea părăsi capitala, l-a 
trimis pe fiul său la Brăila să discute planul 
detaliat al luptei. 

Wavrin, din dorinţa de a da acțiunii un ca- 
racter cît mai hotărîtor, i-a scris cardinalului 
Condolmieri cerîndu-i să vină cu toate coră- 
biile prezente în acel moment la Pera, cerere 
primită favorabil de cardinalul legal al papei. 

A urmat apoi întîlnirea dintre fiul lui Vlad 
Dracul — însoţit de 5—6 boieri — şi de Wa- 

vrin. În cadrul ei a fost perfectată întrevede- 
rea dintre domnul român și cei doi burgunzi. La 
intrevedere, care a avut loc către sfîrşitul lunii 
aprilie, au participat şi cîțiva reprezentanţi ai 
Ungariei, ceea ce a dat convorbirii un ade- 
vărat caracter de consiliu de război. Vlad a 
promis cruciaților grîne şi căruţe. Privitor la 
participarea sa la luptă, el a făgăduit că va lua 
parte la asediul cetăţii Silistra — primul obiec- 
tiv inclus în planul de bătaie — în momentul 
în care toate galerele vor fi în faţa oraşului. 

După terminarea consiliului militar, Wavrin 
l-a trimis pe Petro Vâzquez la Iancu de Hune- 
doara pentru a-l informa asupra celor hotărite, 
rugîndu-l, totodată, să grăbească pregătirile de 
război. Cîteva zile mai apoi au sosit Condol- 
mieri, Regnault de Comfide şi Geoffroy de 
Thoisy, cu navele comandate de ei, numărul 
flotei creştine de pe Dunăre ridicîndu-se la 
opt corăbii. 

A urmat apoi un nou consiliu de război. La 
el au luat parte cardinalul Condolmieri, cei 
doi burgunzi și Vlad, fiul domnului muntean. 
S-a decis cu acest prilej ca oştile creştine să 
atace, în afara Silistrei, cetățile Turtucaia, Giur- 
giu şi Rusciuc, aflate sub stăpînire otomană. 

La 16 august 1445 cruciații au pornit din 
portul Brăila. După cîteva zile de plutire gale- 
rele creștine au ajuns în apropierea Silistrei. 
Aici, la sugestia lui Vlad Dracul, s-a ţinut o 
nouă consfătuire, care a pus la punct ultimele 
detalii ale planului de luptă. 

Conform planului stabilit, atacul trebuia să-l 
inceapă cardinalul Condolmieri. La ora fixată 

partea sa dacă li s-ar adresa. Lui Wavrin pro- 
punerea pretendentului otoman i s-a părut in- 
teresantă. Avînd în vedere că el nu putea de- 
cide de unul singur, i-a spus lui Celebi că îi 
va cere cardinalului consimţămîntul de ri- 
goare. Condolmieri i l-a dat imediat. După 
obţinerea încuviinţării, Celebi a fluturat o fla- 
mură albă. Imediat turcii au fluturat una ase- 
mănătoare. Văzînd-o Celebi a spus : „să mergem 
fără teamă ; avem chezășie de siguranţă“. Ga- 
lerele creştine au ancorat atunci la malul ro- 
mânesc. Pe malul celălalt, la o bătaie de o să- 
geată de galerele cruciate, se aflau otomani în- 
șiruiți pe mai multe rînduri. Celebi, cu haină 
de brocart de aur albastru, cu turban turcesc 
pe cap, a primit după un timp la bordul gale- 
rei pe care se afla patru soli turci. Adresîn- 
du-li-se în limba lui Mahomed, le-a spus : „Du- 
ceţi-vă la aceşti subaşii — și a urmat numele 
lor — şi spuneţi-le că eu sînt Daud Celebi, 
fiul fratelui mai mare al părintelui lui Murad 
şi că îmi revine de drept împărăţia Turciei. Și 
îi rog să binevoiască a mă recunoaşte de stă- 
pîn, spunindu-le că le făgăduiesc să le fac mai 
mult bine decît le-a făcut vreodată Murad pe 
care l-au socotit ca stăpiîn în lipsa mea, şi că 
ii voi ierta pe toți chiar dacă s-ar fi purtat 
vreodată rău cu măria sa tatăl meu şi cu mine“. 

Cei patru soli s-au grăbit să ducă cuvintul 
lui Celebi în tabăra turcă. Aici, mai marii ar- 
matei otomane au ţinut repede sfat. El a du- 
rat mai bine de un sfert de ceas. După care 
unul din subaşi, cu voce tunătoare, a strigat 
drept răspuns : „...noi avem un stăpîn pe care 

l-am ascultat şi pe care l-am slujit multă vre- 
me ; astfel că nu cunoaştem alt stăpin, nici 
nu putem avea doi“. Și n-a terminat bine acel 
subaş răspunsul său, că de pe malul ocupat 
de turci au început să zboare ghiulelele spre 
galerele creştine. 

De la Silistra, galerele cruciaților şi bărcile 
românilor s-au îndreptat în susul apei. Wavrin, 
datorită faptului că oamenii săi nu mai aveau 
pîine în magazie, ci numai griul şi făina aduse 
de români, s-a gîndit să plece înaintea celor- 
lalţi pentru a se opri la un loc potrivit, ca să 
facă foc şi să coacă piine. Galerele sale, înto- 
vărășite de monoxilele române, au ancorat, 
după un timp, cam la o leghe de un castel 
turcesc. Curînd după ancorare, fiul domnitoru- 
lui român i-a trimis vorbă lui Wavrin să se 
pregătească de atac, operaţiune care urma să 
aibă loc în dimineața zilei următoare. La acest 
atac românii se angajaseră să participe cu 
5 000 de ostaşi. Şi deşi restul flotei creștine era 
undeva pe drum, el a acceptat propunerea 
prinţului român convins că celelalte galere vor 
fi prezente la ora începerii atacului. Flota a 
venit. Lipsea doar o singură galeră, cea a car- 
dinalului. Dînd de un banc de nisip, ea a eşu- 
at. Pentru a o putea urni, marinarii şi soldații 
au trebuit s-o descarce şi după ce au despot- 
molit-o, au încărcat-o din nou, operaţiune care 
le-a luat cîteva ceasuri bune. Întreaga manevră 
s-a făcut sub ochii otomanilor. Aceștia crezînd 
că descărcatul și încărcatul galerei este o sim- 
plă manevră pentru a-i scoate pe ei din cetate 

au preferat să privească de la distanţă străda- 
niile creştinilor. 

Sosind zorile, românii au trimis la Wavrin 
un om de legătură în vederea realizării planu- 
lui stabilit. Atunci, Wavrin a pus trimbiţele să 
sune, după care a ordonat ridicarea pinzelor 
pentru a-i urma pe români. Cei care au atacat 
primii cetatea au fost ostașii lui Vlad Dracul. 
A urmat un al doilea asalt la care au participat, 
de data asta, toţi creştinii. Cetatea, un pătrat 
de ziduri, avînd la colţuri cîte un turn masiv, 
era greu de cucerit. Din înaltele turnuri, din 
pridvoarele ce înconjurau ca un briîu fortă- 
reaţa, turcii aruncau asupra creștinilor ploaie 
de săgeți şi puhoi de bolovani și bîrne. În a- 
ceastă situație Wavrin a poruncit să fie aduse 
de pe galere opt tunuri cu care să bom- 
bardeze pridvoarele și turnurile. Cînd tunurile 
au început să tragă, turcii au fugit de pe zi- 
duri. Profitînd de fuga lor, cruciații au trecut 
la luarea cu asalt a cetăţii. Acţiunea s-a sol- 
dat cu cucerirea celor patru turnuri ale ziduri- 
lor, cu excepţia turnului cel mare. Turcii, îm- 
presurați de adversar, s-au retras în pridvoa- 
rele cetăţii. Pentru a cuceri turnul cel mare, 
Wavrin a fost de părere să-l mineze. Un ro- 
min, care fusese rob la turci şi care partici- 
pase la construirea cetăţii, i-a declarat bur- 
gundului că turnul nu poate fi dărîmat, atît 
de rezistent era. Atunci Wavrin a poruncit să 
fie așezate lemne la piciorul zidului pe latura 
ferită de vînt, pentru a da foc cetăţii. Şi pen- 
tru ca întreaga operaţie să se facă cît mai re- 
pede, ca nu cumva să sosească, între timp, sol- 


98 


daţi în ajutorul asediaţilor, Wavrin și fiul dom- 
nului Țării Românești au început ei cei dintii 
căratul lemnelor. Însufleţiţi de gestul coman- 
danților lor, în numai două ore întreaga ope- 
raţie a fost terminată. Apoi, lemnele au fost 
aprinse. Cînd turcii s-au văzut în mare peri- 
col, au tras zăvoarele cele grele ale cetății şi 
au ieşit în afara zidurilor. În lupta care s-a 
încins, unii dintre apărători au fost ucişi, iar 
alții luaţi prizonieri. Aliaţii au început a se 
bate pentru captivi. Pentru a curma această 
stare de lucruri care putea compromite întreaga 
acțiune, Wavrin a dat ordin ca toți prizonierii 
să fie ucişi. După uciderea celor prinși, cru- 
ciaţii au început să se certe pentru pradă. Sfa- 
da a luat sfîrşit odată cu lăsarea nopţii, o 
noapte înroşită de focul care mistuia zidurile 
cetăţii. În zori creştinii au văzut pe malul drept 
al Dunării agitîndu-se steaguri. Erau soldaţii 
veniţi de la Silistra în ajutorul cetăţii Turtu- 
caia. După răsăritul soarelui şi-au făcut apariţia 
galera cardinalului întovărășită de corăbiile 
cruciaților rămași cu legatul papal. Cind nava 
cardinalului a ajuns în dreptul celei pe care 
se afla Wavrin, burgundul s-a înclinat în faţa 
legatului papal. Condolmieri, ca şi cînd nu l-ar 
fi văzut, i-a întors spatele. Surprins de atitu- 
dinea cardinalului, Wavrin s-a urcat într-o 
barcă plecînd spre galera legatului, ce ancorase 
departe de celelalte nave. Urcîndu-se la bor- 
dul navei cardinalului, Condolmieri l-a acuzat 
pe Wavrin că a fost de rea credinţă faţă de el, 
că a atacat castelul fără știrea şi fără voia sa. 
Și că pentru această purtare trădătoare îl va 

raporta papei. Wavrin s-a scuzat, spunînd că 
n-are nici o vină, că el n-a ştiut de existenţa 
castelului, despre care a aflat prima dată de 
la români și că datorită lor el a coborit pe 
țărm şi împreună cu ei a luat cu asalt fortă- 
reaţa. 

După plecarea lui Wavrin, gardianul ordi- 
nului călugăresc al fraților minoriți de la Con- 
stantinopol, Bartolomeu de Genova, martor la 
scena dintre legat şi burgund, l-a mustrat pe 
Condolmieri pentru duritatea vorbelor sale ce 
puteau să încordeze relaţiile dintre cruciați, 
tocmai în momentul în care ei aveau nevoie de 
o mai strînsă cooperare. Cardinalul, dîndu-şi 
seama că a greşit, a ţinut să-și repare greșeala 
trimiţind lui Wavrin vin de Monembasia, pîine 
și posmagi. 

La Wavrin a sosit apoi un emisar al dom- 
nului român care i-a spus că la numai o zi 
de drum navigabil de la Turtucaia, în susul 
apei, se află o cetate Giurgiu, mai mare decît 
Turtucaia, ce ar putea fi luată fără prea mare 
dificultate. Wavrin, nevrînd să aibă noi discuţii 
cu cardinalul, l-a sfătuit pe curierul lui Vlad 
Dracul să se ducă în persoană la Condolmieri 
şi să-i spună lui toate astea, iar dacă legatul 
papal va crede de cuviinţă să pornească împo- 
triva acelei cetăţi, el se va supune fără cricnire. 
Cardinalul, de îndată ce a primit mesajul tri- 
mis de Vlad Dracul, a ţinut, înainte de a lua 
o hotărîre, să se consulte cu Wavrin. Burgun- 
dul, la rîndul lui, într-un veritabil tur de po- 
litețe a declarat că e de acord cu orice decizie 
luată de cardinal. 

În luarea hotăririi de a ataca cetatea Giur- 
giu, un rol important l-a jucat forța militară 
munteană. În acel moment, românii puteau 
participa la asaltarea cetăţii cu 6 000 de soldaţi 
şi cu două bombarde mari. Un alt element 
care a stat la baza deciziei a fost informaţia 
dată de români că otomanii aveau la Giurgiu 
circa 300 de soldaţi, deci un efectiv infim faţă 
de cel al cruciaților, ceea ce l-a făcut pe Con- 
dolmieri să conchidă că întreaga operaţie va 
fi mai degrabă o joacă, decît un atac în toată 
regula. 

Cruciaţilor le-a trebuit o singură zi ca să 
străbată distanţa dintre Turtucaia şi Giurgiu. 
Cetatea, de formă pătrată, cu ziduri lungi și 
înalte străjuite la colțuri de turnuri de apă- 
rare, cu galerii de lemn în lungul zidurilor, era 
așezată pe o insulă. 

După debarcarea pe țărm, cruciații au în- 
ceput să-și pregătească tabăra în vederea asal- 
tului. Cei 300 de ostaşi turci, nevrind să le 
lase aliaţilor posibilitatea să se grupeze, au 
ieşit din cetate atacînd, în bună rînduială, po- 
ziţiile ocupate de români. Aceștia din urmă, 
nu fără un oarecare efort, au reușit să-i pună 
pe fugă pe otomani. 

Wavrin și ai lui au fost de părere că ar putea 
să se apropie de zidurile cetăţii, fără riscuri 
prea mari, la adăpostul unor căruțe pe patru 
roţi găsite pe țărm, pe care urmau să monteze, 
din birne groase, un fel de gard. Aliaţii, gă- 
sind planul reuşit, l-au aprobat imediat. Odată 
amenajate aceste garduri, căruțele au fost îm- 

pinse de cruciați pînă la șanțul care înconjura 
cetatea. Apăraţi de arbaletieri, puşcașşi şi ar- 
cași, românii şi ceilalţi creştini au început apoi 
asediul fortăreței. Pentru a face o spărtură în 
zid, cruciații au apelat la tunurile de pe ga- 
lere, ca şi la bombardele amintite. Acest ar- 
mament greu a fost adus în timpul nopţii, pe 
tălpi de sanie. Pentru a-i feri pe servanţi de 
săgețile sau de pietrele aruncate de turci de 
pe metereze, tunurile şi bombardele au fost 
înconjurate cu gratii de lemn. 

Odată cu răsăritul soarelui, a început bom- 
bardamentul. Datorită ghiulelelor de piatră de 
Brabant, foarte sfărîmicioase, un nor de praf 
s-a interpus între asediați şi asediatori. Cînd 
praful s-a ridicat, cruciații au constatat cu bu- 
curie că turnul luat drept ţintă era serios cră- 
pat. În realitate, crăpătura era mai veche, chiar 
din timpul construcţiei. Însufleţiți de „perfor- 
manța“ realizată, creștinii au reluat bombar- 
darea. După fiecare lovitură ei aveau impresia 
că spărtura s-a accentuat, chiuind de bucurie. 
Acest zvon de voci vesele a ajuns, după un 
timp, și la urechile lui Vlad Dracul. Întrebînd 
care e cauza veseliei i s-a spus că bombarda 
de pe galere izbea cu atita precizie şi furie 
turnul de apărare încît el se năruia sub pri- 
virile întregii oştiri cruciate, fapt care le smul- 
gea, la fiecare lovitură, exclamaţii de uimire 
și bucurie. Vlad Dracul, vrînd să vadă cu ochii 
lui „miracolul“, a încălecat și a pornit spre 
bombardă. Dorind să se convingă ce eficaci- 
tate are bombarda, domnul Ţării Româneşti 
l-a rugat pe Wavrin să pornească tragerea unei 

noi lovituri. Era însă ora prinzului. Wavrin 
nu mîncase nimic pînă la ora aceea. Așa că 
i-a spus lui Vlad Dracul : „Eu încredinţez bom- 
barda şi tunarii în mîinile voastre; puneţi-o 
deci să tragă după placul vostru, căci eu mă 
duc să prînzesc pe galera meat. 

Tunarii au tras, la ordinul lui Vlad Dracul, 
o nouă serie de lovituri. La a treia lovitură 
au plesnit două din cercurile care strîngeau 
bombarda omorînd doi servanţi. Reparată de 
către un burgund, bombarda a mai tras două 
lovituri, după care au plesnit alte două cercuri 
şi o doagă. Bombardamentul a continuat apoi 
cu bombardele românilor. Nedînd nici el re- 
zultatul dorit, Wavrin a conchis că cetatea ar 
putea fi cucerită, ca şi Turtucaia, prin incen- 
diere, părere aprobată de toţi. Curînd după 
luarea acestei decizii, întreaga tabără creştină, 
inclusiv Wavrin care acuza dureri la brațul 
drept rănit la asediul Turtucaiei, a început să 
care lemne pentru a da foc întăriturii. Wavrin, 
doborît de durere, a plecat după un timp să 
se odihnească pe galeră, lăsînd în locul său 
drept comandant pe Regnault de Comfide. 

Odată lemnele strînse, acestea au fost arun- 
cate în șanțul ce înconjura cetatea. Nereușind 
să astupe șanțul pînă sus, pentru a putea trece 
peste el ca pe un drum obișnuit, soldaţii creş- 
tini au primit ordin să mai aducă lemne. La 
această operaţie au plecat aproape toţi ostașii 
din tabără. Au rămas pe loc doar cei rînduiţi 
pentru pază. Pentru a zădărnici întreaga 
muncă a cruciaților, profitind de faptul că 
aveau în faţa lor puţini adversari, turcii au 

coborit, cu ajutorul unor frînghii, coșuri pline 
cu jeratic, pe care le-au aruncat deasupra lem- 
nelor din şanţ. Lemnele fiind uscate s-au 
aprins imediat. Vilvătaia, mînată de vînt, a 
depășit șanțul cuprinzînd gheretele de lemn 
de pe turnuri, iar mai apoi zidurile cetăților. 
Pentru a stinge focul ce-i cuprinsese din mai 
multe părţi, otomanii, la porunca comandan- 
tului lor, s-au îndreptat în goană spre poarta 
dinspre șanț ca să ia apă de acolo. Creștinii 
rămași de pază au tras asupra lor cu arcurile 
şi cu arbaletele, împiedicîndu-i să se apropie 
de apa salvatoare. Dacă au văzut turcii că 
n-au nici o scăpare, s-au adresat lui Vlad Dra- 
cul cerîndu-i, în schimbul cetăţii pe care ei 
urmau s-o părăsească, să-i lase în viață. Dom- 
nul s-a învoit. Cetatea fusese a Ţării Româ- 
neşti şi Vlad nu dorea ca ea să piară mistuită 
de flăcări, dat fiind faptul că această fortifi- 
cație putea juca un rol important în cadrul 
sistemului de apărare a statului, așa cum jucase, 
dealtfel, mult timp. Dar, deoarece nu se găsea 
singur sub zidurile Giurgiului, ci alături de o 
oaste cruciată, i-a spus lui Regnault de Com- 
fide : „pentru Dumnezeu, lăsaţi să se stingă 
focul pentru ca cetatea mea să nu fie arsă; 
căci este cea mai puternică cetate care se află 
pe Dunăre şi care ar putea să facă cel mai 
mare rău tuturor creștinilor de pe aici, dacă 
ea ar fi în mîinile turcilor. Căci atunci cînd 
turcii vor să facă incursiuni în Ţara Româ- 
nească sau în Transilvania, ei trec împreună cu 
caii lor pe această insulă de aci și pe podul 
castelului care este pe braţul rîului ce pă- 

trunde în Ţara Românească. Și ei cutreieră 
toată ţara şi cară cu ei pe acolo tot ce au 
prădat. Așa că românii, cînd îi urmăresc pen- 
tru a-și redobîndi lucrurile lor, nu le pot face 
nici un rău din cauza acestei cetăţi. Dar atunci 
cînd turcii treceau dincolo, prin rîu, românii 
întotdeauna îi ajungeau din urmă și îi loveau 
în spate, ucigîndu-i și luînd pe mulţi din ei 
în prinsoare“. 

Comfide, nefiind comandantul expediției, l-a 
trimis pe domn la Condolmieri. Dacă legatul 
va fi de acord cu capitularea turcilor, el, locţi- 
itorul lui Wavrin, nu va avea nimic împotrivă. 

De la Comfide, Vlad a alergat călare la 
cardinal. „Dacă îmi pot redobîndi întreagă 
cetatea mea — i s-a adresat Vlad Dracul lui 
Condolmieri —, pe care tatăl meu a pus să o 
ridice, atunci chiar și femeile din Țara Româ- 
nească cu furcile lor de tors vor fi în stare 
să recucerească Grecia“ (Evident atari presu- 
puneri erau departe de realități). Pentru con- 
struc„a cetății Giurgiu — a mai adăugat el —, 
Mircea cel Bătrîn dase atîţia bolovani de sare 
cîte pietre sînt în zidurile ei. 

Cardinalul, în principiu, s-a declarat de a- 
cord cu capitularea turcilor și cu salvarea ce- 
tăţii. Înainte de spune „da“ dorea să aibă — 
a ținut el să precizeze — și aprobarea lui 
Wavrin. Acesta din urmă, doborît de boală, 
era la capătul resurselor. Cînd a auzit că oto- 
manii din cetate vor să se predea, înviorat de 
veste, a încuviințat capitularea în condițiile 
cerute de cei asediați. Cardinalul, luînd act de 

asentimentul lui Wavrin, a poruncit să fie 
stins focul, iar cetatea să fie predată domni- 
torului Vlad Dracul. Cînd focul a fost stins, 
apărătorii cetății, cu toţi caii lor şi cu toate 
bagajele lor, au lăsat în urmă Giurgiul. Dom- 
nul român i-a privit lung, mai ales pe coman- 
dantul lor, deoarece acesta fusese cel care, din 
porunca sultanului, îl scosese cu ani în urmă 
din domnie ducîndu-l ferecat la Gallipoli. 

În timp ce turcii, cu salv-conduct primit de 
la cardinal, se îndreptau spre Dunăre, fiul dom- 
nitorului, Vlad Țepeș, s-a dus la Wavrin pen- 
tru a-i cere un sfat. Acesta, după ce l-a rugat 
pe burgund să păstreze taina pe care i-o va 
destăinui, i-a spus: „Tatăl meu a trimis să 
mă cheme şi mi-a spus că dacă nu îl voi 
răzbuna împotriva subaşiului acestei cetăți a 
Giurgiului, mă reneagă şi nu mă mai socoate 
ca fiul său. Căci el este acela care l-a trădat 
și care, cu salv-conductul sultanului, l-a fă- 
cut să meargă la acel sultan și apoi l-a dus 
prizonier în castelul din Gallipoli, unde l-a ți- 
nut multă vreme cu amîndouă picioarele fe- 
recate în lanţuri. Dar s-au întors lucrurile ast- 
fel că el şi turcii lui s-au predat tatălui meu 
cu (condiţia) cruţării vieţii și a lucrurilor lor 
şi să fie trecuți nevătămaţi în ţara Bulgariei. 
Și eu mă voi duce cu două mii de români la 
două leghe de aici să trec rîul pe acolo și le 
voi întinde curse pe drum și astfel, cînd vor 
crede că se îndreaptă spre Nicopole, eu voi fi 
înaintea lor și îi voi ucide pe toţi“. 

Wavrin, după ce a ascultat cele spuse de 
prinţ în taină, ca să nu-l influenţeze în nici 

un sens, a preferat să nu comenteze deloc cele 
aflate. 

Ajunşi la Dunăre, otomanii au pus întregul 
lor bagaj într-o luntre, au legat caii unul de 
coada altuia și primul cal de barcă, iar ei, 
înghesuiți în cîteva bărci, au trecut fluviul. 
Apoi, încălecînd, s-au îndreptat spre interiorul 
imperiului. Nu departe de țărm ei au fost însă 
atacați prin surprindere de ostașii prinţului ro- 
mân. Din întregul detașament otoman un sin- 
gur luptător a rămas în viaţă, subaşiul, care, 
luat prizonier, a fost dus în faţa lui Vlad Dra- 
cul. Domnul, după ce i-a amintit lucruri pe 
care subașiul le ştia, de altfel, foarte bine, l-a 
dat morții cu mîna sa. 

După cucerirea cetății Giurgiu, Vlad Dracul 
a trimis scrisoare braşovenilor anunţindu-le 
vestea cea bună și totodată cerîndu-le, pen- 
tru apărarea ei, arcuri, săgeți şi tunuri, căci, 
le-a scris domnul român, „ea e tăria și vouă 
şi nouă și tuturor creştinilor“. 

Următorul episod al acţiunii de pe Dunăre a 
fost asediul cetăţii Rusciuc. Așezată pe malul 
drept al fluviului, pe drumul care ducea la 
Nicopole, cetatea Rusciuc, asemănătoare celei 
de la Turtucaia, era o excelentă bază de atac 
a otomanilor în incursiunile prădalnice pe care 
aceştia le făceau în Ţara Românească. Dat 
fiind pericolul pe care îl prezenta pentru sta- 
tul muntean, Vlad Dracul a cerut cardinalului 
şi lui Wavrin să pornească împreună împotriva 
fortăreței. Wavrin nu s-a opus asaltării cetăţii 
la care, din motive de boală, nici nu putea să 
participe. A ţinut însă să reaminteaşcă car- 

dinalului că, în cazul în care ar accepta pro- 
punerea domnului român, să nu cumva să în- 
tirzie din cauza asediului, nefiind la Nicopole 
la data fixată: 8 septembrie. Fiind distanţă 
mică între Rusciuc și Nicopole, numai 6 mile, 
cardinalul a socotit că nu va întîrzia la întil- 
nirea fixată cu Iancu de Hunedoara. 

Vestea victoriilor repurtate de creștini îm- 
potriva cetăților turcești de la Dunăre s-a răs- 
pîndit iute în Imperiul otoman. Cînd galerele 
comandate de Condolmieri şi bărcile români- 
lor s-au apropiat de Rusciuc, cei din cetate, 
cuprinși de spaimă, au aprins fortăreaţa fugind 
care încotro. 

Succesele cruciaților au făcut ca focul moc- 
nit al revoltei bulgarilor împotriva ocupanţi- 
lor otomani să izbucnească cu tărie. Vestea re- 
voltei, acţiunile de mînă forte luate de autori- 
tăţile otomane contra ei l-au determinat pe 
Vlad Dracul să treacă Dunărea cu 4000 de 
oşteni călări pentru a-i salva pe răsculați. 
Cînd l-au văzut pe domnul român i-au cerut 
cu lacrimi în ochi să-i ia sub protecţia sa, să-i 
treacă fluviul şi să le dea pămînturi pe care 
să se aşeze temeinic. Vlad-vodă, ştiindu-i har- 
nici și viteji, a acceptat să-i primească în ţara 
sa. 
Trecerea celor peste 12 000 de bărbaţi, fe- 
mei, copii, a lucrurilor şi vitelor acestora, după 
cum relatează cronica lui Wavrin, a durat trei 
zile şi trei nopţi încheiate, la această operaţi- 
une participînd atît ambarcaţii româneşti, cît 
și galerele de sub comanda legatului papal. 
Operația în sine a fost — nu numai pentru 

vremea aceea — o adevărată performanţă, ea 
cerînd un înalt spirit de organizare, rapiditate 
şi precizie în îndeplinirea ei. 

A doua zi după încheierea acestei operaţii, 
în zori, galerele și ambarcaţiile creştine au 
pornit spre Nicopole. Călătoria întregului con- 
voi a durat cinci zile. Avertizaţi din timp de 
țelurile urmărite de cruciați, otomanii au aşe- 
zat, în aval de cetate, pe un loc nisipos, tu- 
nuri şi bombarde. Creștinii, ştiind că incursi- 
unea lor nu va constitui pentru dușman o sur- 
priză, și-au plasat întreaga artilerie în prova 
corăbiilor. Cînd navele cruciate au ajuns la o 
bătaie de bombardă de tunurile inamice, Du- 
nărea a început să fiarbă de ghiulele zvirlite 
de artileriștii otomani și creştini. Din fericire 
pentru flota cruciată, turcii au atins doar trei 
galere, și pe acelea cu totul superficial. 

Odată trecut acest obstacol, flota creştină a 
înaintat ţinînd malul românesc pînă în dreptul 
unui turn rotund, înconjurat cu ziduri — Tur- 
nu Măgurele. În faţa turnului rotund, pe malul 
drept al Dunării, sus pe o înălțime, se arăta 
privirilor Nicopole, o cetate puternică, apă- 
rată de două parapete ce coborau pînă la flu- 
viu. Parapetele, din loc în loc, erau întărite cu 
turnuri mari de pază. În dreptul parapetelor, 
în apa mică a Dunării se aflau șase galere și 
galiote scufundate de turci. 

S-a lăsat curînd noaptea. La sfatul care a 
avut loc în acea noapte, Vlad Dracul le-a co- 
municat cruciaților, pe baza informaţiilor pri- 
mite de el, că nobilii maghiari, comandind o 

mare armată, erau pe drum, la două zile de 
Nicopole, veste care i-a bucurat pe toţi. A 
doua zi după prînz a sosit în zonă Pedro Vâz- 
quez, care a raportat lui Wavrin și cardinalu- 
lui că seniorii din Ungaria „în două zile cel 
mai tîrziu vor fi aici“. Wavrin a fost vizitat 
apoi de Vlad Dracul. După ce și-a exprimat 
părerea de rău pentru boala care l-a țintuit la 
pat într-un moment atît de nefavorabil, boală 
care l-a mîhnit și pe el și pe alţi creștini, 
domnul român i-a spus : „Nu vedeţi oare acest 
turn zdravăn aşezat în faţa Nicopolului pe 
care îl ţin turcii și care domină ţara mea, 
datorită lui îmi fac în fiecare an pagubă. Aşa- 
dar, vă rog să binevoiţi a-mi da ajutor pînă 
ce va putea fi cucerit sau dărimat“. La care 
Wavrin, mîhnit de: boala care făcuse din el 
un prizonier al patului, i-a răspuns: „Duce- 
ți-vă la domnul cardinal şi voi trimite cu 
domnia voastră pe domnul Pedro Vâzquez şi 
pe domnul Regnault de Comfide care sînt băr- 
baţi înţelepţi și ostași pricepuţi. Înţelegeţi-vă 
cu cardinalul şi cu ei în ce chip ar putea fi 
cuprins şi cucerit acel turn. Cu trupul nu vă 
pot fi de folos, iar cu toate celelalte ce-mi 
stau în putere veţi fi sprijiniți“. 

De la Wavrin, domnul Ţării Românești a 
plecat imediat la cardinal, însoţit de Pedro 
Vázquez şi de Regnault de Comfide. Făcînd 
apoi sfat toţi aceștia, s-a hotărît ca turnul să 
fie împresurat pe uscat de către români, iar 
pe apă, cu ajutorul galerelor, de către cru- 
ciaţii apuseni. 

Turcii, intuind planul cruciaților, au recurs 
la un vicleşug, cu scopul de a le diviza forţele. 
O galiotă cu viîsle a primit ordin să se îndrepte 
spre turnul cetăţii, pentru a-i aduce pe cruciați 
în bătaia tunurilor şi bombardelor otomane. 
Galerele, căzind în cursă, cînd au văzut ga- 
liota, au ridicat ancorele și au plecat în ur- 
mărirea ei. Întîmpinate cu pietre și săgeți, va- 
sele cruciaților au fost obligate să se întoarcă, 
fără a fi reuşit să scufunde mica navă oto- 
mană. Și pentru că doreau cu tot dinadinsul 
s-o scufunde, o galeră a primit ordin să stea 
de veghe și s-o distrugă atunci cînd își va face 
din nou apariţia. 

A urmat apoi împresurarea cetăţii. Înaintînd 
cu precauţie, creștinii au ajuns pînă în apro- 
pierea parapetelor. De aici, punînd tunurile şi 
bombardele în funcţiune, au început să tragă 
asupra cetăţii. Citeva ghiulele trase de români 
au atins acoperișul turnului, care a fost, în 
cea mai mare parte, avariat. Dar turnul, con- 
strucție masivă, a continuat să stea neclintit. 

În plin asediu, cineva a adus vestea că sosise 
în zonă oastea condusă de Iancu de Hunedoara. 
Ştirea a produs în tabăra aliată multă bucurie. 
După ce Iancu a debarcat pe țărm, s-a îndrep- 
tat direct spre camera în care zăcea Wavrin, 
ca să-l salute şi să-l îmbărbăteze. Armura cu 
care era îmbrăcat fiind prea lată, nu i-a per- 
mis să intre la bolnav pe strîmta uşă. S-a dus 
atunci să-l salute pe cardinal, după care, cu 
armura scoasă a promis că se va întoarce la 
Wavrin. Terminînd cu vizitele protocolare, 
Iancu şi Vlad Dracul, împreună, au elaborat 

planul luării cu asalt a cetății. Fortăreaţa, au 
decis ei, putea fi cucerită doar prin incendiere. 
Odată stabilit acest lucru, au poruncit solda- 
ților să stringă lemne uscate şi să le arunce la 
baza parapetelor. Şi pentru ca cei ce urmau 
să facă acest lucru să nu fie atacați de oto- 
mani, cruciații au primit ordin să tragă asupra 
turnului și meterezelor, ca să-i oblige pe ad- 
versari să stea ascunși în spatele zidurilor pro- 
teguitoare. Apoi au dat foc lemnelor. Vilvă- 
tăile au cuprins repede parapetele și turnul. 
Fiind înalt, turnul n-a suferit cu nimic de pe 
urma flăcărilor. Atunci Iancu de Hunedoara 
și Vlad Dracul au decis să arunce în aer în- 
tăriturile care apărau turnul, ceea ce au și fă- 
cut. Dar și după distrugerea lor turcii n-au ca- 
pitulat, aşa cum speraseră creştinii. 

Dacă au văzut cruciații că n-au putut cuceri 
cetatea, au ridicat tabăra, îndreptindu-se spre 
gura Jiului, pentru a trece pe acolo pe malul 
drept al Dunării. A doua zi după luarea acestei 
decizii, galerele și-au ridicat ancorele. Paralel 
cu ele pe ţărmul românesc înaintau oastea lui 
Vlad Dracul şi cea a lui Iancu de Hunedoara. 
Pe celălalt mal înainta armata inamică. La ca- 
pătul unei zile de marş, otomanii şi creștinii 
își ridicau tabăra faţă în faţă, fiecare pe o lun- 
gime de mai bine de o leghe. 

Pentru a-i pune pe turci pe fugă, Regnault 
de Comfide a propus un plan îndrăzneț. A 
instalat în cîteva bărci un număr restrîns de 
soldaţi şi doi trîmbiţași. Înşiruite la o distanţă 
de 2—3 lovituri de săgeți între ele, bărcile 
trebuiau să se apropie de ţărmul drept și să 

plutească prin faţa taberei otomane. Cînd pri- 
ma barcă avea să ajungă la capătul taberei 
inamice, soldaţii din ambarcaţie urmau să tragă 
cu tunurile, să sune din trimbiţă și să strige 
ca la asalt, ceea ce trebuiau să facă, în același 
timp, și soldaţii din celelalte bărci. Citeva ga- 
lere primiseră ordin să se apropie cît mai 
mult de malul ocupat de otomani, iar soldaţii 
de pe ele să-și alăture chiotele la cele ale 
ostașilor din bărci, pentru a face larma şi mai 
amenințătoare. 

Chiotele, bubuitul tunurilor, sunetul trîmbi- 
telor, totul a durat mai bine de un sfert de 
oră. Cînd larma a început să scadă, focurile 
taberei turcești au dispărut înghiţite de întu- 
neric, semn că otomanii fugiseră. După un 
timp, cîţiva prizonieri care reuşiseră să scape 
de la turci și ştiau să înoate au trecut fluviul 
confirmînd presupunerile cruciaților. A doua 
zi dimineaţă malul turcesc era pustiu. Către 
seară, otomanii, furioși, au reapărut. Luînd po- 
ziţie de luptă, ei au tras cu tunurile împotriva 
galerelor, fără a le provoca acestora vreo pa- 
gubă, spre amuzamentul cruciaților. 

La 28 septembrie 1445 cruciații au ajuns la 
vărsarea Jiului în Dunăre. Aici mai dăinuiau 
ruinele cetăţii Rahova, grav lovită de creștini 
cu ocazia expediției din 1396. Primii care au 
debarcat pe malul drept al Dunării au fost bur- 
gunzii. Ei s-au îndreptat spre cetatea părăsită 
unde s-au instalat cu întregul lor armament. 
Atacaţi de către otomani curînd după debar- 
care, burgunzii au reușit să-i respingă. Apoi, 
soldaţii lui Wavrin au ocupat un cap de pod 

pe malul drept al Dunării, astfel că ceilalţi 
creştini — românii şi ungurii — au putut trece 
fluviul nestingheriţi. Întreaga operaţie de tra- 
versare a Dunării de către aliaţi a durat două 
zile şi două nopţi. 

Cruciații, pe măsură ce debarcau, luau po- 
ziție de luptă. Cînd ultimii soldaţi creștini au 
pus piciorul pe malul drept al fluviului, Iancu, 
insoţit de 11 nobili, a trecut în revistă armata 
cruciată, făcînd apoi o recunoaştere şi în 
direcția oastei adverse. În acest moment su- 
perioritatea numerică era de partea creştinilor. 
Otomanii, dîndu-și seama că în condiţii de 
inferioritate nu pot învinge, au început să se 
retragă. În drumul lor dădeau foc la case şi 
bucate, transformînd totul în cenuşă. Iancu, 
chibzuind îndelung situaţia, a ajuns la concluzia 
pe care a împărtășit-o cardinalului şi lui Wa- 
vrin : „Noi am trecut de partea cealaltă a rîu- 
lui Dunării şi am îmbiat la luptă pe turci care 
se duc arzînd toate bucatele înaintea noastră, 
crezînd că noi ne vom lua după ei. Acest lu- 
cru nu îl putem face, căci eu nu mai am nici 
un fel de merinde aici la mine, pentru mai 
multi de două zile. Şi eu îi cunosc bine (şi 
ştiu) că dacă i-aș urmări, ar fugi mereu din 
fața mea pentru ca să mă atragă mai adînc 
în ţara lor şi să mă împresoare spre folosul lor, 
în aşa fel ca eu să nu mă mai pot trage înapoi 
decît cu mare primejdie şi pagubă. Îmi amin- 
tesc cum în anul trecut, în bătălia de la Var- 
na, ne-am pierdut regele nostru, cu mare mul- 
țime de nobili şi de norod. Grija acestui regat, 

a nobilimii şi a poporului o am eu acum și nu 
vreau să-i arunc în cumpăna întimplărilor. Căci 
dacă aş fi doboriît eu, regatul însuşi ar fi dat 
pierzării. Şi cine vrea să-i învingă pe turci, 
trebuie să se lupte cu ei cu adîncă pătrundere 
şi cu şiretenie, căci ei sînt oameni vicleni“. 

Deci, campania trebuia încheiată. Cardinalul 
și Wavrin l-au ascultat stupefiați pe Iancu. Ei 
ar fi vrut să continue lupta, campania fiind 
pentru ei prilejul unei mari aventuri militare, 
ocazia de a-și împodobi fruntea cu laurii bi- 
ruinței. Pentru Iancu, dar mai ales pentru Vlad 
Dracul, episodul din acel an a reprezentat o 
pagină, una singură, din lunga şi aspra încleş- 
tare pentru neatîrnare. Apusenii, acum ca şi 
altădată, n-au înţeles aceasta. Și pentru că nu 
l-au deslușit, au cerut lui Iancu şi Vlad să le 
indice un oraș, un port în apropiere unde ar 
putea ierna, pentru a reîncepe lupta în pri- 
măvara viitoare. Un asemenea port-adăpost, 
le-a spus Iancu, nu există. Şi apoi va veni 
iarna, Dunărea va îngheţa, prinzind ca într-o 
menghină galerele, din ghearele căreia nu vor 
putea scăpa decît odată cu topirea zăpezilor. 
Pînă atunci însă pe fluviul îngheţat turcii vor 
veni pînă sub bordurile galerelor, pe care le 
vor ataca şi distruge pînă la una. 

Iarna a venit în acel an mai devreme. Frigul 
a început să încremenească Dunărea în apro- 
pierea malurilor. Speriaţi de vremea rea, alar- 
maţi de vorbele lui Iancu, cruciații au ridicat 
ancorele, au întins pînzele şi au plecat spre 
capitala Bizanțului, unde au ajuns la 2 noiem- 
brie 1445. Cînd au debarcat pe ţărmul Bosfo- 

rului, ei au aflat că împăratul bizantin Ioan 
al VIII-lea (1425—1448) încheiase pace sepa- 
rată cu Poarta. În aceste condiţii, prezenţa cru- 
ciaților la Constantinopole era inutilă şi, în- 
tr-un fel, neavenită. Lăsînd în urmă capitala 
Bizanțului, galerele legatului papal au plecat 
spre Veneţia. 

După plecarea cruciaților, Iancu și Vlad s-au 
îndreptat fiecare spre ţara sa. Bilanţul cam- 
paniei de pe Dunăre nu era prea rău. Cam- 
pania demonstrase că o largă alianţă militară 
pentru alungarea turcilor din Europa era po- 
sibilă. În acest sens Iancu a desfăşurat o vie 
activitate în lunile care au urmat, pentru a 
trezi interesul Europei. Din păcate însă, prin- 
cipalele monarhii feudale europene n-au dat 
curs cererii lui Iancu. Expediția de pe Dunăre 
s-a încheiat, pentru Țara Românească, cu un 
frumos succes: recucerirea cetății Giurgiu. 
Aceeaşi expediție a avut darul să redeștepte 
in inima celor subjugați din Balcani speranța 
unei posibile eliberări. 


Din nou singur. La sfîrşitul campaniei de pe 
Dunăre Iancu de Hunedoara şi Vlad Dracul 
s-au despărțit amical. Curînd însă bunele ra- 
porturi dintre ei au devenit foarte încordate. 
Cauzele acestei „stricări“ s-au datorat mai ales 
voievodului transilvan. 

În vara anului 1446, Dieta Ungariei întru- 
nită de Rákos, lîngă Buda, l-a ales pe Iancu 
„Regni Hungari de Gubernator generalis“, adică 
guvernator al regatului maghiar, pe toată 
perioada minoratului regelui Ladislau Postu- 

mul. Cu o putere mai largă, el şi-a fixat ca 
țel al politicii externe realizarea unei largi co- 
aliţii antiotomane ce ar fi trebuit să aibă ca 
nucleu regatul maghiar, Transilvania, Țara Ro- 
mânească şi Moldova. În vara anului 1447, 
Vlad Dracul, după o cumpănită judecare a rea- 
lităților politice, s-a alăturat turcilor. Pasul, 
taxat „trădător“ de Iancu, și-a avut explicaţia 
sa. Sultanul, prin pacea semnată cu Bizanțul, 
neutralizase Imperiul bizantin. Genova, puter- 
nica cetate italiană, din interese comerciale, 
făcea jocul Porții. Ungaria avea în frunte un 
copilandru, pe Ladislau Postumul, un simplu 
instrument în mîna magnaţilor. Într-o aseme- 
nea conjunctură, Vlad Dracul a căutat, în in- 
teresul păstrării ființei Ţării Românești, să 
adopte o poziţie realistă, restabilind relaţii bune 
cu Poarta a cărei putere politică și militară şi 
forță de expansiune erau în plină creștere ame- 
nințînd direct Țara Românească. 

În vara anului 1447, după cum a menţionat 
cronicarul polon Dlugosz, Vlad Dracul ar fi 
pătruns în Moldova pentru a-l sprijini pe Ro- 
man al II-lea, cumnatul său. Intervenţia lui 
Vlad a produs furie la Buda. Guvernatorul 
n-avea motive să fie încîntat de strîngerea re- 
laţiilor dintre cei doi domni, strîngere ce putea 
să rupă de Ungaria cele două ţări române, 
care trebuiau, conform opticii de atunci, să 
se miște pe orbita intereselor regatului feudal 
maghiar. 

Raporturile Iancu de Hunedoara-Vlad Dracul 
au cunoscut o nouă și periculoasă înrăutăţire 
atunci cînd un oarecare Vladislav, pretendent 

la tronul muntean şi considerat drept rudă a 
guvernatorului regatului Ungariei, a fugit la 
Brașov unde, din ordinul lui Iancu, a fost pri- 
mit sărbătoreşte. 

Către finele anului 1447 încordarea dintre 
cei doi s-a transformat în dispută directă. În 
a doua jumătate a lunii noiembrie, Iancu, ple- 
cat din Braşov, a pătruns în fruntea trupelor 
sale în Țara Românească. Alături de el se gă- 
sea un oarecare Dan, poate un fiu al lui Ba- 
sarab al II-lea, pretendent la domnia Ţării Ro- 
mânești. Campania lui Iancu l-a surprins pe 
Vlad Dracul. Neavînd suficientă oaste la în- 
demînă, domnul Țării Româneşti a părăsit în 
grabă capitala, temîndu-se, poate, şi de o po- 
sibilă revoltă a marii boierimi. Ajuns din urmă 
de oştenii pretendentului a fost ucis în satul 
Bălteni, din judeţul Ilfov. Odată cu el a căzut 
și un fiu al său, Mircea. Ceilalţi doi fii, Vlad 
și Radu, și-au găsit scăparea fugind la turci. 

Cît a rămas Dan în fruntea Țării Românești 
e greu de spus. Documente emise în anul 1448 
menționează ca domnitor pe Vladislav, rube- 
denia lui Iancu, care ar fi rămas în scaun pînă 
către sfîrşitul anului amintit, pentru ca, după 
o domnie de numai cîteva luni a lui Vlad Ţe- 
peş, Vladislav să revină în fruntea ţării dom- 
nind pînă pe la mijlocul lui 1456. 

La începutul anului 1448 o oaste a lui Iancu 
condusă de un nobil Csupor (este Ciubăr-vodă 
din cronicile moldovene) a pătruns în Moldova. 
Expediția — rezultat al politicii de creare a 
unui front antiotoman preconizată de Iancu — 

s-a soldat cu scoaterea din domnie a lui Ro- 
man al II-lea şi înlocuirea acestuia cu Petru 
al II-lea, rudă prin alianță cu marele coman- 
dant militar. Ca preţ al tronului astfel obți- 
nut, noul domnitor i-a dăruit lui Iancu, prin- 
tre altele, Chilia, puternica cetate dunăreană. 


ÎNCHEIERE 


Ne-au rămas de la Vlad Dracul, domnul 
Ţării Românești, puţine vorbe rostite de el. 
Din cele citeva cuvinte care au străbătut prin 
timp putem înţelege totuși că a fost o fire 
voluntară, întreprinzătoare, care dovedea multă 
chibzuinţă în judecata evenimentelor. În acelaşi 
timp se împăca foarte greu cu rolul de aliat 
subaltern. Un asemenea om, cum se întimplă 
de obicei, nu putea fi ușor suportat de către 
cei din jur, pentru că reprezenta o primejdie 
foarte mare pentru adversarii săi. Și dintre 
aceştia din urmă n-a dus lipsă. 

Dacă ar fi avut pace la fruntarii, dacă norii 
războiului nu s-ar fi tăvălugit cu furie peste 
țara sa, Vlad ar fi putut instaura pe plaiurile 
acestui pămînt o adevărată „gură de rai“. În loc 
de construcţii durabile şi case mîndre, de ca- 
tedrale falnice — aşa cum construia în acea 
vreme Apusul la adăpostul scutului lui Vlad 
şi al altor domnitori români — a şters lacri- 
mile văduvelor şi orfanilor, a îngropat pe cei 
căzuți, a pus umărul la refacerea unor rosturi 
care — o ştia prea bine domnul — puteau să 
dispară definitiv cu proxima invazie. Dar a- 
ceastă continuă refacere a permanentizat peste 
milenii pe locuitorii pămîntului carpato-dună- 
rean, pe români. 


Vlad a cunoscut lunga noapte a pribegiei, 
atit de tristă, cenuşie, apăsătoare. A cunoscut 
mai tirziu ferecarea în lanţuri, temnița. Pe 
mulți încercările prin care a trecut el i-ar fi 
răpus. Vlad, cu toată vitregia lor, le-a supra- 
viețuit. Din ce aluat a fost oare plămădit ? De 
unde şi-a tras el tăria ? Dacă ar fi fost o ex- 
cepție în galeria domnilor români, răspunsul 
n-ar fi putut veni, poate, niciodată. Pentru 
că numele lui a fost precedat şi urmat de atîția 
alți bărbaţi deosebiți, se poate afirma că din- 
tr-o glie mustind atît de mult de singe și de 
sudoare — ca glia românească — nu puteau 
să nu răsară nume rămase în veac. Și domnul 
Țării Româneşti, Vlad Dracul, a fost un astfel 
de nume. 

Editura Militară 


Într-o vreme cînd Apusul ridica construcții du- 
rabile și catedrale falnice la adăpostul scutului multor 
domni români, Vlad Dracul a şters lacrimile vădu- 
velor și orfanilor, și-a îngropat vitejii, a trecut la 
refacerea unor rosturi stricate de oști otomane in- 
vadatoare. A cunoscut lunga noapte a pribegiei, iar 
mai tîrziu ferecarea în lanțuri. De unde şi-a tras el 
tăria de a supravieţui încercărilor prin care a trecut? 
Dacă ar fi fost o excepţie în galeria domnilor români, 
răspunsul n-ar fi putut veni poate niciodată. Pentru 
că numele lui a fost precedat și urmat de atiţia alçi 
bărbați deosebiți, se poate afirma că dintr-o glie 
mustind atît de mult de sînge și de sudoare — ca 
glia românească — nu puteau să nu răsară nume 
rămase în veac. Și domnul Țării Românești, Vlad 
Dracul, a fost un astfel de nume. 

